
Il-Minuti tas-Seduta 193, li saret fl-10 ta’ Jannar 2024, ġew ikkonfermati.


[bookmark: _Toc239659483][bookmark: _Toc239679364]INFORMAZZJONI MIS-SEDJA

L-ISPEAKER (Onor. Anġlu Farrugia): Ninforma lill-Kamra li l-ħatra tas-Sa Eleanor Scerri bħala Skrivan tal-Kamra ġiet ikkonfermata mill-President ta’ Malta. (Onor. Membri: Hear, hear)


[bookmark: _Toc239659484][bookmark: _Toc239679365]
MISTOQSIJIET – TWEĠIBIET ORALI

MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI - NEFQA FUQ FJURI GĦAL FUNERALI

12049. L-ONOR. IVAN BARTOLO staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm nefaq flus fi fjuri għal funerali matul is-snin 2022, 2023 u sal-ġurnata li fiha tiġi mwieġba din il-mistoqsija parlamentari? Jista’ jgħid jekk bagħatx fjuri lil xi ħadd f’okkażjonijiet oħra u kemm kienet l-ispiża? Jista’ jgħid ukoll minn liema parti tal-baġit ittieħdu dawn il-flus?

[bookmark: _Hlk107302656]ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): Ninforma lill-Onor Interpellant li l-informazzjoni għadha qed tinġabar. 

L-ISPEAKER: L-Onor. Davina Sammut Hili, mistoqsija supplimentari.

ONOR. DAVINA SAMMUT HILI: Sur President, il-ġimgħa li għaddiet ġew maħtura ħames maġistrati ġodda. Fid-dawl ta’ dan, jista’ l-Ministru jinforma lill-Kamra kif se jkunu qed jaħdmu dawn il-maġistrati ġodda, anke fil-kamp tal-inkjesti maġisterjali?

L-ISPEAKER: Il-Ministru Jonathan Attard.

ONOR. JONATHAN ATTARD: Sur President, il-ġimgħa li għaddiet ħadu l-ġurament tal-ħatra ħames maġistrati ġodda, li jfisser li issa hemm erbgħa maġistrati addizzjonali fuq in-numru preċedenti. Dan għaliex kellna maġistrat li ftit tal-ġimgħat ilu ħadet il-ġurament bħala mħallef u għaldaqstant din ġiet sostitwita u żdiedu erba’ maġistrati oħra. 

Kif diġà kelli l-okkażjoni nispjega pubblikament, saret ukoll diskussjoni mas-Sinjorija Tiegħu l-Prim Imħallef biex minnufih nibdew nimplimentaw riforma importanti ħafna fir-rigward tal-inkjesti maġisterjali, li bħala Gvern ninsabu impenjati li nwettqu. Għalhekk, dawn l-erba’ maġistrati addizzjonali se jidħlu fil-kariga mill-ewwel. 

Dan ma jfissirx li dawn il-ħames maġistrati ġodda kollha se jkunu qegħdin jiġu assenjati dan ir-rwol ta’ maġistrat inkwirenti, imma hemm maġistrati attwali li qed jassumu din il-funzjoni, flimkien ma’ tnejn mill-maġistrati l-ġodda, b’tali mod li f’dan iż-żmien inizjali nibdew inħarsu u nindirizzaw ċerti inkjesti li kienu ilhom is-snin biex jingħalqu. Fl-istess ħin, se nibdew il-preparamenti neċessarji biex issir riforma ħolistika. 

F’dan is-sens irrid ngħid li l-ħsieb tal-Gvern huwa li fiż-żmien li ġej ikun hemm konsultazzjoni pubblika dwar din ir-riforma daqstant importanti. Irridu nassiguraw li dan l-investiment f’aktar riżorsi umani jissarraf f’aktar membri tal-ġudikatura kif ukoll f’aktar impjegati li jassistuhom fl-iżvolġiment tal-ħidma tagħhom, kif ukoll fl-aspett leġiżlattiv. 

L-aspett leġiżlattiv huwa l-pass li jmiss u għaldaqstant se nkunu qegħdin nagħmlu konsultazzjoni pubblika dwar diversi aspetti, inkluż aspetti li rajna n-neċessità tagħhom tiżviluppa anke minħabba ċerti sitwazzjonijiet li kienu għad-diskussjoni pubblika, inkluż id-dritt tal-vittmi li jkollhom, b’xi mod jew ieħor, anke b’rispett lejn il-kunfidenzjalità tal-inkjesta, l-informazzjoni neċessarja dwar l-andament ta’ inkjesta. Dan huwa aspett li qed nagħtuh importanza kbira għaliex nemmnu li kien hemm ċerti sitwazzjonijiet li rajniehom jiżvolġu quddiem għajnejna, inkluż f’diskussjoni parlamentari f’din l-ogħla istituzzjoni tal-pajjiż. Nemmnu li t-tibdil leġiżlattiv jista’ jwassal biex insaħħu d-drittijiet tal-vittmi. 

L-ISPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, fid-dawl li dan l-aħħar kellna inċident ieħor ta’ vjolenza domestika u dalgħodu l-qorti sabet lil xi ħadd ħati li sawwat lis-sieħba tiegħu b’injama tal-ixkupa, imma tagħtu sentenza sospiża, ma jaħsibx il-Ministru li wasal il-mument li jiżdiedu l-pieni bħala deterrent? Fir-realtà jidher li għalkemm għamilna l-isforzi kollha tagħna, anke reċentement, xorta qed nibqgħu nisimgħu b’każijiet ta’ vjolenza domestika. Wasal il-mument li nagħmlu name and shame, fejn min ma jistħix isawwat lill-mara jew lis-sieħba ma jsibx il-protezzjoni tal-Istat li jaħbilu ismu? Wasal iż-żmien li nemendaw u nżidu l-pieni f’dan ir-rigward?

L-ISPEAKER: Il-Ministru.
ONOR. JONATHAN ATTARD: Sur President, mhux se nirreferi għal każijiet partikolari jew deċiżjonijiet partikolari tal-qorti għaliex la jien u lanqas l-Onor. Interpellant ma kellna l-viżibilità li kellha l-qorti. Il-ġudikant jasal għall-ġudizzju tiegħu wara li jsiru s-sottomissjonijiet neċessarji. F’dan il-każ qed nitkellmu mill-aspett kriminali, għax qed nitkellmu dwar vjolenza domestika. Għaldaqstant ma naħsibx li nistgħu naqbdu deċiżjoni waħda jew deċiżjonijiet li jiġu rrapportati fil-midja u nużawhom bħala l-bażi ta’ riformi f’dan is-sens. Però naqbel mal-Onor. Interpellant li din hija sfida kbira, li ilna neħduha bis-serjetà. Jien dejjem qed nispjegaha b’dan il-mod. Illum qegħdin f’sitwazzjoni li dawn it-tip ta’ każijiet, li fil-passat kienu jintilfu ma’ diversi każijiet oħra tad-distrett, qed jiġu ffokati quddiem qorti speċjalizzata. 

Kif diġà kelli l-okkażjoni ngħid f’din il-Kamra ftit tal-ġimgħat ilu, irridu nkomplu nsaħħu r-riżorsi tagħna biex nassiguraw li kemm jista’ jkun ma jkunx hemm dewmien mhux raġonevoli f’dawn it-tip ta’ proċeduri. Nista’ ngħid li fil-kamp tal-vjolenza domestika u f’diversi oqsma marbuta ma’ dan is-settur, bħala Parlament, li fl-aħħar mill-aħħar xogħlu huwa li jilleġiżla u ħafna drabi jkun hemm kunsens bejn iż-żewġ naħat tal-Kamra, qatt ma qgħadna lura milli nilleġiżlaw. Għamilna dan anke meta daħħalna, fost oħrajn, liġijiet marbuta mal-femiċidju, fejn ridna nibagħtu messaġġ b’saħħtu u inekwivoku b’differenza minn pajjiżi oħra li sal-lum qagħdu lura milli jagħmlu dan. Dejjem kellna l-kuraġġ li nimplimentaw dan it-tibdil leġiżlattiv. 

Nista’ ngħid ukoll li hemm ħidma għaddejja biex fir-rigward tad-definizzjoni tal-vjolenza domestika, insegwitu wkoll tar-Rapport Geoffrey Valencia, fiż-żmien li ġej nippreżentaw emendi leġiżlattivi fil-Parlament biex nassiguraw li r-riżorsi li qed jiġu allokati u anke l-liġi minnha nnifisha tkun iffokata fuq min verament għandu dawn it-tip ta’ relazzjonijiet jew sitwazzjonijiet familjari. 

Fuq il-kwestjoni tan-name and shame rrid ngħid li fl-aħħar mill-aħħar dawn huma kawżi fil-kriminal. Jekk ma jkunx hemm divjet tal-qorti, kulħadd ikun jaf iċ-ċirkostanzi u l-ismijiet tan-nies inkwistjoni. Għaldaqstant ma naħsibx li din hija biss kwestjoni ta’ name and shame, imma hija kwestjoni ta’ ġustizzja effettiva.

L-ISPEAKER: L-Onor. Katya de Giovanni, mistoqsija supplimentari.

ONOR. KATYA DE GIOVANNI: Sur President, f’dawn l-aħħar żminijiet il-Prim Ministru kien qed isemmi t-tieni riforma għal dawk li jkunu involuti fit-traffikar u t-teħid tad-droga. Jista’ l-Ministru jagħti aktar dettalji fuq din ir-riforma?

L-ISPEAKER: Il-Ministru.

ONOR. JONATHAN ATTARD: Sur President, il-ġimgħa li għaddiet kellna żewġ okkażjonijiet marbuta mal-vittmi tad-droga. Kien hemm iż-żjara li għamel il-Prim Ministru u min-naħa tiegħi ħabbart diskussjoni pubblika dwar white paper b’numru ta’ emendi. Issa għaddew għaxar snin mir-riforma fil-liġi marbuta mad-drogi. Għalkemm ma niħux pjaċir nikkummenta fuq dak li jkun qed jiġi diskuss pubblikament, għaliex l-iskop ta’ din il-konsultazzjoni pubblika huwa f’dan is-sens, irrid ngħid li kien hemm ċertu tidwir fuq dak li qed ikun propost. Irrid nagħmilha ċara li dan huwa Gvern li jemmen fir-riabilitazzjoni u mhux li nkomplu ngħaddsu vittmi ta’ droga b’pieni punittivi. 

Għamilt dan ċar fil-konferenza u anke fid-dokument ta’ konsultazzjoni pubblika. Din hija riforma li fiċ-ċentru tagħha hemm il-vittmi tad-droga u mhux it-traffikanti tad-droga. Dak huwa dak li qed ikun propost f’dan id-dokument ta’ konsultazzjoni pubblika. Hemm diversi aspetti proċedurali li tgħallimna minnhom fl-aħħar għaxar snin, anke wara proċess ta’ konsultazzjoni interna, mhux l-inqas mal-Ġudikatura, fejn rajna kif nindirizzaw ċerti realtajiet li nemmnu li jistgħu jwasslu għal ġustizzja aktar effettiva ma’ dawn il-vittmi. Aspett minnhom huwa l-fatt li qed ikunu proposti emendi għal-linji gwida li hemm fil-Kap. 31 u fil-Kap. 101 tal-Liġijiet ta’ Malta. 

Hawnhekk, b’xi mod jew ieħor, forsi anke b’nuqqas fir-rapporti li kien hemm fil-midja, ingħatat impressjoni totalment skorretta. Għalhekk, tajjeb niċċara li kif għedt, fiċ-ċentru ta’ din ir-riforma hemm il-vittmi u mkien ma jingħad li persuna li jkollha 200 gramma kokaina jew eroina, jew 500 pillola tal-ecstasy, jew 500 gramma kannabis b’xi mod jew ieħor dawn jitqiesu li huma għall-użu personali tagħha, kif kien irrapportat! Xejn affattu! 

Sur President, inti bħala persuna li għandek ukoll esperjenza fis-settur taf li bl-ebda mod konċepibbli ma kienet dik l-intenzjoni tal-Gvern. Pjuttost dawn huma indikattivi u jwasslu biex il-prosekuzzjoni trid tiddeċiedi jekk persuna għandhiex tmur ġuri jew inkella tiġix ipproċessata mill-qrati tal-maġistrati. Nemmnu li dan huwa fl-interess tal-vittmi tal-kriminalità kif ukoll fl-interess tal-proċess tal-ġustizzja. 

Dan apparti l-fatt li jekk l-imputat għandu l-elementi kollha dettati mil-liġi, li xejn mhuwa se jinbidel minnhom ħlief li qed jagħtu diskrezzjoni ferm akbar lill-ġudikanti tagħna, għax għandna fiduċja fil-ġudizzju tagħhom, jekk dawn jaraw li hemm l-elementi neċessarji u l-konvinzjoni morali tagħhom li l-persuna li hemm quddiemhom qed tfittex li tirriabilita ruħha, din għandha tingħata kull ċans li jkun hemm proċess riabilitattiv f’ħajjitha u mhux sentenza punittiva. 

Mhijiex l-intenzjoni tal-Gvern li nagħmlu xi forma ta’ tibdil li jwassal għal pussess akbar f’dak li għandu x’jaqsam ma’ drogi. Għaldaqstant il-kummenti li saru, fil-fehma tiegħi, kienu kummenti mill-aktar skorretti.

L-ISPEAKER: L-Onor. Karol Aquilina, mistoqsija supplimentari.

ONOR. KAROL AQUILINA: Sur President, nixtieq niġbed l-attenzjoni tal-Ministru għal sitwazzjoni partikolari. Għadni kif iċċekkjajt l-istatistika uffiċjali tal-qorti u jirriżulta li każijiet ta’ vjolenza domestika pendenti quddiem il-qorti hemm madwar 2,150. Issa hemm maġistrat wieħed li qed jisma’ 2,129 każ u maġistrat ieħor li qed jisma’ 17-il każ. Jista’ l-Ministru jgħid x’azzjoni beħsiebu jieħu f’dan ir-rigward? Xhur ilu ngħad mill-Ministru li se jieħu azzjoni biex ikun hemm it-tieni maġistrat. 

Fir-risposta preċedenti għal din, il-Ministru semma li se jagħmlu l-bidla biex ikun hemm numru ta’ maġistrati li jieħdu ħsieb l-inkjesti maġisterjali biss. Jista’ l-Ministru jgħid meta se jressaq quddiem din il-Kamra l-emendi għall-Kodiċi Kriminali biex isiru l-bidliet, li jien ngħid huma meħtieġa, fil-proċeduri legali sabiex dik is-sistema tidħol fis-seħħ maljar kemm jista’ jkun?

L-ISPEAKER: Il-Ministru.

ONOR. JONATHAN ATTARD: Sur President, kif diġà spjegajt, f’dak li għandu x’jaqsam ma’ kawżi relatati mal-vjolenza domestika, l-intenzjoni tagħna dejjem kienet li jkun hemm żewġ maġistrati, b’tali mod li flimkien mal-Maġistrat Lara Lanfranco jkun hemm maġistrat ieħor li jisma’ wkoll kawżi sommarji. Irrid ngħid però li x-xogħol kien assenjat b’tali mod li jkollok maġistrat iffokat fuq dawn il-kawżi sommarji. Ngħid ukoll li s-seduti aktar minn ittripplaw wara li s-sena li għaddiet żidna maġistrat fil-korp tal-ġudikatura, filwaqt li kellek maġistrat ieħor li beda jaħdem fuq vjolenza domestika, imma mhux fuq il-kawżi sommarji. Dan beda jisma’ partikolarment kumpilazzjonijiet fejn ikollok element ta’ vjolenza domestika. 

Nemmnu li din kienet deċiżjoni tajba ħafna għax hemm id-dinamika għal realtajiet partikolari fejn tidħol il-vjolenza domestika. Għalhekk, dawn il-kumpilazzjonijiet, biex ma jibqgħux jiġu ttrattati bħal kwalunkwe kumpilazzjonijiet oħra, bdew jiġu ttrattati minn maġistrat li bdiet tisma’ kumpilazzjonijiet fejn ir-reat ikun marbut ma’ vjolenza domestika. 

Iva, irrid ngħid li biż-żieda fil-korp tal-maġistratura li għamilna u bil-ġurament tal-ħatra ta’ ħames maġistrati oħra l-ġimgħa li għaddiet, il-Prim Imħallef se jkun f’pożizzjoni li jassenja maġistrat ieħor b’tali mod li numru sostanzjali mill-kawżi li llum qegħdin quddiem il-Maġistrat Lara Lanfranco jgħaddu għand maġistrat ieħor. B’hekk ikollna żewġ maġistrati li jisimgħu kawżi sommarji marbuta mal-vjolenza domestika, filwaqt li l-maġistrat li għandna preżenti llum jisma’ wkoll kumpilazzjonijiet b’element ta’ reati ta’ vjolenza domestika. 

B’dan il-mod se nkunu saħħaħna sostanzjalment dan is-settur. Infakkar li sa ftit snin ilu dawn it-tipi ta’ reati kienu jiġu ttrattati daqs kwalunkwe reat ieħor tad-distrett jew kwalunkwe reat imma llum qed jiġu ffokati quddiem qorti li nistgħu ngħidu hija forma ta’ speċjalizzazzjoni fis-settur. Mhux qed noqogħdu lura milli nagħtu r-riżorsi neċessarji lill-qorti biex nassiguraw li naraw id-differenza f’dan is-settur tal-vjolenza domestika, li hija pjaga mhux biss għas-soċjetà Maltija imma għal kull soċjetà fid-dinja. 

Rigward il-maġistrat inkwirenti, kif diġà spjegajt, l-għażliet quddiemna kienu li nagħmlu t-tibdil leġiżlattiv u mbagħad inżidu l-korp tal-maġistratura. B’diskussjoni mas-Sinjorija Tiegħu l-Prim Imħallef ħsibna li mmexxu mill-ewwel, anke biex ikun f’pożizzjoni li jsostni ċerti oqsma li jeħtieġu attenzjoni immedjata. Ġew ukoll identifikati erba’ maġistrati biex jibdew iservu fil-qasam tal-inkjesti. 

Sadanittant qed nikkonkludu l-ħidma tagħna fuq riforma leġiżlattiva li fuqha se mmorru għall-konsultazzjoni pubblika. Jien nemmen ħafna li dawn il-konsultazzjonijiet pubbliċi u l-ġbir tas-sottomissjonijiet u r-rispons neċessarju jwasslu biex issaħħaħ jew temenda l-ħsibijiet inizjali tiegħek. Wara mbagħad immorru għall-proċess leġiżlattiv li jwassalna biex nimplimentaw it-tibdil neċessarju. 

Kif qed ngħid, dan it-tibdil għandu diversi aspetti importanti li nixtiequ li jiġu indirizzati, inkluż l-aspett tal-vittmi, imma anke aktar minn hekk. Nifhmu li l-esperti għandhom funzjoni importantissima fl-inkjesti u għaldaqstant għandu jkun hemm qafas leġiżlattiv li jkompli jsaħħaħ idejn il-maġistrat inkwirenti biex ikun jista’ jikkonkludi l-ħidma tiegħu bil-ħidma tal-esperti wkoll. 

Qegħdin nassiguraw ukoll li dawn l-esperti jkollhom l-appoġġ u l-għajnuna meħtieġa fl-aspett amministrattiv u dan jifforma parti mir-riforma li diġà bdejna. Ir-rwol tal-esperti huwa li jsegwu l-inkarigu li jkunu ngħataw. Inħoss li l-maġistrati inkwirenti għandhom jingħataw riżorsi amministrattivi b’saħħithom biex ikomplu jsegwu l-andament tal-inkjesti marbuta mar-rapporti li l-esperti jkunu intalbu jagħmlu. B’hekk, anke fil-qasam tal-inkjesti naraw li ssir differenza.

L-ISPEAKER: L-Onor. Naomi Cachia, mistoqsija supplimentari.

ONOR. NAOMI CACHIA: Sur President, ninnota li fl-aħħar ġimgħat kien hemm sejħa għal aktar avukati mal-Aġenzija tal-Għajnuna Legali. Jista’ l-Ministru jgħid x’inhuma l-pjanijiet tal-Gvern għal dan is-settur?

L-ISPEAKER: Il-Ministru.

ONOR. JONATHAN ATTARD: Sur President, fil-qasam tal-għajnuna legali l-attenzjoni taqa’ fuq l-Aġenzija tal-Għajnuna Legali, fejn għamilna riforma li se tiġi implimentata mill-bidu ta’ din is-sena. Rajna li biex inkunu konsistenti mal-ħidma tagħna f’kull settur tal-ġustizzja jkun hemm speċjalizzazzjoni. B’differenza minn dak li kien isir qabel fis-settur tal-għajnuna legali, fejn kellek pool wieħed ta’ professjonisti legali li joffru s-servizz u l-għajnuna tagħhom għal dawk iċ-ċittadini li jikkwalifikaw għal dan is-servizz skont l-esiġenzi tal-każ li jiġi assenjat lilhom, jinħoloq pool ta’ avukati għal setturi varji, bħas-settur kriminali, is-settur taċ-ċivil, assistenza lill-vittmi tal-kriminalità u assistenza immedjata u professjonisti on call fuq każi relatati ma’ vjolenza domestika. 

Hemm pools differenti ta’ avukati li joffru servizz f’ oqsma ta’ natura speċjalizzata. Dan ma kienx l-uniku pass li għamilna. Fil-fatt, din ir-riforma wasslet biex in-numru ta’ avukati li joffru servizz mal-Aġenzija tal-Għajnuna Legali aktar minn irdoppja. Fil-jiem li ġejjin se jkolli l-opportunità nagħti aktar dettalji dwar din ir-riforma importanti li tiżgura l-aċċess għall-ġustizzja lil kulħadd. Din ir-riforma se twassal biex ikollna ftehim ta’ koperazzjoni ma’ diversi oqsma jew gruppi tas-soċjetà tagħna li jeħtieġu ċerta attenzjoni. 

Insemmi l-ftehim ma’ San Vinċenz de Paul biex l-anzjani tagħna jkollhom aċċess aktar immedjat u faċilitat għall-assistenza legali, anke fil-bidu nett. B’hekk ikollhom l-parir inizjali min-naħa tal-professjonist legali biex jiddeċiedi jekk eventwalment ikomplux jew le bil-perkors ġudizzjarju. Naħseb li fadal oqsma oħra f’pajjiżna fejn nistgħu nagħmlu dan it-tip ta’ ftehimiet li jwasslu biex ikollna aċċess għal ġustizzja aktar b’saħħtu.

L-ISPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, nirreferi lill-Ministru għar-risposta għall-mistoqsija tiegħi preċedenti. Jien ma kontx qed nitkellem fuq il-qorti imma staqsejt jekk wasalx iż-żmien li jiżdiedu l-pieni bħala deterrent għall-vjolenza domestika. Però l-Ministru pprova jevita dik ir-risposta.

Fid-dawl tal-liġi tal-bouncers u persuni tas-sigurtà, li issa ilha mill-2019 fuq l-ixkaffa tistenna li tiġi emendata, u fid-dawl li l-Ministru s-sena li għaddiet emenda ħafna liġijiet, u ngħidlu proset ta’ dan, jaħseb li wasal iż-żmien li nemendaw din il-liġi wkoll? Dan aktar u aktar meta hemm barra hemm l-idea li qisu l-liġi ma ġietx emendata biex nipproteġu lil xi ħadd.

L-ISPEAKER: Il-Ministru.

ONOR. JONATHAN ATTARD: Sur President, kif wieħed japprezza, jien il-Ministru għall-Ġustizzja u meta l-Ministeru tiegħi jiġi mitlub minn diversi Ministeri, dekasteri u dipartimenti tal-Gvern biex nagħtu l-kontribut tagħna għal tibdil leġiżlattiv, dejjem qegħdin għad-dispożizzjoni ta’ kulħadd. Jekk hemm bżonn li nħarsu lejn il-liġijiet tagħna, mhux biss il-liġi relatata mal-bouncers imma kull liġi, biex jirriflettu b’mod aktar effettiv u aħjar is-soċjetà li qed ngħixu fiha llum, dejjem ninsabu aktar minn disposti biex immexxu ‘l quddiem.

L-ISPEAKER: L-Onor. Randolph de Battista, mistoqsija supplimentari.

ONOR. RANDOLPH DE BATTISTA: Sur President, informat li lbieraħ għalaq iż-żmien biex dawk li poġġew għall-eżami tal-warrant tal-avukati jissottomettu l-kwestjonarju tal-fit and proper, li tant smajna dwaru. Jista’ l-Ministru jinforma lill-Kamra jekk kienx hemm xi żviluppi dwar dan?

L-ISPEAKER: Il-Ministru.

ONOR. JONATHAN ATTARD: Sur President, ilbieraħ għalaq il-perjodu mogħti biex grupp żgħir ta’ professjonisti legali li qed jistennew li jingħataw il-warrant jissottomettu l-kwestjonarju tal-fit and proper. Dawn għaddew mill-proċess tal-eżami bil-kitba u anke orali mal-membri tal-ġudikatura u ġew rakkomandati mill-ġudikatura fi tmiem is-sajf li għadda. Intbagħtilhom il-kwestjonarju relattiv għat-test tal-fit and proper biex issa l-Kumitat jevalwa s-sottomissjonijiet tagħhom biex ikunu f’pożizzjoni li jirċievu l-warrant u jipprattikaw ta’ avukati. Irrid ngħid ukoll li fl-aħħar xhur kien hemm tibdil fil-kompożizzjoni tal-Kumitat tal-Avukati u Prokuraturi legali u għaldaqstant ninsab informat li issa hemm chairman ġdid li se jkun jista’ jipproċedi bil-ħidma tiegħu. 

Hemm madwar 100 persuna oħra – dawn ma ngħidilhomx studenti għax studenti m’għadhomx għax temmew b’suċċess il-perkors edukattiv tagħhom – li rridu noħorġu l-avviż fil-jiem li ġejjin biex ikunu jistgħu jpoġġu għall-eżami tal-kitba u mbagħad l-orali mal-membri tal-ġudikatura u sussegwentement isir il-fit and proper test. B’differenza mis-sena li għaddiet, illum hemm kwestjonarju tal-fit and proper test li huwa maqbul, jiġifieri hemm linji gwida relattivi miegħu. Jien dejjem tkellimt pubblikament li ma kontx qed naqbel ma’ din is-sitwazzjoni, imbagħad kien hemm konverġenza u wasalna għal tip ta’ kompromess. 

Però xorta waħda fl-għoti tal-warrants irrid nara li jkun hemm tibdil leġiżlattiv biex nassiguraw li sitwazzjonijiet spjaċevoli bħal dawk li assistejna għalihom, jiġifieri dewmien fil-proċess biex wieħed jingħata l-warrant biex jibda jipprattika l-professjoni tiegħu u jaqla’ litteralment l-għajxien tiegħu, ma jerġgħux ikunu ripetuti. Nemmen li din is-sitwazzjoni trid tiġi indirizzata fiż-żmien li ġej, anke b’riżorsi li jien kommess li nipprovdi lill-Kumitat. Nifhem li l-Kumitat jaqa’ taħt il-President tar-Repubblika, imma jien bil-miktub dejjem offrejtilhom ir-riżorsi kollha neċessarji biex il-proċess ma jiħux fit-tul. Fil-fatt, fl-ewwel okkażjoni li se jkolli mal-Kumitat hekk kif rikompost, se nerġa’ noffri r-riżorsi neċessarji kif ukoll se niddiskuti magħhom it-tibdil leġiżlattiv neċessarju biex l-ebda student ma jgħaddi mill-kedda li għaddew diversi persuni li ngħataw il-warrant ftit tal-ġimgħat ilu.

L-ISPEAKER: L-Onor. Karol Aquilina, mistoqsija supplimentari.

ONOR. KAROL AQUILINA: Sur President, għal fini ta’ trasparenza, jista’ l-Ministru jindika l-isem tal-Imħallef li ġie maħtur biex imexxi l-Kumitat tal-Avukati u Prokuraturi Legali?

L-ISPEAKER: Il-Ministru.

ONOR. JONATHAN ATTARD: Sur President, biex inkun ċar din mhijiex kwestjoni ta’ trasparenza, imma hija kwestjoni li din il-kariga mhijiex appuntata minni bħala Ministru imma mill-Kummissjoni għall-Amministrazzjoni tal-Ġustizzja. Ninsab informat li l-Kummissjoni ħatret lill-Imħallef irtirat Geoffrey Valencia biex jippresiedi dan il-Kumitat. Nawguralu għal ħidma fejjieda f’dan is-settur. Dan huwa Kumitat impenjattiv ħafna, li fost ir-responsabbiltajiet tiegħu m’għandux biss l-għoti tal-warrants imma għandu wkoll l-aspett ta’ dixxiplina tal-professjoni legali. 

Hemm ħidma li trid issir, u għaldaqstant nerġa’ pubblikament ngħid li fejn nistgħu nkunu ta’ assistenza bħala Ministeru għall-Ġustizzja f’dak li għandu x’jaqsam mal-aspett amministrattiv, wieħed għandu jersaq ‘il quddiem. Fejn stajna ngħinu, inkluż fil-proċess biex nipprovaw kemm jista’ jkun niffaċilitaw u nissimplifikaw il-kwestjonarju, dħalna f’dan anke bħala Ministeru. Insellem lill-ħaddiema, partikolarment fl-Uffiċċju tas-Segretarju Permanenti, li flimkien ħdimna nassiguraw li l-proċess kemm jista’ jkun ikun wieħed aktar spedit u li jirrifletti wkoll ir-realtajiet tal-lum, inkluż mill-aspett diġitali.

L-ISPEAKER: L-Onor. Amanda Spiteri Grech, mistoqsija supplimentari.

ONOR. AMANDA SPITERI GRECH: Sur President, f’Ottubru li għadda l-Ministru semma li se jkun qed isir proġett infrastrutturali b’rabta mal-qrati. Jista’ allura jaġġornana lill-Kamra dwar dan il-proġett?

L-ISPEAKER: Il-Ministru.

ONOR. JONATHAN ATTARD: Sur President, qabel il-festi ħabbart ix-xogħol marbut mal-binja li tinsab wara l-binja tal-qorti, fejn hemmhekk kellna l-ħsieb li nagħmlu awli għal smigħ ta’ każi ta’ natura kriminali. Irrid ngħid li proprju din il-ġimgħa ħarġu t-tenders relattivi għal dan il-proġett importanti biex inkomplu nsaħħu l-infrastruttura fiżika tal-qrati tagħna. Għaddej ukoll xogħol fil-binja prinċipali tal-qorti biex nagħmlu l-aħjar użu possibbli tal-ispazju kollu li hemm. Ix-xogħol fuq il-binja, li hija separata mill-binja prinċipali imma viċin fuq wara tal-qorti, se jibda dalwaqt. 

B’hekk, inkomplu nżidu l-ispazju neċessarju biex mhux biss ikun hemm l-investiment fir-riżorsi umani u ħatriet fil-ġudikatura, imma anke spazju adegwat minn fejn jaħdmu l-ġudikatura u l-ħaddiema tal-qrati. 

Irridu nassiguraw ukoll li l-pubbliku inġenerali jingħata servizz li jilħaq l-aspettattiva tiegħu, inkluż fis-settur tal-ġustizzja. Nifhem li dan huwa settur marbut ma’ esperjenzi jew episodji fil-ħajja ta’ bniedem li huma spjaċevoli, però mill-banda l-oħra hemm ċertu servizz pubbliku li jrid jingħata u ċerta aspettattiva mill-pubbliku inġenerali tas-servizz li jistenna. Għalhekk, se nkomplu nimmodernizzaw il-liġijiet tagħna, ninvestu fil-ġudikatura, fil-ħaddiema li jassistu lill-ġudikatura, kif ukoll fl-infrastruttura fiżika u diġitali fejn, kif dejjem spjegajt, għandna proċess għaddej kif ippjanat.

L-ISPEAKER: Grazzi. Skada l-ħin tal-Mistoqsijiet. Ngħaddu issa għat-Tqegħid ta’ Karti u nsejjaħ lill-Ministru Clint Camilleri.

[bookmark: _Toc239659485][bookmark: _Toc239679366]
TQEGĦID TA’ KARTI

ONOR. CLINT CAMILLERI (Ministru għal Għawdex u l-Ippjanar): Sur President, inqiegħed fuq il-Mejda tal-Kamra:

Informazzjoni dwar pagamenti fuq xogħlijiet ta’ eskavazzjoni u kostruzzjoni fuq l-iskola ġdida Primarja u l-estensjoni tal-Middle School fir-Rabat, Għawdex, bi tweġiba għall-mistoqsija parlamentari 13619;

Tabella li turi informazzjoni dwar proprjetajiet esproprjati f’Għawdex maqsuma skont il-lokalità, bi tweġiba għall-mistoqsija parlamentari 14058;

[bookmark: _Hlk156221184]Tabella li turi informazzjoni dwar in-numru ta’ siġar, arbuxelli u pjanti mediċinali li tħawlu mir-Rural Gozo Directorate – Sezzjoni Afforestazzjoni maqsuma skont il-lokalità, minn Jannar sa Diċembru 2023, bi tweġiba għall-mistoqsija parlamentari 14061;

Informazzjoni dwar bidliet fil-policies tal-Awtorità tal-Ippjanar minn Jannar 2013 sa Diċembru 2023, bi tweġiba għall-mistoqsija parlamentari 14266; u 

Ċirkolarijiet għall-Periti 3/16, 1/19 u 1/24 dwar regolarizzazzjoni ta’ introduzzjonijiet ta’ provvedimenti għal żviluppi li saru qabel l-2016, bi tweġiba għall-mistoqsija parlamentari 14662.

L-ISPEAKER: Grazzi. Il-Ministru Jonathan Attard.

ONOR. JONATHAN ATTARD: Sur President, inqiegħed fuq il-Mejda tal-Kamra:

Tabella li turi n-numru ta’ każijiet ta’ separazzjoni pendenti maqsuma skont il-Qorti ta’ Malta u Għawdex fis-snin bejn l-2003 u Diċembru 2023, bi tweġiba għall-mistoqsija parlamentari 13720; 

Informazzjoni dwar appelli deċiżi mill-Qorti Kostituzzjonali, mill-Qorti tal-Appell Superjuri u mill-Qorti tal-Appell Inferjuri fis-snin bejn l-2021 u l-2023, bi tweġiba għall-mistoqsija parlamentari 14474; u

Tabella li turi n-numru ta’ ittri uffiċjali li ġew preżentati taħt l-artikolu 166 tal-Kodiċi ta’ Organizzazzjoni u Proċedura Ċivili fis-snin bejn l-2005 u l-2023, bi tweġiba għall-mistoqsija parlamentari 14475;

[bookmark: _Hlk156296167]f’isem il-Prim Ministru nqiegħed fuq il-Mejda tal-Kamra:

Avviż Legali Nru 3 tal-2024 – Ordni tal-2024 dwar ir-Reviżjoni tas-Salarji tal-President ta’ Malta u ta’ Uffiċjali oħra; u

Avviż Legali Nru 4 tal-2024 – Ordni tal-2024 dwar ir-Reviżjoni tas-Salarji tal-Imħallfin u Maġistrati;

[bookmark: _Hlk155618316]f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur inqiegħed fuq il-Mejda tal-Kamra:

Kuntratt ta’ impjieg iffirmat fl-1 ta’ Frar 2020 bejn il-Malta – EU Steering and Action Committee (MEUSAC) u s-Sa Mandy Falzon fil-kariga ta’ Chief Executive Officer tal-MEUSAC, bi tweġiba għall-mistoqsija parlamentari 14259;

f’isem il-Ministru għall-Ambjent, l-Enerġija u r-Riġenerazzjoni tal-Port il-Kbir inqiegħed fuq il-Mejda tal-Kamra:

[bookmark: _Hlk156296369][bookmark: _Hlk156225279]Informazzjoni dwar proġetti li wettqu jew qegħdin iwettqu Project Green, Ambjent Malta u Greenserv maqsuma skont il-lokalità, bi tweġiba għall-mistoqsija parlamentari 13926;

f’isem il-Ministru għall-Finanzi u x-Xogħol inqiegħed fuq il-Mejda tal-Kamra:
Avviż Legali Nru 5 tal-2024 – Regoli tal-2024 li jemendaw ir-Regoli dwar Eżenzjoni mit-Taxxa fuq Pensjonijiet; u

Avviż Legali Nru 6 tal-2024 – Regoli tal-2024 li jemendaw ir-Regoli dwar Rimborż tat-Taxxa (Pensjonanti);

f’isem il-Ministru għall-Artijiet u għall-Implimentazzjoni tal-Programm Elettorali nqiegħed fuq il-Mejda tal-Kamra:

Kuntratt iffirmat bejn Dr Ian Stafrace u Dr Robert Abela għall-proprjetà fi Triq id-Dejqa Valletta datat 24 ta’ Mejju 2013, bi tweġiba għall-mistoqsija parlamentari 14525; u

Informazzjoni dwar kumpens li ngħata lis-sidien oriġinali rigward Home Ownership Scheme fl-2023 maqsuma skont il-lokalità, bi tweġiba għall-mistoqsija parlamentari 14527; u

f’isem il-Ministru għas-Saħħa u l-Anzjanità Attiva nqiegħed fuq il-Mejda tal-Kamra:

Tabella li turi informazzjoni dwar n-numru ta’ persuni li jaħdmu fiċ-Child and Young People’s Services (CYPS) maqsuma skont il-professjoni, bi tweġiba għall-mistoqsija parlamentari 13449.

L-ISPEAKER: Grazzi. Il-Ministru Chris Bonett.

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): Sur President, inqiegħed fuq il-Mejda tal-Kamra:

Tabella li turi n-numru ta’ residenti barranin li nħarġitilhom liċenzja Maltija tas-sewqan maqsuma xahar b’xahar minn Jannar 2017 sa Jannar 2024, bi tweġiba għall-mistoqsija parlamentari 14754.

L-ISPEAKER: Grazzi. Il-Ministru Clayton Bartolo.

[bookmark: _Hlk156225049][bookmark: _Hlk156296261]ONOR. CLAYTON BARTOLO (Ministru għat-Turiżmu u l-Indafa Pubblika): Sur President, inqiegħed fuq il-Mejda tal-Kamra:

Pjanta għal proġett fi Triq San Publiju f’San Pawl il-Baħar, bi tweġiba għall-mistoqsija parlamentari 14512.

L-ISPEAKER: Is-Segretarju Parlamentari Alicia Bugeja Said.

ONOR. ALICIA BUGEJA SAID (Segretarju Parlamentari għas-Sajd, l-Akwakultura u d-Drittijiet tal-Annimali): Sur President, f’isem il-Ministru għall-Agrikoltura, is-Sajd u d-Drittijiet tal-Annimali nqiegħed fuq il-Mejda tal-Kamra:

Avviż Legali Nru 2 tal-2024 – Avviż ta’ Bidu fis-Seħħ li stabbilixxa l-1 ta’ Jannar 2024 bħala d-data meta d-dispożizzjonijiet kollha tal-Att tal-2023 dwar l-Agrikoltura (Att Nru XXXIII tal-2023) (Kap. 639) għandhom jitqiesu li daħlu fis-seħħ; u

Kuntratt bejn il-Kummissarju tal-Artijiet, il-Ministeru għall-Ambjent, Żvilupp Sostenibbli u Tibdil fil-Klima u l-Animal Pro Health (APH) Ltd għal enfitewsi temporanja għal sit f’Ta Qali ffirmat fit-12 ta’ Frar 2016, bi tweġiba għall-mistoqsija parlamentari 14627.


[bookmark: _Toc239659486][bookmark: _Toc239679367]
PUNT IMQAJJEM MINN ONOR. MEMBRU TAL-KAMRA

L-ISPEAKER: L-Onor. Robert Cutajar.

ONOR. ROBERT CUTAJAR: Sur President, nhar l-Erbgħa li għadda skatta ż-żmien biex din in-naħa tal-Kamra tindika wieħed mill-Abbozzi li għandna biex inkunu nistgħu niddiskutuh nhar il-Ħamis. Għadni kif tkellimt mal-Whip tal-Gvern, l-Onor. Naomi Cachia, li qaltli li din il-materja għadha ma ġietx diskussa kif kien hemm il-ftehim u l-qbil li kellu jsir. Bħala Oppożizzjoni ressaqna seba’ Abbozzi ta’ Liġi, li għadna qed nistennew li jittellgħu fuq l-aġenda tal-Kamra għall-Ewwel Qari. Uħud minnhom ilhom ħafna mressqin, pereżempju wieħed fl-1 ta’ Ġunju 2022 u ieħor fl-20 ta’ Lulju 2022. 

Mhuwiex aċċettabbli li l-Gvern irid li aħna nidentifikawlu dak il-wieħed li se niddiskutu. Il-Gvern għandu l-obbligu li jirrispetta lil din in-naħa tal-Kamra billi jagħtina d-dritt li nressqu l-Ewwel Qari, kif jiġri f’demokrazija. Jekk il-Gvern se jibqa’ jinsisti mod ieħor, nitlob l-intervent tiegħek, Sur President. Mhux aċċettabbli li hemm seba’ private members’ bills li l-Ewwel Qari tagħhom għadu ma tressaqx sempliċement minħabba l-inkompetenza tal-Gvern li għadu ma ddiskutiex din il-materja. (Onor. Membri: Hear, hear)

L-ISPEAKER: Onor. Naomi Cachia, għandek x’informazzjoni fuq dawn l-abbozzi?

ONOR. NAOMI CACHIA: Sur President, l-issue ġiet diskussa għal darba, tnejn, tlieta. Jien qed noffri soluzzjoni li naħseb li hi raġonevoli ħafna. L-Oppożizzjoni tista’ tindika liema huma l-Abbozzi li tixtieq li tagħtihom prijorità u aħna m’għandniex problema li nressqu l-Ewwel Qari tagħhom. Però li jkun hemm seba’ Abbozzi tal-Oppożizzjoni fuq l-aġenda tal-Gvern ma naħsibx li jagħmel sens.

L-ISPEAKER: Grazzi. Għaddili kopja tal-abbozzi. Onor. Cutajar, fil-qosor, jekk jogħġbok.

ONOR. ROBERT CUTAJAR: Sur President, jekk ressaqna seba’ private members’ bills, dan ifisser li għall-Oppożizzjoni kollha huma importanti. (Interruzzjonijiet) Ma nistgħux nagħmlu distinzjoni bejn suġġett u ieħor. Jekk il-Gvern huwa komdu li jkompli jinsulenta l-intelliġenza tan-nies f’din il-Kamra, dan għalina mhuwiex aċċettabbli! Nitlob l-intervent tiegħek biex dan in-nuqqas ma jibqax isir.

L-ISPEAKER: Grazzi. Għaddili kopja tal-abbozzi. 

Stqarrijiet Ministerjali? Mozzjonijiet. Il-Ministru Owen Bonnici.


[bookmark: _Toc239659487][bookmark: _Toc239679368]
MOZZJONIJIET

[bookmark: _Toc239659488][bookmark: _Toc239679369]ABBOZZ TA’ LIĠI LI JEMENDA L-ATT DWAR L-ATTIV FINANZJARJU VIRTWALI

[bookmark: _Hlk102995975]ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): Sur President, f’isem il-Ministru għall-Finanzi u x-Xogħol nipproponi l-Ewwel Qari tal-Abbozz ta’ Liġi li jemenda l-Attiv Finanzjarju Virtwali. 

L-ISPEAKER: Min jissekonda?

ONOR. JONATHAN ATTARD: Nissekonda.

L-ISPEAKER: Grazzi. Il-mistoqsija hija li l-Abbozz ta’ Liġi msejjaħ “Att sabiex jemenda l-Att dwar l-Attiv Finanzjarju Virtwali, Kap. 590, u sabiex jipprovdi għal ħwejjeġ anċillari jew konsegwenzjali għalihom” ikun moqri l-Ewwel Darba. Dawk favur? (Onor. Membri: Aye) Dawk kontra? (Onor. Membri: No) Carried.

Il-mozzjoni għaddiet u l-Abbozz ta’ Liġi ġie moqri l-Ewwel Darba.

SOSTITUZZJONI TA’ MEMBRU FUQ IL-KUMITAT PERMANENTI DWAR IX-XOGĦOL TAL-KAMRA

L-ISPEAKER: Il-Ministru Owen Bonnici.

ONOR. OWEN BONNICI: Sur President, f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur nipproponi:

Illi l-Kamra tirriżolvi li l-Onor. Naomi Cachia tinħatar membru tal-Kumitat Permanenti dwar ix-Xogħol tal-Kamra minflok l-Onor. Andy Ellul li kien nominat fuq l-istess Kumitat permezz tal-Mozzjoni 10 mgħoddija fis-Seduta 1 tas-7 ta’ Mejju 2022. 

L-ISPEAKER: Min jissekonda?

ONOR. KATYA DE GIOVANNI: Nissekonda.

L-ISPEAKER: Grazzi. Il-mistoqsija hija l-mozzjoni kif imressqa u moqrija mill-Ministru Owen Bonnici. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

SOSTITUZZJONI TA’ MEMBRU FUQ IL-KUMITAT PERMANENTI DWAR L-AFFARIJIET BARRANIN U EWROPEJ

L-ISPEAKER: Il-Ministru Owen Bonnici.

ONOR. OWEN BONNICI: Sur President, f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur nipproponi:

Illi l-Kamra tad-Deputati tirriżolvi li l-Onor. Edward Zammit Lewis jinħatar President tal-Kumitat Permanenti dwar l-Affarijiet Barranin u Ewropej minflok l-Onor. Glenn Bedingfield li kien maħtur President tal-istess Kumitat permezz tal-Mozzjoni Nru 18 mgħoddija fis-Seduta Nru 5 tas-16 ta’ Mejju 2022 u li l-Onor. Glenn Bedingfield jinħatar membru minflok l-Onor. Edward Zammit Lewis li kien maħtur membru tal-istess Kumitat permezz tal-Mozzjoni 175 mgħoddija fis-Seduta Nru 153 tal-10 ta’ Ottubru 2023. 

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Grazzi. Il-mistoqsija hija l-mozzjoni kif imressqa u moqrija mill-Ministru Owen Bonnici. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

SOSTITUZZJONI TA’ MEMBRU FID-DELEGAZZJONI PARLAMENTARI MALTIJA FL-ASSEMBLEA PARLAMENTARI TAL-KUNSILL TAL-EWROPA (PACE)

L-ISPEAKER: Il-Ministru Owen Bonnici.

ONOR. OWEN BONNICI: Sur President, f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur nipproponi:

Illi l-Kamra tirriżolvi li fid-delegazzjoni parlamentari Maltija fl-Assemblea Parlamentari tal-Kunsill tal-Ewropa (PACE) l-Onor. Randolph De Battista jinħatar membru minflok l-Onor. Chris Bonett li kien nominat membru fuq l-istess delegazzjoni permezz tal-mozzjoni nru 32 mgħoddija fis-Seduta 5 tas-16 ta’ Mejju 2022. 

L-ISPEAKER: Min jissekonda?

ONOR. CLAYTON BARTOLO: Nissekonda.

L-ISPEAKER: Grazzi. Il-mistoqsija hi l-mozzjoni kif imressqa u moqrija mill-Ministru Owen Bonnici. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

[bookmark: _Toc239659492][bookmark: _Toc239679373]
ORDNIJIET TAL-ĠURNATA

[bookmark: _Toc239659493][bookmark: _Toc239679374]ABBOZZ TA’ LIĠI LI JEMENDA L‑KODIĊI KRIMINALI (EMENDA NRU 7)

[bookmark: _Toc239659494][bookmark: _Toc239679375]CRIMINAL CODE (AMENDMENT NO. 7) BILL

L-ISPEAKER: Il-Ministru Jonathan Attard.

ONOR. JONATHAN ATTARD: Sur President, nipproponi t-Tieni Qari tal-Abbozz ta’ Liġi li jemenda l-Kodiċi Kriminali (Emenda Nru 7). 

L-ISPEAKER: Min jissekonda?

ONOR. MICHAEL FARRUGIA: Nissekonda.

L-ISPEAKER: Rimarki? Il-Ministru Jonathan Attard.

ONOR. JONATHAN ATTARD: Sur President, quddiemna għandna għal darb’oħra Abbozz ta’ Liġi li jkompli jsaħħaħ l-istituzzjonijiet ta’ pajjiżna u jkompli jiġġieled il-kriminalità, mhux biss fuq livell lokali iżda issa wkoll fuq livell Ewropew. Dan l-Abbozz fih emendi għall-Kodiċi Kriminali, Kap. 9 tal-Liġijiet ta’ Malta, sabiex inkomplu nsaħħu l-funzjoni tal-Uffiċċju tal-Prosekutur Pubbliku Ewropew, magħruf bħala EPPO. 

L-EPPO huwa l-uffiċċju responsabbli mill-investigazzjonijiet u l-prosekuzzjoni ta’ reati li jaffettwaw l-interess finanzjarju tal-Unjoni Ewropea. Dawn jinkludu reati ekonomiċi u reati finanzjarji, bħal użu ħażin tal-fondi, ħasil ta’ flus, frodi ta’ VAT, u korruzzjoni b’dimensjoni Ewropea, li qegħdin jolqtu direttament l-interess tal-Unjoni Ewropea. L-EPPO jwettaq dawn l-investigazzjonijiet, atti ta’ prosekuzzjoni u jeżerċita l-funzjonijiet ta’ prosekutur fil-qrati kompetenti tal-pajjiżi stati membri li huma parteċipanti fil-proċess fi ħdan l-Unjoni Ewropea. Qed nagħmel din il-kwalifika għaliex nafu li sal-lum għandna ftit stati membri li mhumiex parteċipi f’dan il-proċess. Tajjeb li qabel nitkellem fuq dan l-Abbozz ta’ Liġi li għandna quddiemna mill-aspett leġiżlattiv, nagħti wkoll ftit sfond dwar l-EPPO. 

Il-ħolqien tal-EPPO ilu jiġi diskuss għal kważi 25 sena fuq livell Ewropew, b’waħda mid-dati ewlenin tkun dik ta’ Ottubru 2017, meta ġiet adottata l-bażi u l-qafas legali tal-ħolqien ta’ dan l-Uffiċċju u r-regolament relattiv mal-ħolqien tiegħu. Erba’ snin wara, fl-1 ta’ Ġunju 2021, l-EPPO daħal fis-seħħ, beda jopera u jiġġestixxi l-funzjoni tiegħu. Qed naraw li l-perkors ta’ diskussjoni politika fuq livell Ewropew ħa fit-tul u dam għal snin twal. Qed nitkellmu dwar kompetenzi li nafu li fuq livell Ewropew, ikollok ċerta diskussjoni u riżervi minn ċerti pajjiżi fuqhom. Fil-fatt, dan il-proċess dam għaddej 25 sena, bil-ħsieb inizjali li jkun hemm il-konverġenza politika biex dak li kien maħsub isir realtà. 

Pajjiżna ssieħeb ma’ dan l-Uffiċċju fl-2018 u huwa fost it-22 Stat Membru tal-Unjoni Ewropea li huma parteċipi fl-EPPO għaliex, kif għedt, mhux kull Stat Membru huwa parteċipi f’dan l-Uffiċċju. Fl-2019 kellna l-ħatra tal-ewwel Kap Prosekutur tal-Unjoni Ewropea, is-Sa Laura Codruta Kövesi, liema ħatra għadha fis-seħħ sal-lum. Fuq livell lokali, fl-2020 kienet appuntata Dr Yvonne Farrugia f’isem Malta flimkien mal-kumplament tal-prosekuturi minn kull Stat Membru u dan wassal biex fl-2021, dan l-Uffiċċju beda jaħdem uffiċjalment. Il-funzjoni ta’ dan l-Uffiċċju hi dik li jservi bħala prosekutur indipendenti tal-Unjoni Ewropea u hija funzjoni importantissima. 

B’liema mod nistgħu ngħidu li dan l-Uffiċju hu indipendenti? L-EPPO huwa korp indipendenti tal-Unjoni Ewropea. L-indipendenza ta’ dan l-Uffiċċju hija garantita fir-regolament relattiv għall-ħolqien ta’ dan l-istess organu, il-qafas legali li jiggwida lill-istess Uffiċċju u wkoll il-prosekuturi fi ħdan dan l-Uffiċċju li jaħdmu fl-interess tal-Unjoni Ewropea u ma jieħdu istruzzjonijiet minn ħadd, ħlief mill-istess Uffiċċju. 

Sur President, ir-reati li jaqgħu taħt ir-responsabbiltà ta’ dan l-Uffiċċju huma frodi li huma transkonfinali marbutin mal-VAT li jinvolvu danni totali ta’ mill-inqas €10 biljun. Għandek tipi oħrajn ta’ frodi li jaffettwaw l-interessi finanzjarji tal-Unjoni Ewropea. Għandek il-korruzzjoni li tagħmel jew x’aktarx tagħmel ħsara lill-interessi finanzjarji tal-Unjoni Ewropea, miżapproprjazzjoni ta’ fondi jew assi tal-Unjoni Ewropea minn uffiċjali pubbliċi, ħasil tal-flus u kriminalità organizzata, kif ukoll reati oħrajn marbutin b’mod inseparabbli ma’ waħda mill-kategoriji li għadni kif iddefinixxejt, iżda biss jekk jagħmlu ħsara jew ikunu qed jirriskjaw li jagħmlu ħsara l-interessi finanzjarji tal-Unjoni Ewropea, u dan huwa punt li qed jiġi enfasizzat. Dik hija l-kompetenza li għandu l-EPPO. 

Tajjeb nagħti wkoll ftit figuri biex nispjega kemm dan l-Uffiċċju hu importanti fuq livell mhux biss nazzjonali imma aktar fuq livell Ewropew. Se nikkwota figuri mill-aħħar rapport għad-disponibbiltà pubblika. Ovvjament fiż-żmien li ġej joħroġ ir-rapport għas-sena li għadha kif intemmet. Jekk inħarsu lejn l-aħħar rapport finali marbut mal-ħidma ta’ dan l-Uffiċċju, li huwa għas-sena 2022, naraw li qed issir enfasi ċara fuq frodi tal-Unjoni Ewropea li jaffettwaw id-dħul pubbliku, b’mod partikolari l-frodi tal-VAT transkonfinali li hija l-parti ċentrali fil-ħidma ta’ dan l-Uffiċċju. 

Sa tmiem is-sena 2022, dan l-Uffiċċju kellu 1,117-il investigazzjoni attivi b’danni ġenerati stmati ta’ €14 biljun, li kważi nofshom irriżultaw minn frodi marbutin mal-VAT. Fl-istess sena dan l-Uffiċċju rċieva u pproċessa 3,318-il rapport ta’ kriminalità u fetaħ 865 investigazzjoni. Barra minn hekk, il-qrati f’diversi Stati Membri akkordaw l-iffriżar ta’ kważi €360 miljun f’investigazzjonijiet marbutin mal-EPPO. Dan juri żieda sinifikanti fuq is-sena 2021, fejn l-ammont kien ta’ €147 miljun li jirrappreżenta aktar minn seba’ darbiet il-Baġit tas-sena 2022 tal-istess organizzazzjoni. Dan l-Uffiċċju mwaqqaf reċentement xorta waħda fl-ewwel snin tiegħu qed iżid sostanzjalment is-sinifikat u l-effiċjenza fil-ħidma tiegħu. 

Fuq bażi lokali ma nistax ma nirrimarkax fuq ir-relazzjoni pożittiva li rnexxielna nibnu ma’ dan l-Uffiċċju, kemm bħala pajjiż u anke l-istituzzjonijiet tagħna. Huwa minnu li kellna sitwazzjoni, jien ngħid ta’ nuqqas ta’ komunikazzjoni li ġiet issollevata mill-istess Uffiċċju. Din kienet aħbar pubblika. Però jidher bl-aktar mod ċar li l-impenn li wrejna bħala pajjiż – nerġa’ ngħid li din mhijiex kwestjoni biss ta’ Gvern imma kwestjoni ta’ Gvern u l-istituzzjonijiet fi ħdan l-Istat Malti – ġie rikonoxxut mill-istess Uffiċċju li llum għandna relazzjoni tajba ħafna fuq livell ta’ koperazzjoni. Fil-fatt, komplejna nsaħħu din il-koperazzjoni ma’ dan l-Uffiċċju flimkien ma’ stati membri oħrajn.

Jekk wieħed iħares lejn l-istess rapport annwali li għadni kemm semmejt, mill-ewwel jinnota x-xogħol siewi li qed isir kemm lokalment kif ukoll fuq bażi Ewropea mill-prosekuturi tagħna. Nenfasizza li dan ir-rapport jirrigwarda s-sena 2022 fejn fuq bażi lokali nfetħu 14-il investigazzjoni li l-ammont relatat magħhom jitla’ għal madwar €123 miljun. Tlieta minnhom huma relatati ma’ frodi ta’ VAT, b’danni stmati aktar minn €70 miljun, u ħamsa minn dawn l-investigazzjonijiet kienu marbuta ma’ investigazzjonijiet oħrajn. B’hekk, sal-aħħar tas-sena 2022, li hija l-aħħar sena fejn saret analiżi min-naħa tal-Uffiċċju tal-Prosekutur Ewlieni tal-Unjoni Ewropea, kien hemm disa’ investigazzjonijiet pendenti, filwaqt li erba’ minn dawn l-investigazzjonijiet huma transnazzjonali. 

Matul is-sena 2022 kien hemm skambju ta’ informazzjoni bejn id-diversi stati Ewropej. Fil-fatt, kien hemm 17-il talba ta’ assistenza jew informazzjoni minn uffiċċji fi stati membri oħrajn li saru lil Malta, kif ukoll saru ħames talbiet lill-uffiċċji fi stati membri min-naħa ta’ Malta. Din hija funzjoni oħra importanti. Fil-fatt, meta kellna żjara mis-Sa Kövesi f’pajjiżna ftit tax-xhur ilu, nista’ ngħid li wara li tkellimna dwar ir-relazzjoni tajba li hemm bejn l-istituzzjonijiet, iddiskutejna wkoll kif il-pass li jmiss fuq livell Ewropew huwa li nkomplu nsaħħu din ir-relazzjoni, u mhux min-naħa ta’ pajjiżna biss. 

Dan mhux biss marbut ma’ investigazzjonijiet ta’ kompetenza tal-Uffiċċju tal-EPPO, imma wkoll biex dan l-iskambju ta’ informazzjoni jwassal għal investigazzjonijiet aktar b’saħħithom mill-istati membri rispettivi, inkluż fuq investigazzjonijiet li ma jaqgħux taħt il-kompetenza tal-EPPO, imma jista’ jkollhom dimensjoni nazzjonali. Nemmen li l-informazzjoni li tinġabar mill-istati membri fl-EPPO imma wkoll lil hinn, għax hemm ċerti relazzjonijiet u ftehimiet ta’ skambju ta’ informazzjoni ma’ pajjiżi oħrajn li mhumiex parti mill-EPPO, tkun tista’ tintuża mill-investigaturi nazzjonali u mill-Pulizija fil-ħidma tagħhom. 

Malta llum qiegħda twettaq l-ogħla numru ta’ investigazzjonijiet fuq reati transnazzjonali għal kull ras meta mqabbla mal-kumplament tal-pajjiżi Membri. Dan huwa sinifikanti minħabba l-fatt li, kif għedt, kellna sitwazzjoni fejn inizjalment, jien nibqa’ ngħid li kienet kwestjoni ta’ nuqqas ta’ komunikazzjoni effettiva, ġejna kkritikati li ma kienx hemm investigazzjonijiet. Illum is-sitwazzjoni altru li mhix hekk! Illum nista’ ngħid li pajjiżna huwa mudell ta’ parteċipazzjoni attiva ħafna u koperazzjoni b’saħħitha ma’ istituzzjoni fuq livell daqstant importanti Ewropew. 

Fl-aħħar sena kelli l-opportunità nitkellem mal-Prosekutur Ewlieni tal-Unjoni Ewropea, is-Sa Kövesi, u mal-Prosekutur Ewropew f’isem pajjiżna, Dr Farrugia, b’mod informali fil-fora internazzjonali. F’diversi okkażjonijiet fil-laqgħat tal-Kunsill tal-Ministri jkollna informazzjoni u aġġornamenti importanti mill-EPPO waqt li jkollna diskussjonijiet marbutin mal-funzjoni tal-istess Uffiċċju. 

Saret laqgħa formali importanti ħafna f’pajjiżna mal-Prosekutur Ewlieni tal-Unjoni Ewropea mhux biss fuq livell politiku – għalkemm, fl-aħħar mill-aħħar, jekk iltaqgħet miegħi u mal-Ministru għall-Intern dan kien fuq livell politiku – imma saret laqgħa wkoll mal-istituzzjonijiet ta’ pajjiżna fejn ġew iffirmati numru ta’ memoranda of understanding u ftehimiet ta’ koperazzjoni biex inkomplu nsaħħu dak li bnejna fl-aħħar ftit snin. Kif qed ngħid, dan iwassal għal tisħiħ leġiżlattiv biex nassiguraw li jkun hemm proċess aktar effiċjenti u effikaċi kif iż-żewġ partijiet jiżvolġu l-ħidma tagħhom. 

Kif tennejt, fiż-żjara tagħha f’Ottubru tas-sena l-oħra, il-Prosekutur Ewlieni tal-Unjoni Ewropea tkellmet ma’ diversi awtoritajiet u entitajiet kif ukoll kellha laqgħa miegħi u mal-Ministru Byron Camilleri u flimkien kellna diskussjonijiet fit-tul mat-tim tekniku tagħha kif ukoll mat-timijiet rispettivi biex inkomplu nsaħħu din il-koperazzjoni u l-koordinament neċessarju biex issir din il-ħidma. Matul din iż-żjara l-Prosekutur Ewlieni tal-Unjoni Ewropea rrikonoxxiet il-progress li sar f’dan il-qasam importanti tal-investiment tal-fondi pubbliċi transEwropej. 

Sur President, niġi issa għat-teknikalità tal-Abbozz ta’ Liġi li qed niddiskutu llum. Kemm ilu jitħaddem dan l-Uffiċċju kif ukoll wara numru ta’ diskussjonijiet, fosthom mal-Prosekutur Ewropew f’isem pajjiżna Dr Yvonne Farrugia, wasalna għal dak li qegħdin nipproponu llum. Frott ta’ dawn id-diskussjonijiet ħarġu proposti għal tibdil leġiżlattiv biex dan l-Uffiċċju jkun jista’ jaħdem aħjar. Fost neċessitajiet oħrajn, rajna li nemendaw id-diċitura attwali tal-artikolu 518 tal-Kodiċi Kriminali li jirregola l-aċċess għall-atti u d-dokumenti tal-Qrati tal-Ġustizzja Kriminali. Kif inhu bħalissa, dan l-artikolu qed jillimita l-koperazzjoni effettiva xierqa bejn l-EPPO u l-awtoritajiet nazzjonali, jiġifieri l-Pulizija, l-Uffiċċju tal-Avukat Ġenerali u l-Prosekutur Ewlieni ta’ pajjiżna. Għalkemm din kienet ukoll kwestjoni ta’ interpretazzjoni legali, nemmen li kien importanti li kulħadd ikollu rasu mistrieħa dwar il-mod kif jaqdi l-funzjoni tiegħu. 

Għalhekk, wara dawn id-diskussjonijiet, ma sibna l-ebda diffikultà li nipproponu numru ta’ emendi permezz ta’ dan l-Abbozz ta’ Liġi. Għaldaqstant biex tiġi indirizzata din il-limitazzjoni u biex tkompli tissaħħaħ il-koperazzjoni bejn l-awtoritajiet nazzjonali u l-EPPO, imbarkajna fuq proċess ta’ diskussjonijiet ma’ numru ta’ stakeholders qabel ma tressaq dan l-Abbozz ta’ Liġi. Permezz ta’ dawn l-emendi, il-prosekuturi inkarigati f’isem l-EPPO se tingħatalhom il-fakultà ta’ aċċess għal atti u dokumenti tal-Qrati tal-Ġustizzja Kriminali u għal atti ta’ inkjesti maġisterjali konklużi, dawk imsejħin proċessi verbali meta – u hawnhekk nagħmel enfasi qawwija ħafna fuq dan il-punt – dawn ikunu jittrattaw kwestjonijiet fil-kompetenza tal-EPPO. 

Sur President, hawn tidħol il-kwestjoni tal-kompetenza li għandu dan l-Uffiċċju fuq livell Ewropew. Qed nitkellmu prinċipalment dwar reati ta’ frodi kontra l-interess finanzjarju tal-Unjoni Ewropea, kif indikajt aktar kmieni meta tkellimt dwar il-kompetenza tal-Uffiċċju kif definita fir-regolamentazzjoni relattiva. Għal dan il-għan, qed tiġi proposta żieda ta’ proviso ieħor mal-artikolu 518 tal-Kodiċi Kriminali biex jikkjarifika dan il-punt. 

L-Abbozz ta’ Liġi jintroduċi wkoll dispożizzjoni li tindirizza l-possibbiltà ta’ nuqqas ta’ qbil bejn il-Pulizija u l-Prosekutur Pubbliku Ewropew dwar jekk każ jew imġiba kriminali partikolari taqax taħt il-kompetenza tal-EPPO jew inkella nazzjonali. Din konsegwentement tista’ toħloq dubju fuq liema hi dik l-awtorità li se tiżvolġi l-investigazzjoni tagħha marbuta ma’ każ partikolari. Proprju għalhekk qed jiġi introdott artikolu ġdid li jittratta l-inkjesti maġisterjali.

Bl-inklużjoni ta’ dan l-artikolu, meta jinżammu inkjesti dwar kwestjonijiet li l-EPPO huwa kompetenti biex jinvestiga, il-maġistrat li jkun qiegħed imexxi din l-inkjesta għandu jgħaddi r-rapport, l-informazzjoni jew l-ilment li abbażi tiegħu tkun qed issir l-inkjesta, lill-Prosekuturi delegati Ewropej fi żmien tlett ijiem ta’ xogħol mid-deċiżjoni li ssir l-inkjesta. Min-naħa l-oħra, fir-rigward ta’ inkjesti li jkunu diġà bdew qabel id-data tad-dħul fis-seħħ ta’ dan l-artikolu ġdid, il-Maġistrat li jippresjedi se jkun obbligat jinforma lill-prosekuturi delegati Ewropej bl-inkjesta sa massimu ta’ 60 jum minn meta jidħol fis-seħħ dan l-artikolu. 

L-Abbozz ta’ Liġi jipprovdi wkoll li jekk ikun hemm nuqqas ta’ qbil jew ftehim dwar min għandu jiżvolġi l-investigazzjoni tal-każ, jiġifieri jekk għandux ikompli jiżvolġi l-investigazzjoni l-EPPO, l-uffiċjal tal-EPPO f’pajjiżna, il-Prosekutur ta’ Malta jew il-Korp tal-Pulizija, tkun il-Qorti Kriminali li tiddetermina u tiddeċiedi liema awtorità għandha tiżvolġi l-investigazzjoni. 

Dawn l-emendi se jsegwu emendi oħrajn li saru għall-artikoli 190B u 190H tal-Kodiċi Kriminali li huma relatati mad-definizzjoni sostantiva ta’ reati ta’ frodi kontra l-interessi finanzjarji tal-Unjoni Ewropea, liema emendi kienu ġew promulgati fil-5 ta’ Mejju 2023. Għal darb’oħra qegħdin nuru bil-fatti li dan il-Gvern huwa kommess li jagħti l-għodod kollha neċessarji lill-istituzzjonijiet ta’ pajjiżna jew l-istituzzjonijiet fuq livell Ewropew li magħhom għandna koperazzjoni u ftehim. Dan huwa Gvern li verament jemmen fl-istituzzjonijiet ta’ pajjiżna bil-fatti u mhux bil-kliem biss. 

Sur President, permezz ta’ dan l-Abbozz ta’ Liġi qed inkomplu t-triq tagħna għal ġustizzja aktar effettiva u aktar effiċjenti. Meta lill-istituzzjonijiet tiegħek tagħtihom l-għodod leġiżlattivi neċessarji, ċertament tkun qed tkompli ssaħħilhom il-possibbiltà li jwettqu l-ħidma tagħhom b’mod aktar effettiv u effiċjenti. Nirringrazzjak.

L-ISPEAKER: Grazzi. Aktar rimarki? L-Onor. Karol Aquilina.

ONOR. KAROL AQUILINA: Sur President, quddiemna għandna Abbozz ta’ Liġi li huwa pjuttost sempliċi, però tajjeb li wieħed jużah biex jagħmel numru ta’ riflessjonijiet u jiġbed l-attenzjoni għal affarijiet li żviluppaw fil-pajjiż, għal proċeduri li forsi għadhom ftit ġodda, għal ċerti nuqqasijiet, kif ukoll għal ċertu titjib li għandna bżonn nagħmlu. 

Ħadt gost nisma’ lill-Ministru jispjega ċerti affarijiet li forsi meta daħlet fis-seħħ il-liġi dwar il-prosekuturi Ewropej delegati f’Malta, dan il-Parlament ma ddiskutiex biżżejjed x’se tkun tfisser din il-bidla u kif irridu nippreparaw għaliha. Huwa minnu li din hija istituzzjoni tal-Unjoni Ewropea li għandha bażi f’Malta u li l-prosekuturi jaġixxu minn bini f’Malta, imma naħseb li fir-rigward tal-istruttura leġiżlattiva u operazzjonali, kemm fuq livell ta’ Gvern kif ukoll fuq livell ta’ Pulizija, ma konniex ippreparati biżżejjed li nassorbu dan ir-rwol il-ġdid fis-sistema tal-ġustizzja ta’ pajjiżna. 

Naħseb li apparti li nagħmlu dan it-tibdil, trid issir analiżi ta’ fejn irridu mmorru u x’għandha tkun il-pożizzjoni ta’ pajjiżna meta jerġa’ jqum dan l-aspett ta’ liġi, anke Ewropea, biex naraw kif nistgħu ntejbu s-sistema. Issa li għaddew numru ta’ snin, bħalma jsir bid-direttivi u bir-regolamenti kollha tal-Unjoni Ewropea, minn żmien għal żmien dawn jiġu aġġornati. Huwa tajjeb li l-esperjenza tagħna bħala pajjiż, għalkemm pajjiż żgħir, noffruha fuq livell Ewropew biex din l-għodda li għandhom iċ-ċittadini Ewropej u l-komunità Ewropea kollha tintuża u tissaħħaħ kemm jista’ jkun possibbli. 

L-Abbozz ta’ Liġi li għandna quddiemna llum huwa riżultat ta’ sistema li bdiet taħdem, imma li ltaqgħet ma’ diffikultajiet fil-mod ta’ kif ġew trasposti fil-liġi Maltija r-regolamenti u d-direttiva li japplikaw għall-prosekuturi delegati Ewropej. Hemm tliet bidliet ewlenin. U se nsemmi xi aspetti oħra aktar tard fid-diskors tiegħi, anke mill-esperjenza personali mal-EPPO. 

L-ewwel bidla li se jkun hemm hija li l-prosekuturi delegati Ewropej li huma bbażati f’Malta se jkollhom aċċess għall-atti u d-dokumenti tal-Qorti u allura għall-proċessi verbali, għax-xhieda u għad-dokumenti li għandhom x’jaqsmu ma’ każijiet li qed isegwu u jinvestigaw li għandhom kompetenza tagħhom u li huma relatati mal-finanzjament tal-Unjoni Ewropea, jiġifieri hemm il-protezzjoni tal-erarju anke tal-Unjoni Ewropea. 

Dan hu pass tajjeb u meħtieġ għaliex fil-pajjiż ma jistax ikollna istituzzjoni waħda li miexja, għamlet ix-xogħol u għandha l-informazzjoni kollha, imbagħad ikollna istituzzjoni oħra b’idejha marbuta li ma tistax tagħmel l-investigazzjonijiet u ma tistax tikkonkludi, meta taf li x’aktarx hemm diġà dik l-informazzjoni f’xi inkjesta jew f’xi proċess tal-Qorti. Għalhekk, huwa tajjeb li l-EPPO jkollhom aċċess anke għal dik l-informazzjoni. Tajjeb li nevitaw id-duplikazzjoni ta’ investigazzjonijiet li normalment ma jwassal għal imkien. Għalhekk, huwa tajjeb li jkun hemm din il-kordinazzjoni bejn l-investigazzjonijiet li jkunu qegħdin isiru biex jintlaħqu l-għanijiet fir-rigward tal-EPPO, fejn għandhom x’jaqsmu ma’ kompetenza ta’ affarijiet tal-Unjoni Ewropea, imma wkoll ikun hemm kwestjonijiet oħrajn li huma biss domestiċi.

It-tieni bidla li qed jintroduċi dan l-Abbozz ta’ Liġi hija li maġistrat li jkun qiegħed imexxi inkjesta maġisterjali u allura jkun qiegħed jiġbor il-provi, ix-xhieda, id-dokumenti u jkun qed jagħmel aċċess xi mkien, malli jkun hemm affarijiet li huma fil-kompetenza tal-EPPO, ikollu l-obbligu jinforma lill-prosekuturi Ewropej delegati. Għaliex hemm bżonn din il-bidla? Dan għaliex filwaqt li hu minnu li inkjesta maġisterjali hija sigrieta, però jekk wieħed iħares lejn l-EPPO, dan l-Uffiċċju għandu funzjoni biex jiżgura li l-liġi f’Malta tiġi applikata wkoll. Għalhekk huwa minnu li hemm bżonn li meta maġistrat jiltaqa’ ma’ sitwazzjoni u hu jagħraf li hija fil-kompetenza tal-EPPO, dan irid jinforma lill-EPPO. 

Għal min forsi ma jafx, hemm kwestjoni wkoll li meta xi istituzzjoni, tkun min tkun, tkun qed tinvestiga xi ħaġa li b’xi mod tkun torbot mal-funzjonijiet tal-EPPO, l-EPPO għandu d-dritt li jiġbed għalih innifsu dik l-investigazzjoni. Dan jissejjaħ ‘right of evocation’ li qiegħed stipulat fir-regolamenti, u jekk l-EPPO jiskopri, pereżempju, li hemm investigazzjoni għaddejja fuq reati assoċjati ma’ flus tal-Unjoni Ewropea, bħal frodi biex inġib eżempju, dan għandu dritt jiġbed quddiemu dik l-investigazzjoni. Dan ifisser li l-parti mingħand min jiġbed dik l-investigazzjoni jkollha tieqaf tinvestiga. Se nagħti eżempju li ġara lili personalment u x’aktarx kien wieħed minn tal-ewwel tax-xorta tiegħu f’pajjiżna. 

Xhur ilu jien ktibt lill-Kummissjoni Permanenti Kontra l-Korruzzjoni biex niġbdilhom l-attenzjoni għal rapporti li kien hemm fil-midja, fosthom f’The Times of Malta, dwar allegazzjonijiet marbutin mal-bini tal-flyovers tal-Marsa li, kif kulħadd jaf, saru bl-użu ta’ fondi tal-Unjoni Ewropea. Iċ-Chairman tal-Kummissjoni bagħat għalija u jien dehert quddiem il-Kummissjoni biex nispjega u nixhed dwar dak li naf jien, x’lest nindika u xi provi hemm f’dan ir-rigward. Il-Kummissjoni ħadet ix-xhieda tiegħi u ftit tal-jiem wara ġejt informat li l-prosekuturi delegati Ewropej f’Malta talbu li dik l-investigazzjoni li għaddejja quddiem il-Kummissjoni tieqaf u titkompla biss minnhom, jiġifieri eżerċitaw dan ir-right of evocation.

Fil-fatt, f’dan il-każ ġejt informat miċ-Chairman tal-Kummissjoni Permanenti Kontra l-Korruzzjoni li kopja tar-rapport tqiegħdet fuq il-Mejda tal-Kamra ftit tal-ġimgħat ilu u li fih jgħid illi l-prosekuturi delegati Ewropej ġibdu għandhom din l-investigazzjoni. Dan ifisser li dik l-investigazzjoni partikolari se titkompla minn dan l-Uffiċċju ta’ prosekuturi delegati Ewropej ibbażat f’Malta u li l-Kummissjoni Permanenti Kontra l-Korruzzjoni, bir-regolamenti kif inhuma, ġustament iddeċidiet li tieqaf minn dik l-investigazzjoni u tħalli l-EPPO jkompli bl-investigazzjoni tiegħu. Qed ngħid dan biex wieħed jifhem li dan ir-right of evocation huwa pjuttost ġdid fis-sistema legali tagħna. Għalhekk, tajjeb li nkunu konxji dwar dan, għax naħseb li hawn ħafna nies, inkluż nies involuti f’diversi oqsma relatati, li ma jafux b’dan id-dritt.

It-tielet bidla proposta f’dan l-Abbozz ta’ Liġi hija li meta tqum kwestjoni dwar min hu kompetenti li jinvestiga dawn il-każijiet, jekk hux il-Kummissarju tal-Pulizija, l-Avukat Ġenerali, jew il-Prosekutur delegat pubbliku Ewropew, se tkun il-qorti kriminali ta’ pajjiżna li tiddeċiedi min għandu d-dritt jiġbed l-investigazzjoni quddiemu. Hemm din il-kwestjoni ta’ kompetenza li qed tiġi ċċarata f’każ li tinqala’ din il-kwestjoni. Jien nawgura li ma tinqala’ qatt din il-kwestjoni, għaliex naħseb li l-awtoritajiet f’pajjiżna, fuq kwestjonijiet ta’ kompetenza, biż-żmien se jagħrfu kif għandhom jimxu u allura ma tispiċċax f’ħoġor il-qorti kriminali. Però, jekk allaħares qatt tinqala’ din il-kwestjoni, se tkun il-qorti kriminali li tiddeċiedi min għandu din il-kompetenza. 

Dawn it-tliet bidliet huma tajbin, imma nixtieq nitkellem dwar xi ħaġa li tmur lil hinn minn hekk u li naħseb għandna nibdew nikkonsidraw. Se nispjega bidla li naħseb għandha ssir mill-esperjenza personali b’rabta ma’ dan il-każ li għadni kif semmejt dwar l-allegata korruzzjoni fil-bini tal-flyover tal-Marsa. 

Kif diġà spjegajt, ftit wara li ġejt informat li l-Kummissjoni Permanenti Kontra l-Korruzzjoni waqqfet l-investigazzjoni tagħha, nirċievi telefonata mingħand spettur tal-pulizija mill-Financial Crimes Investigations Department (FCID) – mhux importanti min hu – li talabni mmur l-FCID bażikament biex ikellmuni u jinterrogawni dwar dan il-każ. Jien mort u tlabt spjegazzjoni għalfejn bagħtu għalija u dan l-ispettur spjegali li kien ġie inkarigat mill-Prosekutur Pubbliku Ewropew u d-delegati tiegħu f’Malta biex jieħu statement mingħandi dwar dan il-każ. Jien għedtlu: Mela le, bil-qalb kollha, staqsieni u ngħidlek. Però dan l-ispettur, sfortunatament, qalli li hu m’għandux mistoqsijiet x’jagħmilli għaliex lanqas biss kellu file. Qalli li kulma kellu hija ittra biex jibgħat għalija u jkellimni. 

Jien għedtlu nitkellmu kemm irid, però naħseb li għandu jkollu ftit bażi ta’ informazzjoni fuqiex se jagħmilli l-mistoqsijiet. Fl-aħħar mill-aħħar, dan ried jieħu statement mingħandi. Għedtlu li naħseb li d-doveri tiegħu huma li hu jistaqsini b’mod illi jipprova jieħu kemm jista’ informazzjoni mingħandi. Għedtlu wkoll li filwaqt li se ngħidlu dak kollu li naf, però jaf jiġi ħaddieħor u ma jkollux l-istess attitudni. Dan l-ispettur qalli li, sfortunatament, is-sistema hi b’mod li l-prosekuturi delegati Ewropej f’Malta ma jistgħux jibagħtu għall-persuna direttament imma jridu jinkarigaw lill-Pulizija f’Malta biex ikellmu lil dak li jkun, li f’dan il-każ inzertajt jien. 

Għalhekk qed niġbed l-attenzjoni li filwaqt li huwa tajjeb li l-prosekuturi Ewropej delegati f’Malta jagħmlu użu mir-riżorsi tal-Pulizija, inkluż il-membri tal-pulizija, biex jagħmlu ċertu xogħol, però naħseb li ma jagħmilx sens li jqabbdu lil xi ħadd, f’dan il-każ kien spettur, biex jibgħat għal xi ħadd u hu jkun sajjem għalkollox mill-informazzjoni, jiġifieri jkun jista’ jirċievi biss imma ma jistax jistaqsi u ma jafx eżattament fuqiex inkunu qegħdin jitkellmu. Naħseb li wasal iż-żmien li wieħed jikkonsidra li jindirizza din il-kwestjoni. Il-persuni li jinvestigaw, huma persuni li wħud minnhom huma avukati jew spetturi u kollha għandhom ċerta esperjenza. Mhumiex nies li ma jafux kif isiru l-affarijiet, imma huma nies kompetenti ħafna. 

Dan id-difett li jeżisti fis-sistema tagħna li l-Uffiċċju tal-Prosekutur delegat Ewropew f’Malta ma jistax jitkellem direttament ma’ persuna li tista’ tipprovdilu informazzjoni jnaqqas mill-effettività tar-rwol tiegħu f’pajjiżna. Ngħid għalija, fil-każ tiegħi, kieku xi ħadd minnhom kellimni u staqsieni ċerti affarijiet, aktarx l-informazzjoni li pprovdejt lill-Pulizija f’forma ta’ statement, li konvint li waslet għand dan l-Uffiċċju, kienet tkun aktar utli. Jien nippretendi li jekk jibgħat għalik spettur tal-Pulizija jew xi ħaddieħor, dan għandu jkun informat biżżejjed biex ikun jista’ jiddiskuti miegħek il-każ u mhux sempliċement jisimgħek u jikteb dak li tgħidlu. 

Nafu kif jiżvolġu dawn l-affarijiet. Sur President, inti għamilt snin taħdem f’dan il-qasam u taf li meta tibgħat għal xi ħadd u tibda tistaqsih, ħafna drabi għandek ċerta tattika ta’ kif tagħmel il-mistoqsijiet, biex tibni anke relazzjoni ta’ fiduċja ma’ dak li jkun. B’hekk tkun tista’ toħroġ anke verità diffiċli mill-persuna, mhux biss dwaru nnifsu imma anke dwar ħaddieħor. Naħseb li wasal iż-żmien li nikkonsidraw, mhux biss fuq livell lokali imma anke fuq livell Ewropew, li nsaħħu jdejn dan l-Uffiċċju billi jkun jista’ jibgħat hu stess għall-persuni u jkellimhom direttament hu. 

Dan qed ngħidu għaliex il-Ministru fid-diskors tiegħu qal li dan huwa Uffiċċju indipendenti. Iva, dan huwa Uffiċċju indipendenti, imma fl-istess ħin dipendenti fuq ħaddieħor. Il-mument li għandek din id-dipendenza li bilfors trid tuża lill-uffiċjali tal-Korp tal-Pulizija biex tibgħat għal xi ħadd u teħodlu statement, naħseb li tkun qed tnaqqas mill-effettività ta’ dan l-Uffiċċju u l-proċess se jitwal. Kif nafu, fil-Korp tal-Pulizija hemm ċertu ammont ta’ xogħol, inkluż fl-FCID, u għalhekk meta tasal xi rikjesta ta’ dan it-tip, ma nimmaġinax li din se ssir mil-lum għal għada, imma se tidħol mal-bqija tax-xogħol biex jibagħtu għal dan li jkun. 

Din hija liġi tajba, li bħala Oppożizzjoni se nivvotaw favur tagħha. Nawgura li nkomplu nagħmlu tibdil fil-liġijiet biex insaħħu l-istituzzjonijiet ta’ pajjiżna, però ma rridux ninsew li xi kultant nagħmlu liġijiet tajbin, bħal din, imma mbagħad fl-istess waqt niġu b’liġijiet oħrajn biex inkissru dak li nkunu għamilna. Qed ngħid dan mingħajr ma nirreferi għal liġijiet partikolari, għaliex naf li r-regoli tal-Kamra kultant huma daqsxejn odjużi f’dan ir-rigward. Però, nerġa’ ngħid, ma jistax ikun nibqgħu nagħmlu liġijiet tajbin, imbagħad jgħaddu ftit tal-ġimgħat u niġu b’liġijiet oħrajn li jkissru l-ġlieda li nkunu bnejna kontra ċerti sitwazzjonijiet. 

Naħseb hawn nuqqas ta’ direzzjoni ċara min-naħa tal-Gvern f’dan ir-rigward. Id-direzzjoni għandha tkun li niġġieldu l-kriminalità, speċjalment il-kriminalità organizzata, bl-għeruq u x-xniexel. M’għandniex noqogħdu nagħmlu liġijiet u nfettqu fihom, inkella b’xi mod inkunu qed nagħtu vantaġġ lill-kriminalità organizzata. Id-direzzjoni għandha tkun ċara. Nawgura li l-Ministru jirrealizza li ċerti liġijiet li jipproponi, minflok isaħħu jdejn l-istituzzjonijiet ta’ pajjiżna biex jagħmlu ġlieda aktar qawwija kontra l-kriminalità, qegħdin idgħajfuhom. 

Smajna anke diskors dwar il-qasam tad-droga, fejn huwa ċar li hemmhekk ġejja bidla kbira. Nixtieq nisma’ lin-naħa tal-Gvern tiddikjara li l-ġlieda kontra d-droga f’pajjiżna se ssir bil-qawwa kollha. Mela jekk se ssir il-ġlieda kontra d-droga bil-qawwa kollha, ejja ma noqogħdux nivvintaw eċċezzjonijiet u niftħu bieb beraħ lil min għandu intenzjoni ħażina li jittraffika d-droga u jagħmel ħsara kbira fil-pajjiż. Jien nisma’ stejjer ta’ nies li spiċċaw ħażin ħafna. Nisma’ stejjer ta’ familji li prattikament fallew. Naf individwu li ibnu mess mad-droga u ħadlu madwar €0.5 miljun. Lil missieru fallieh! Hawn problema kbira u dan mhuwiex każ li xi ħadd huwa professjonist jew xi fqir. Il-problema hija mifruxa fost kulħadd. 

Naħseb wasal iż-żmien li jintbagħat messaġġ ċar li l-ġlieda kontra d-droga trid tkun qawwija ħafna aktar milli hi llum. Dan ngħidu bħala ġenitur. Jien għandi biża’ kbira li allaħares qatt xi ħadd minn uliedi fil-futur imiss mad-droga, għaliex nara x’jiġri minn ħaddieħor. Naf nies li kienu eżemplari fl-imġiba, fil-professjoni u fil-ħajja privata tagħhom, imma malli messew mad-droga marru l-baħar u tilfu kollox. Naf nies li kellhom il-ġid kollu tad-dinja, setgħu jagħmlu flus kemm iridu u għamlu ħafna flus, imma mbagħad messew mad-droga u ħarbtu ħajjithom u l-ġid tal-familja tagħhom. 

Sur President, ninnota li din in-naħa tal-Kamra titkellem ripetutament dwar il-ħsara li ssir mid-droga, però rari nisma’, u ngħid dan b’dispjaċir, lil xi ħadd min-naħa tal-Gvern jitkellem b’dan il-mod qawwi li nitkellmu bih jien u sħabi. Nixtieq nisma’ lin-naħa tal-Gvern jiddikjaraw ruħhom li bħala Gvern se jkunu impenjati li jagħmlu ġlieda ikbar lit-traffikanti tad-droga. Nirringrazzjak.

L-ISPEAKER: Grazzi. Aktar rimarki? L-Onor. Amanda Spiteri Grech.

ONOR. AMANDA SPITERI GRECH: Sur President, qabel niġi għal dan l-Abbozz ta’ Liġi li qed niddiskutu, irrid nibda billi nassigura lin-naħa l-oħra tal-Kamra li l-Gvern jeħodha bis-serjetà l-ġlieda kontra d-droga u se nibqgħu naħdmu kontra d-droga u l-qerda ta’ ħafna familji, għaliex dik hija ġlieda għal qalbna ħafna. Nixtieq infakkar lin-naħa l-oħra tal-Kamra wkoll li kien dan il-Gvern li għamel diversi emendi importanti matul is-snin biex ikun hawn ġustizzja. Qalbna qiegħda hemmhekk biex naraw aktar tibdil favur in-nies u l-familji tagħna. 

Illum qegħdin nitkellmu dwar Abbozz ta’ Liġi li huwa pjuttost tekniku. Dan jipprovdi għat-tisħiħ tal-implimentazzjoni tar-Regolament tal-Kunsill (UE) 2017/1939 tat-12 ta’ Ottubru 2017 li jimplimenta koperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew. Il-funzjoni ewlenija ta’ dan l-Uffiċċju hi li jinvestiga mingħajr dewmien, bir-reqqa u b’rispett sħiħ tal-prinċipju tal-ugwaljanza, kwalunkwe suspett solidu ta’ għemil ħażin kriminali. It-tieni funzjoni hi li jħarrek kull meta l-investigazzjoni tikkonferma li jkun twettaq reat kontra l-interess finanzjarju tal-Unjoni Ewropea. It-tielet funzjoni hi li jirkupra kemm jista’ jkun id-danni kkawżati. Ir-raba’ funzjoni hi li jirrispetta bir-reqqa d-drittijiet fundamentali tas-suspettati u l-liġijiet applikabbli kollha. U dan l-Abbozz ta’ Liġi huwa msejjes fuq dawn l-erba’ funzjonijiet li għandu dan l-istess Uffiċċju, li tiegħu Malta hija wkoll parteċipi.

Tajjeb li naraw x’qed jiġi propost f’dan l-Abbozz ta’ Liġi. L-ewwel nett dan jipprovdi għall-għoti ta’ aċċess għall-atti u d-dokumenti tal-Qrati tal-Ġustizzja Kriminali u għall-atti tal-inkjesti maġisterjali konklużi – hawn qed nirreferu għall-proċess verbali – lill-prosekuturi delegati Ewropej, meta dawn huma relatati ma’ kwestjonijiet li jaqgħu fi ħdan il-kompetenza tal-EPPO. Prinċipalment qed nitkellmu dwar każi ta’ frodi kontra l-interessi finanzjarji tal-Unjoni Ewropea f’termini tar-Regolament imsemmi biex tiġi assigurata koperazzjoni sħiħa flimkien. Għalhekk, qed ikunu proposti emendi għall-artikolu 518 tal-Kodiċi Kriminali li jridu jkunu ċari. 

Jekk nitilqu bil-premessa li l-liġi mhijiex ċara, mela għandna problema. Għalhekk qed naraw li jkun hemm kjarezza meta tinħoloq kwestjoni ta’ nuqqas ta’ qbil bejn il-Pulizija u l-Prosekutur Pubbliku Ewropew dwar jekk imġiba kriminali partikolari taqax taħt dan l-Uffiċċju u, konsegwentement, liema awtorità hija kompetenti biex tinvestiga l-każ. Irridu nżommu f’moħħna li fejn hemm nuqqas ta’ ċarezza fil-liġi, se jkollna problema. Għaldaqstant irridu nkunu ċari f’dak li nkunu qegħdin nippreżentaw bħala tibdiliet fil-liġi ħalli ma jkollniex ekwivoki.

Sur President, dan l-Abbozz jintroduċi wkoll l-artikolu 628I ġdid li jittratta l-inkjesti maġisterjali. Bl-inklużjoni ta’ dan l-artikolu qed ngħidu li meta tali inkjesti jinżammu fuq kwestjonijiet li l-EPPO huwa kompetenti biex jinvestiga, il-Maġistrat li jkun qed imexxi l-inkjesta għandu jgħaddi r-rapport, l-informazzjoni jew l-ilment, li abbażi tiegħu tkun qed issir l-inkjesta, lill-prosekuturi delegati Ewropej fi żmien tlett ijiem tax-xogħol mid-deċiżjoni li jinżamm l-aċċess. F’każ ta’ inkjesti li diġà bdew, il-Maġistrat li jippresiedi se jkun obbligat li jinforma lill-prosekuturi delegati Ewropej bl-inkjesta f’massimu ta’ 60 jum mid-data ta’ meta dan l-artikolu jidħol fis-seħħ. 

Imbagħad hemm provvediment li jittratta nuqqas ta’ ftehim dwar kompetenza, fejn se tkun il-Qorti Kriminali li bl-artikoli 628 se jkollha l-kompetenza legali li tiddeċiedi. Dawn l-emendi se jsegwu emendi oħrajn u huma relatati mad-definizzjoni sostantiva ta’ reati ta’ frodi kontra l-interess finanzjarju tal-Unjoni Ewropea. 

Kif qal aktar qabel il-Ministru, pajjiżna ssieħeb ma’ dan l-Uffiċċju fl-2018 u huwa fost it-22 pajjiż ieħor membru tal-Unjoni Ewropea li huma parteċipi fl-EPPO. Kif intqal, hemm reati marbutin mal-Unjoni Ewropea, iżda responsabbli tagħhom jibqgħu l-pajjiżi fl-Unjoni Ewropea, bħal frodi transkonfinali tal-VAT, tip ta’ frodi oħrajn, miżapproprjazzjoni ta’ fondi jew assi tal-Unjoni Ewropea minn uffiċjali pubbliċi u ħasil ta’ flus. Bħala Gvern se nibqgħu naħdmu biex naraw li jkollna liġijiet li jirriflettu l-interess tal-Istati Membri kif ukoll ta’ pajjiżna.

L-istituzzjonijiet ta’ pajjiżna għandhom relazzjoni pożittiva ma’ dan l-Uffiċċju. Malta illum qed twettaq l-ogħla numru ta’ investigazzjonijiet fuq reati transnazzjonali ras għal ras meta mqabbla mal-kumplament tal-pajjiżi membri tal-Unjoni Ewropea. Għalhekk, biex tiġi eliminata kull limitazzjoni u tissaħħaħ il-koperazzjoni solida bejn l-awtoritajiet nazzjonali u dan l-Uffiċċju, imbarkajna fuq proċess ta’ diskussjonijiet ma’ numru ta’ stakeholders. Dan huwa l-mod kif dan il-Gvern idaħħal liġijiet ġodda. 

Sur President, qabel tressaq dan l-Abbozz ta’ Liġi rajna x’jaħsbu l-istakeholders ewlenin fir-rigward, ġbarna dik l-informazzjoni u ħarisna lejn it-triq ‘il quddiem. B’hekk biss tista’ tipprovdi biex prosekuturi inkarigati f’isem dan l-Uffiċċju jkollhom l-għoti ta’ aċċess għall-atti ta’ dokumenti, kif ġie spjegat. Hawnhekk qegħdin nitkellmu fuq prinċipju solidali u importanti ħafna sabiex inħarsu l-interessi tal-pajjiżi Ewropej. Nirringrazzjak. 

L-ISPEAKER: Grazzi. Aktar rimarki. L-Onor. Claudette Buttigieg. 

ONOR. CLAUDETTE BUTTIGIEG: Sur President, ħadt pjaċir ħafna nisma’ lill-kelliema ta’ qabli. Forsi l-kollegi fil-Kamra qed jgħidu għalfejn għażilt li nitkellem fuq dan l-Abbozz ta’ Liġi. Jien għadni kemm ġejt inkarigata biex insegwi, fost affarijiet oħra, l-amministrazzjoni pubblika u nixtieq norbot din il-proposta ta’ liġi ma’ dan l-aspett, b’mod partikolari ma’ aspett li għadha kemm semmiet l-Onor. Amanda Spiteri Grech meta tkellmet dwar l-interess tal-Unjoni Ewropea. Forsi jkun hawn min jgħid li aħna jimpurtana minn dak li jiġri f’pajjiżna. Però aħna m’aħniex iżolati imma parti mill-Unjoni Ewropea. 

Qabel ma naslu fil-fażi ta’ dak li qed niddiskutu f’dan l-Abbozz ta’ Liġi, pajjiżna, bħal bosta pajjiżi oħrajn, għandu dawk li bl-Ingliż jissejħu ‘gatekeepers’. Dawn huma nies li xogħolhom huwa li jantiċipaw u jissorveljaw dak li jkun għaddej fil-pajjiż u allura jistgħu jantiċipaw li ma jsirux ċerti affarijiet. Hawnhekk se nitkellem fuq in-nies taċ-Ċivil. Nixtieq nibda billi ngħid li nemmen li għandna bżonn nuru aktar rispett lejn nies li għandhom esperjenza twila fiċ-Ċivil u li jistgħu jkunu huma li jagħtu parir fil-mod ta’ kif jittieħdu d-deċiżjonijiet. 

Sur President, inti taf li persuni li jkollhom esperjenza u li jkunu laħqu ċerti karigi bis-seniority huma nies li jiswew mitqlu deheb. Però wisq nibża’ li dawn il-persuni m’aħniex qegħdin nagħtuhom l-importanza xierqa. Illum il-ġurnata titkellem ma’ nies, li nsejħulhom ħaddiema tal-Gvern, taċ-Ċivil, jew fis-servizz pubbliku, u tinduna li m’għadhomx, bħalma kienu darba, kburin li huma civil servants. 

Forsi wieħed jgħidli: Dan x’għandu x’jaqsam ma’ dak li qed jiġi diskuss illum f’dan l-Abbozz ta’ Liġi? Għandu x’jaqsam għax jiena nħoss li fi ħdan il-Ministeri stess hemm persuni li setgħu ġibdu l-attenzjoni u forsi ma ħarsux n-naħa l-oħra, meta kien hemm sitwazzjonijiet differenti li wasslu għal dak li għadha kemm semmiet l-Onor. Spiteri Grech, biex ipperikolaw mhux biss l-interess tal-Unjoni Ewropea imma anke l-interess ta’ pajjiżna. 

L-għażla tas-silenzju u tal-omertà hija perikoluża ħafna, speċjalment min-nies li fiċ-Ċivil għandhom rwol importanti ħafna u għalhekk wieħed kien jistenna li huma ma jippermettux li jittieħdu ċerti deċiżjonijiet. Hawn se nirreferi b’mod partikolari għal dawk il-każijiet li huma ovvji. Pereżempju rajna skandli kbar li fnew lil pajjiżna, li tawna reputazzjoni ħażina u, biex nirrepeti dak li għadha kemm qalet l-Onor. Spiteri Grech, la huma fl-interess tal-Unjoni Ewropea u żgur li mhumiex fl-interess ta’ pajjiżna. 

Meta nħarsu, pereżempju, lejn żewġ skandli kbar, dawk tal-Electrogas u tal-bejgħ tal-isptarijiet, li b’kumbinazzjoni seħħew fl-istess Ministeru li kien responsabbli kemm mill-enerġija kif ukoll mis-saħħa, irrid nistaqsi: Possibbli ħadd miċ-Ċivil ma kellu l-kuraġġ li jwaqqaf lil min ħa dawn id-deċiżjonijiet li, fl-aħħar mil-aħħar, huma żgur kontra l-interess ta’ pajjiżna u kontra l-interess tal-Unjoni Ewropea? Irridu niftakru li kien hemm persuni li d-dmir u l-obbligu tagħhom mhux suppost kien lejn il-Ministru, imma suppost kien lejn il-poplu, għax xogħolhom huwa fiċ-Ċivil u jaħdmu fl-amministrazzjoni pubblika. Hawnhekk qed nirreferi b’mod partikolari għas-Segretarji Permanenti. Fil-fatt, is-Segretarji Permanenti għandhom rwol importanti, tant li s-subartikolu (1) tal-artikolu 92 tal-Kostituzzjoni jgħid hekk:

“Meta lil xi Ministru tkun ġiet mogħtija responsabbiltà għal xi dipartiment tal-gvern, huwa għandu jeżerċita direzzjoni ġenerali u kontroll fuq dak id-dipartiment, u, bla ħsara għal dik id-direzzjoni u kontroll, id-dipartiment jista’ jkun taħt is-sorveljanza ta’ Segretarju Permanenti.”

Hawn nixtieq infakkar lis-Segretarji Permanenti kollha li jaħdmu mal-Gvern li xogħolhom huwa mniżżel fil-Kostituzzjoni ta’ pajjiżna u li xogħolhom hu dak ta’ sorveljanza, dak li bl-Ingliż jissejjaħ ‘gatekeeper’. Mela xogħol is-Segretarji Permanenti huwa li jekk jindunaw li l-Ministru qed jieħu deċiżjoni politika li tmur kontra dak li suppost qed isir, jekk jaraw li etikament l-affarijiet mhumiex qed isiru kif suppost, jew jekk addirittura jkun hemm xamma ta’ tixħim jew frodi, ma jistgħux jagħżlu s-silenzju jew li jħarsu n-naħa l-oħra, għax ir-rwol tagħhom qiegħed imdaħħal fil-Kostituzzjoni ta’ pajjiżna. Dan ifisser li l-ewwel dmir tagħhom, bħalma huwa l-ewwel dmir tagħna f’din l-Kamra, huwa lejn il-Kostituzzjoni ta’ pajjiżna.

Fl-2023 jien ktibt artiklu li kien ġie ppubblikat fi Newsbook intitolat “L-għassiesa fiċ-Ċivil” u kont tajt diversi eżempji u għamilt patafjun ta’ mistoqsijiet fuq ir-rwol tant importanti li għandhom is-Segretarji Permanenti. Ovvjament, barra s-Segretarji Permanenti għandek l-iskali l-oħrajn kollha taċ-Ċivil. Ir-rwol ta’ min jipproteġi u huwa għassies fuq dak li jkun qed jiġri f’pajjiżna huwa importanti. Bħalma taf inti, Sur President, saru rapporti investigattivi, numru ta’ inkjesti u rapporti tal-Awditur Ġenerali li jaqa’ taħt dan il-Parlament li qed jindikaw li s-Segretarji Permanenti kollha għadhom iġibu ruħhom kif suppost bħala l-għassiesa ta’ dak li jkun għaddej fiċ-Ċivil, ta’ dak li huwa ġust u ta’ dak li hu mistenni minnhom skont il-Kostituzzjoni ta’ Malta. 

Is-Segretarji Permanenti huma l-għassiesa tal-governanza tajba, speċjalment fil-ġlieda kontra l-kriminalità organizzata li mhijiex fl-interess ta’ pajjiżna u lanqas hija fl-interess tal-Unjoni Ewropea. Kien għalhekk li għażilt li nitkellem f’dan id-dibattitu. Dan għandhom jagħmluh bla ma jħarsu lejn wiċċ ħadd. Meta qed ngħidu dan, m’aħniex nitkellmu biss fuq in-nies li huma direttament responsabbli meta mmorru għal dik li hija l-ġustizzja, jiġifieri dawk kollha li jaħdmu fil-Ministeru għall-Intern jew fil-Ministeru għall-Ġustizzja. L-affarijiet mhux minn hemm ikunu bdew, imma minn hemm nistennew li tittieħed azzjoni. 

Bħalma għedt, is-Segretarji Permanenti huma l-għassiesa tal-governanza tajba, tal-fibra tas-soċjetà tagħna, tas-saltna tad-dritt u tad-demokrazija f’pajjiżna. Ir-rieda tal-poplu żgur qatt ma kienet li jitilgħu nies f’dan il-Parlament li l-ewwel intenzjoni tagħhom hija li jaħtfu, jiffangaw u jitħanżru. Bla dubju ta’ xejn, dik mhijiex ir-rieda tal-poplu. Għalhekk, min iħalli lil min jaġixxi b’dan il-mod u jaċċetta li jkun hemm min ma jimxix mar-regolamenti ta’ akkwisti u ħlasijiet, fost oħrajn, ikun qed jagħlaq għajnejh għal affarijiet serjissimi f’dan il-pajjiż u jrid jagħti rendikont tagħhom. Dan il-pajjiż ma jistax jibqa’ sejjer kif inhu. 

X’inhi l-mantra l-ġdida? Il-mantra l-ġdida hija: Dawn mhux kollha l-istess! Bħal dak li qallu kulħadd, miż-żewġ naħat tal-Kamra u mhux min-naħa waħda biss, huwa maħmuġ! Kulħadd huwa korrott! Dan huwa grupp żgħir, u nafu min huma. Dawn huma magħrufin, għax hemm l-inkjesti, ir-rapporti u anke każijiet il-qorti. Però ma jistax ikun li biex niskolpaw lil ftit issa qed jeħel kulħadd. Din hija assolutament inaċċettabbli. 

Hemm min daħal fil-politika biex jitħanżer. Hemm min daħal fil-politika biex jisraq. Hemm min addirittura ppjana kollox minn qabel u fetaħ kontijiet il-Panama. Forsi kien hemm min ma ndunax li qed jiġri dan kollu, imma f’xi ħin m’għandix dubju li kien hemm nies fiċ-Ċivil li ndunaw. Dawn iridu jistaqsu lilhom infushom: Jien x’għamilt jew xi stajt nagħmel biex inwaqqaf milli dan isir? 

Jien kelli esperjenza naħdem f’Ministeru u nħobb nuża dan l-eżempju. Niftakar li kont tlabt biex nagħmel sempliċi roll-up banner li kienet tiswa €125 u qaluli le, ma tistax taqbad u tordnaha. Qed nitkellmu fuq €125, aħseb u ara dawn il-miljuni kollha li nisimgħu f’rapport wieħed wara l-ieħor! Hekk sewwa! Min żammni milli nagħmel dak il-pass kellu raġun, allavolja dakinhar ma stajtx nifhem kif roll-up banner ta’ €125 kienet issue! Min waqqafni u forsi jien ma rajtux ħelu dakinhar, illum naf li kellu raġun, għax mexa mar-regoli. Xi kultant ma tkunx taf x’inhuma r-regoli, imma kultant tkun taf u xorta taħdem l-affarijiet skont kif jaqbillek. Imbagħad dik hija storja differenti. 

Sur President, min verament iħobb lil pajjiżna jaħdem għall-ġustizzja vera u għal stabbiltà politika li mhijiex qoxra fejn minn barra kollox jidher ward u żahar, imma minn ġewwa hija mnawra bil-korruzzjoni, bit-tixħim u b’dak kollu li tistagħna minn fuqu l-kriminalità organizzata. Meta l-ogħla awtoritajiet taċ-Ċivil, tal-amministrazzjoni pubblika u tas-servizz pubbliku ta’ pajjiżna jagħżlu li jdawru wiċċhom in-naħa l-oħra u jagħżlu li ma jagħmlux dak li hu mitlub minnhom skont il-Kostituzzjoni ta’ pajjiżna, mhux biss inkunu missejna l-qiegħ imma nibdew nifhmu għalfejn terz tal-poplu f’pajjiżna qed jaqta’ qalbu. 

Ejja flimkien, kollettivament, nerġgħu nibagħtu sinjal li rridu nagħtu lura d-dinjità lil min imexxi ċ-Ċivil, lil min mhuwiex pupazz politiku u lil min verament u ġenwinament iservi lill-poplu u mhux lill-politiku korrott, li hu bi sħab ma’ frodisti fix-xibka mafjuża li herriet il-qalba tas-soċjetà tagħna. Naf li hemm min irid jagħmel dan il-pass. Għalhekk, min hawn nibgħat messaġġ ta’ kuraġġ biex ma jibżgħux, biex ma jkunux kompliċi fi ħmieġ u biex ma jinsewx li għandhom ir-rwol tagħhom imnaqqax fil-Kostituzzjoni u li huma ħalfu li jwettqu bla favuri. Ninsisti, li m’aħniex kollha l-istess! Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor. Edward Zammit Lewis. 

ONOR. EDWARD ZAMMIT LEWIS: Sur President, nirringrazzja lill-Ministru u lill-kollegi kollha għad-diskorsi kważi kommoventi li għamlu u taw anke espożizzjoni ta’ kif jaħdem iċ-Ċivil. Irrid ngħid li s-Segretarji Permanenti ma bdewx fl-2013, imma kienu hemm qabel. Fir-rigward tal-kwestjoni tad-droga, l-Onor. Karol Aquilina qalilna li bħala Gvern ma niġġildux id-droga. Bħala Partit Laburista taf meta ġġilidna d-droga? Meta fil-bidu tas-snin disgħin, Francisco Assis de Queiroz daħħal f’Malta 3 kilogrammi kokaina, qalu li għandu l-Hepatitis C, u minflok żammewh fil-post xieraq, tawh maħfra presidenzjali. Minn hemm ‘il quddiem, bħala żgħażagħ li dak iż-żmien konna nimmilitaw fil-Partit Laburista, għamilna kampanja wara l-oħra kontra d-droga. Dan biex ma ngħidux x’għadda mill-VIP dak iż-żmien. Però dak iż-żmien min qed jitkellem illum ma kienx jitkellem. Kemm hu tajjeb li titkellem mill-Oppożizzjoni meta tista’ ma tagħmel xejn! Dik kienet risposta fil-qosor, għax ma rridx li niddevja mis-suġġett mill-aktar importanti li qed niddiskutu llum. 

Illum għandna quddiemna regolament tal-Unjoni Ewropea li għalkemm qed nagħmlu traspożizzjoni tiegħu, m’hemmx il-ħtieġa li dan isir. Dan għaliex sa mis-sena 1963, il-Qorti tal-Unjoni Ewropea fil-każ klassiku ta’ van Gend & Loos vs Netherlands Inland Revenue Administration, każ 26/62, kienet qalet li r-regolamenti għandhom effett dirett mhux biss għall-kumpaniji imma wkoll għall-individwi li jistgħu, fl-istati membri tagħhom, jiċċitaw ir-regolamenti. Jiġifieri b’distinzjoni minn dawk li huma deċiżjonijiet, għax id-deċiżjonijiet jorbtu l-partijiet, u minn dawk li huma opinjonijiet u direttivi, għax id-direttivi hemm obbligu li ssir traspożizzjoni tagħhom, ir-regolamenti japplikaw awtomatikament. Dan ifisser li persuna fi stat membru li tkun quddiem qorti lokali, mhux quddiem il-Qorti tal-Ġustizzja tal-Unjoni Ewropea, tista’ tiċċita regolament partikolari bħala dritt tagħha. Dan il-prinċipju fi-kamp tad-drittijiet tal-Unjoni Ewropea kien stabbilit f’dan il-każ van Gend & Loos vs Netherlands Inland Revenue Administration fl-1963. Dakinhar konna għadna bil-European and Economic Community (EEC), li stabbiliet li ċittadini komunitarji jistgħu jeżerċitaw dan id-dritt. 

Minkejja dan kollu, xorta kien importanti li l-Ministru jressaq dan l-Abbozz ta’ Liġi, li nappoġġjah, għax qed jagħti tliet prinċipji. Mhux se noqgħod nirrepeti dak li qal il-Ministru dwar dan l-Abbozz ta’ Liġi u lanqas mhu se nirrepeti x’qalu l-Oppożizzjoni, għax ma tantx daħlu fl-Abbozz ta’ Liġi, jiġifieri ma tantx hemm x’tirrepeti. Bħala xenarju, fl-2019 il-Ministru ta’ dak iż-żmien, li kien il-predeċessur tiegħi, l-Onor. Owen Bonnici, kien daħħal lil Malta f’din l-inizjattiva, li rridu ngħidu li mhux il-membri kollha tal-Unjoni Ewropa qegħdin fiha. 

Tajjeb li nfiehmu, anke għall-benefiċċju ta’ min qed isegwina, x’qed ngħidu f’dan l-Abbozz ta’ Liġi. Qed ngħid dan għax ninduna li ħadd m’għandu interess jitkellem fuq l-Abbozzi ta’ Liġi li jiġu quddiem din il-Kamra. Nerġa’ ngħid, mhux il-membri stati kollha tal-Unjoni Ewropea qegħdin f’din l-inizjattiva, imma Malta ilha parteċipi sa mill-2019. Inħatret s-Sa Laura Kövesi, Rumena li għandha reputazzjoni b’saħħitha fir-Rumanija li tiġġieled il-korruzzjoni, u li jien kelli l-privileġġ li niltaqa’ magħha personalment. Din hija persuna li għandha għal qalbha ħafna l-ġlieda kontra l-korruzzjoni. 

Fl-2020 ħtarna lil Dr Yvonne Farrugia, eks spettur u avukat, li nsellmilha minn hawnhekk, bħala l-persuna li se tkun fl-uffiċċju prinċipali tal-EPPO. Il-mod kif jaħdem dan l-Uffiċċju tal-Prosekutur Ewropew huwa billi jinħatar membru minn kull pajjiż li huwa firmatarju ta’ dan l-arranġament li jkun stazzjonat fl-Unjoni Ewropea. Fil-każ tagħna ħtarna żewġ membri f’Malta u l-Uffiċċju beda jopera mil-1 ta’ Ġunju tal-2021 mill-Uffiċċju tal-Avukat Ġenerali fiżikament, imma huwa uffiċċju separat mill-aspett ta’ funzjoni legali għax, ovvjament, m’għandux x’jaqsam mal-Uffiċċju tal-Avukat Ġenerali. 

Dan l-Uffiċċju huwa suċċess, anke jekk baqa’ ħafna xi jsir għax dan huwa esperiment ġdid. Hemm il-European Anti-Fraud Office (OLAF) li huwa l-anti-corruption watchdog, imma ovvjament fuq livell ta’ ġustizzja u intern fuq livell ta’ Unjoni Ewropea, huwa kelb jinbaħ li ma jigdimx. Mhux qed ngħid hekk b’xi tort ta’ xi ħadd, imma l-Istati Membri fejn jidħlu l-ġustizzja u l-intern dejjem żammew lura milli jagħmlu pooling tas-sovranità tagħhom fuq livell ta’ Unjoni Ewropea. Qisu kulħadd ried li jżomm ir-regoli tiegħu f’dak li għandu x’jaqsam mal-ġustizzja u l-intern. 

L-iżvilupp huwa wieħed pożittiv mil-lat ta’ Unjoni Ewropea, fejn imxejna ‘l quddiem, tant li għandna dan ir-regolament li diġà għadda mill-proċessi tal-Unjoni Ewropea. Nerġa’ ngħid, ċittadin komunitarju jista’ jiċċita dan id-dritt, anke mingħajr din il-liġi. Però din il-liġi hija importanti biex toħloq ċerta koperazzjoni loġistika bejn l-Uffiċċju tal-Avukat Ġenerali, bejn id-delegati prosekuturi Ewropej li qegħdin Malta u bejn l-EPPO li huwa istituzzjoni tal-Unjoni Ewropea. Il-liġi se toħloq interplay ta’ aċċess u informazzjoni anke meta għandek kunflitt ta’ territorju, ta’ mansjonijiet, ta’ min għandu jipprosekwixxi u ta’ min għandu jinvestiga. 

It-tielet punt huwa li meta għandek inkjesta, se tara jekk bdietx issa jew qabel u min għandu jmexxi bl-investigazzjoni. Nemmen li l-Ministru għall-Ġustizzja kien għaqli li ressaq dan l-Abbozz ta’ Liġi fl-isfond ta’ dawn l-iżviluppi. 

Ma rridux ninsew ukoll punt interessanti ieħor, li daħal fil-bidu tal-2023 imma l-proċess kien beda fl-2022, meta saru emendi importanti fil-Kodiċi Kriminali għal reati PIF. Ir-reati PIF huma reati u offiżi ta’ natura kriminali li jmorru kontra l-interessi tal-Unjoni Ewropea. Dawn l-emendi kienu importanti. U għaliex filli qed ngħid li r-regolamenti tal-Unjoni Ewropea permezz tal-effett dirett tad-duttrina tal-istess Unjoni Ewropea tista’ tiċċitahom mingħajr ma jkunu trasposti fid-dritt penali jew f’xi liġi oħra ta’ pajjiżna, u filli qed ngħid li l-emendi kienu importanti? Kienu importanti għax l-Unjoni Ewropea, ġustament, kienet qed tinsisti li fir-rigward ta’ dawn ir-reati, kemm mill-aspett materjali kif ukoll mill-aspett formali, ikollok uniformità fil-pajjiżi kollha għal dik li hija nomenklatura. 

Din hija importanti għax ħafna drabi dawn huma offiżi ta’ natura penali li jkunu transnazzjonali. Ħafna drabi l-persuna tagħmel arranġament fi tliet pajjiżi komunitarji biex tipprova taħrab il-VAT minn pajjiż għal ieħor. Hawn qed nagħti eżempju prattiku ta’ kif dawn l-organizzazzjonijiet kriminali jistgħu jagħmlu kumpaniji f’pajjiżi differenti biex jipprovaw jaħarbu l-VAT, li huwa reat klassiku kontra l-interessi tal-Unjoni Ewropea. Dan isir għal skopijiet ovvji. 

L-uniformità ta’ kif wieħed jiddeskrivi r-reati tagħti ċerta konsistenza biex issir ġustizzja mal-akkużat, li għandu d-drittijiet tiegħu li jibqgħu hemm u jridu jibqgħu jiġu mħarsa. Fl-istess ħin ma rridux inħallu lil min għandu intenzjoni li minħabba definizzjonijiet diversi tal-istess reat jaħrab mil-lixka għax ma jkunx hemm din l-uniformità. L-iżvilupp li kien sar meta kont qed immexxi l-istess Ministeru jien biex indaħħlu dawn ir-reati PIF kien importanti. Nerġa’ ngħid li konna għamilna emenda fil-Kodiċi Kriminali, jidhirli fl-artikolu 190 għax qed nitkellem mill-memorja, li kien żvilupp importanti għal dak li qed nagħmlu llum. 

Illum ressaqna Abbozz ta’ Liġi importanti li se jgħinna fl-iżvilupp li għamilna fl-aspett ta’ koperazzjoni u kollaborazzjoni attiva mal-Unjoni Ewropea, mal-Moneyval u mal-Financial Action Task Force (FATF). Imxejna pass ieħor u qed nuru li pajjiżna, kuntrarjament għal dak li ntqal minn uħud, qed jibqa’ għaddej fil-ġlieda kontra l-korruzzjoni bis-serjetà. Qed nagħmlu dan fuq żewġ binarji. Qed ngħaddu l-liġijiet u qed indaħħluhom fis-seħħ. Mhux nippreżentaw Abbozz ta’ Liġi fl-2008 u sal-2013 ma jkunx laħaq għadda! Abbozz ta’ Liġi jgħaddi f’erba’ jew ħames xhur. Jekk hawn xi ħadd li jista’ jitkellem fuq l-iter ta’ kif jgħaddu l-Abbozzi ta’ Liġi, naħseb li jien għaddejt biżżejjed abbozzi ta’ liġi! Jekk tħalli abbozz ta’ liġi fuq l-ixkaffa jfisser li m’għandekx ir-rieda politika li tmexxih ‘il quddiem jew m’għandekx il-maġġoranza, f’dawk iċ-ċirkostanzi parlamentari, li tgħaddi dak l-Abbozz ta’ Liġi. Dak hu li rridu ngħidu! Bħala Gvern għamilna r-riformi u qed nibqgħu nagħmlu r-riformi.

Tajjeb li fid-diskussjoni dejjem inżommu mal-Abbozz ta’ Liġi u nuru livell għoli fid-diskussjoni li nagħmlu bejnietna. F’Mejju tal-2021 l-Uffiċċju tal-Prim Ministru ppubblika n-National Anti-Fraud and Corruption Strategy, li tagħti stampa ċara tal-prijoritajiet f’dan il-qasam u turi wkoll kemm dan l-Abbozz ta’ Liġi propost jidħol f’din l-istrateġija nazzjonali. Nerġa’ ngħid li din hija strateġija tal-Unjoni Ewropea, il-Council of Europe, l-FATF, il-Moneyval, il-Venice Commission u l-Group of States against Corruption (GRECO), li kollha huma key players. Mhux se ngħidu li aħna perfetti, imma l-emendi u r-riformi għamilniehom aħna. Forsi ma ktibniex kotba fuq il-Kostituzzjoni, għax ma kellniex il-ħin, imma r-riformi kostituzzjonali għamilniehom aħna, għax biddilna l-liġijiet. Dan huwa punt li nibqa’ ngħidu sakemm jagħtuni l-privileġġ li nitkellem f’dan il-Parlament. 
Sur President, dan l-Abbozz ta’ Liġi qed jintroduċi dispożizzjoni importanti fil-liġi tagħna permezz ta’ regolamentazzjoni li tippermetti aċċess għall-informazzjoni. Huwa minnu li aħna membri tal-Unjoni Ewropea, imma jista’ jkollok sitwazzjonijiet fejn għandek il-Pulizija li qed tinvestiga u l-Avukat Ġenerali li jkun qed jagħmel l-investigazzjoni tiegħu. Issa kemm se nagħtuhom aċċess għall-informazzjoni? M’għandniex nagħmlu proċedura ta’ kif nagħtuhom l-aċċess? Dan l-Abbozz ta’ Liġi qed idaħħal proċeduri serji u ċari ta’ kif għandek ikollok aċċess għall-informazzjoni. Għalhekk qed ngħid li l-Abbozz ta’ Liġi, minkejja dak kollu li għedt, huwa importanti għax joħloq proċeduri ċari u serji ta’ kif wieħed għandu jimxi. 

Punt importanti ieħor huwa dwar inkjesti kurrenti. Hemm inkjesti kurrenti kif ukoll reati fejn iridu jinħarġu enforcement orders, attachment orders u investigation orders bl-għajnuna tad-delegat prosekutur Ewropew. Dawn qed isiru. Dan l-Abbozz ta’ Liġi qed jistabbilixxi wkoll proċeduri għat-tmexxija tal-inkjesti li jistgħu jinqalgħu mil-lum ‘il quddiem. Issa se jkun hemm leġiżlazzjoni ċara u qafas strutturat ta’ kif wieħed għandu jipproċedi. 

Bħala statistika, naf kemm għamilna xogħol f’pajjiżna f’dan ir-rigward. Żgur li ma tistax tikkritika lil pajjiżna li n-numri għadhom baxxi. Meta qrajt l-istatistika tal-Kummissjoni Ewropea u ta’ stati membri oħra, in-numri għadhom baxxi wkoll. Qed ngħid dan mhux biex niġġustifika għax, jekk hemm bżonn, għandhom ikomplu jsiru aktar investigazzjonijiet u prosekuzzjonijiet. Però meta flejt in-numru ta’ każijiet li kien hemm, ta’ laqgħat ta’ ordinament li nżammu fil-kuntest tal-EPPO, ta’ timijiet konġunti ta’ investigazzjoni li nħolqu bejn pajjiżi fejn għandek reati transnazzjonali jew ma’ entitajiet oħra tal-Unjoni Ewropea, in-numri, għalkemm naf li Laura Kövesi mhijiex kuntenta bihom, huma … (Interruzzjonijiet) Intom tkunu tafu bihom, imma jien ma niddelettax bihom! 

Sur President, niskuża ruħi! Meta tara dawn in-numri tara li fl-isfond tal-EPPO u ta’ stati membri, in-numri għadhom relattivament baxxi. Nistgħu niġu hawnhekk u noqogħdu ngħajru lill-Gvern Malti li m’għamilx biżżejjed. Però dan mhu veru xejn! Din hija inizjattiva li għadha fil-bidu tagħha f’kull pajjiż tal-Unjoni Ewropea. Hemm stati membri li għadhom xettiċi fuq din l-inizjattiva sal-lum. Malta qed tieħu sehem f’din l-inizjattiva fejn qed nagħmlu biċċa xogħol tajba, anke jekk fuq livell ta’ Unjoni Ewropea, in-numri għadhom baxxi. 

Sur President, forsi wieħed jistaqsi: Irridu nagħmlu capacity building? Mhux ovvja li rridu nagħmlu capacity building! Ovvja li rridu nsaħħu aktar, mela le, imma l-analiżi hija komparattiva ma’ pajjiżi oħrajn, u bħala pajjiż nista’ ngħid li mexjin ‘il quddiem. Nittama li l-intervent tiegħi kien ta’ kontribut siewi għal dan id-dibattitu. Bħal dejjem, ipprovajt inżomm mas-suġġett. 

Finalment nitlob il-permess biex inqiegħed dokument fuq il-Mejda tal-Kamra. 

L-ISPEAKER: Hawn permess? (Onor. Membri: Iva) 

Il-permess ingħata. 

ONOR. EDWARD ZAMMIT LEWIS: Sur President, inqiegħed fuq il-Mejda tal-Kamra: 

Dokument bl-isem National Anti-Fraud and Corruption Strategy maħruġ mill-Uffiċċju tal-Prim Ministru f’Mejju 2021.

Nirringrazzjak. 

L-ISPEAKER: Grazzi. Aktar rimarki? L-Onor. Carmelo Abela.

ONOR. CARMELO ABELA: Sur President, nixtieq nagħmel ftit kummenti fil-qosor fuq dak li ntqal waqt dan id-dibattitu. II-Ministru għamel introduzzjoni tajba ħafna u ta anke ċifri u figuri li juru kemm dan l-Uffiċċju, inkluż bis-sehem ta’ pajjiżna, għalkemm għadna fil-bidu, miexi fid-direzzjoni t-tajba. 

Dan huwa Uffiċċju Ewropew li għadu fil-bidu tiegħu. Il-persuna li tmexxi dan l-Uffiċċju tammetti hi stess li għad hemm ħafna xi jsir. Kif qal l-Onor. Edward Zammit Lewis, kien u għad hemm xettiċiżmu fost pajjiżi differenti dwar dan l-Uffiċċju. Fil-fatt, l-approvazzjoni tiegħu ma kenitx faċli. Però hawnhekk qed nitkellmu fuq Uffiċċju li naħseb li tajjeb nifhmu l-importanza tiegħu għal żewġ raġunijiet partikolari. 

L-ewwel nett hawn qed nitkellmu fuq miljuni u biljuni ta’ fondi Ewropej. Huwa importanti li ġaladarba dawn il-flus qed jiġu bil-kontribuzzjoni ta’ kull stat membru, u allura huma fondi li l-Unjoni Ewropea qed tiġġenera bit-taxxi tagħna, aħna, bħala ċittadini Ewropej, għandu jkollna s-serħan il-moħħ li dawn il-flus qed imorru għall-iskop li jkunu ġew allokati għalih. Huwa importanti li jkollna din l-assigurazzjoni, u mhux biss. F’każ li jkun hemm allegazzjonijiet li dan mhux il-każ, dan l-Uffiċċju li huwa parti mill-Uffiċċju tal-Prosekutur Pubbliku Ewropew – hemm numru ta’ pajjiżi li għandhom dawn l-uffiċċji, inkluż pajjiżna – ikun jista’ jagħmel l-investigazzjonijiet tiegħu. 

Filwaqt li dan huwa uffiċċju li għadu fil-bidu tiegħu, wieħed irid jagħti ċ-ċans li dan mhux biss jinbena permezz tan-nies esperti li wieħed għandu bżonn li jkollu, imma anke li jkollu dik l-esperjenza meħtieġa biex jiffunzjona bl-aħjar mod possibbli. L-ewwel għan huwa li naraw u nassiguraw li l-fondi Ewropej qed ikunu allokati u minfuqa b’mod tajjeb. Jidher minn rapporti li għamel u ppubblika l-EPPO, mhux biss b’mod ġenerali imma għal kull pajjiż individwali, li mexjin fit-triq it-tajba. Però ovvjament wieħed irid jagħti ċ-ċans. 

It-tieni raġuni għalfejn wieħed għandu jaħdem ma’ dan l-Uffiċċju Ewropew hija għax jista’ jkollok każijiet li ta’ attivitajiet kriminali li jmorru lil hinn minn pajjiż wieħed partikolari. Għalhekk wieħed mill-għanijiet importanti ta’ dan l-Uffiċċju hu li jinvestiga dak li jmur lil hinn minn pajjiż wieħed, f’każ li jkollok dak li jissejjaħ cross-border crime li potenzjalment ikun għaddej f’aktar minn pajjiż wieħed tal-Unjoni Ewropea. Dan l-Uffiċċju jista’ jikkordina aħjar l-isforzi tal-istess EPPO biex allegazzjonijiet jew rapporti li jkun hemm, li jmorru lil hinn minn pajjiż wieħed, ikunu investigati bl-aħjar mod possibbli. 

Dawn huma żewġ vantaġġi li nara fil-ħolqien u fil-funzjonijiet ta’ dan l-Uffiċċju Ewropew li kien hemm ħafna diskussjonijiet dwaru, inkluż nuqqas ta’ qbil, imma naħseb li l-għanijiet ewlenin ma nistgħux ma naqblux magħhom. Fil-fatt, pajjiżna huwa attiv sew u qed jipparteċipa b’mod sħiħ f’dan l-Uffiċċju wara li aħna stess bħala pajjiż kellna naraw jekk kienx fl-interess tagħna jew le li nidħlu f’din l-inizjattiva u jekk kienx se jirfes fuq id-drittijiet tagħna bħala pajjiż. Huwa tajjeb li wieħed jagħmel dik l-analiżi qabel jissieħeb b’mod sħiħ f’dan l-Uffiċċju kif, fil-fatt, għamilna bħala pajjiż. 

Mela fir-rigward ta’ fondi Ewropej u l-cross-border crime se jkollok din iċ-ċentralizzazzjoni u fl-istess ħin għandek uffiċċji f’numru ta’ pajjiżi. Din hija xi ħaġa tajba fil-mod ta’ kif wieħed jaħdem flimkien. Hawnhekk qed nitkellmu fuq ċerti investigazzjonijiet li jistgħu jkunu wkoll sofistikati mhux ħażin. Issa forsi għal pajjiżi kbar li għandhom ir-riżorsi, din tista’ ma tkunx problema, imma għal pajjiżi żgħar bħal Malta, fejn jista’ jkollok nuqqas ta’ esperti u nies speċjalizzati f’numru ta’ reati ta’ natura finanzjarja u ekonomika, nistgħu nibbenefikaw minn kompetenza ulterjuri għal dik li għandna. B’hekk, meta jkollok investigazzjonijiet li huma pjuttost kumplessi, wieħed ikun qed jara li bis-saħħa ta’ dan l-Uffiċċju ssir ħidma konġunta.

Naħseb li l-istess tmexxija u impjegati ta’ dan l-Uffiċċju jirrikonoxxu li hija xi ħaġa tajba li jkollok viżjoni wiesgħa fuq dak li għaddej fil-kontinent Ewropew, b’mod partikolari fil-pajjiżi membri tal-Unjoni Ewropea. Però, ovvjament, il-fatt li dan l-Uffiċċju għadu qed jibni din l-esperjenza u l-kapaċità, wieħed irid jistenna aktar għar-riżultati. 

Tajjeb li minn żmien għal żmien, naraw li dejjem intejbu l-leġiżlazzjoni tagħna, kif fil-fatt qed jagħmel il-Gvern permezz tal-Ministru għall-Ġustizzja li ġie f’dan il-Parlament b’numru ta’ emendi. Tajjeb li aħna stess nibdew nindunaw li l-liġi tagħna tista’ tkun teħtieġ li nkomplu nirfinawha. Jidher li hemm qbil bejn iż-żewġ naħat tal-Kamra fuq dawn il-proposti li għandna quddiemna f’dan l-Abbozz ta’ Liġi li jemenda l-Kodiċi Kriminali, b’mod partikolari fuq dak li għandu x’jaqsam mal-EPPO. Importanti li nressqu emendi jekk ikun hemm xi nuqqas ta’ kjarezza fl-interpretazzjoni tal-liġi jew fil-mod ta’ kif wieħed jista’ jaħdem aħjar. Ma neskludix li fil-futur jista’ jkollna emendi ulterjuri skont kif tkun qed tiżviluppa r-realtà fil-kontinent Ewropew. 

Sur President, nixtieq ngħaddi xi kummenti dwar aspetti li ssemmew f’din il-Kamra, anke jekk mhux neċessarjament għandhom x’jaqsmu ma’ dan l-Abbozz ta’ Liġi li għandna quddiemna. Però ġaladarba kollegi min-naħa tal-Oppożizzjoni għoġobhom jitfgħu ċerti stqarrijiet, naħseb hu tajjeb li nipprovaw nagħtu xi forma ta’ risposta. 

L-ewwel nett l-Oppożizzjoni tipprova tbella’ lill-poplu li dan il-Gvern mill-2013 ‘l hawn m’għamel xejn f’dak li għandu x’jaqsam mas-saltna tad-dritt, li wħud, mhux neċessarjament f’din il-Kamra, jitkellmu fuqha kif jaqbel lilhom. Is-saltna tad-dritt teżisti għal ħaddieħor, imma ma teżistix għalihom! Jipprovaw jgħidu li dan il-Gvern m’għamel xejn fil-ġlieda kontra l-korruzzjoni, speċjalment f’dak li għandu x’jaqsam mal-politiċi, u li dan il-Gvern m’għamel xejn biex itejjeb l-istandards fil-ħajja pubblika. 

Min jemmen dan, ikun qed jemmen gidba. Dan għaliex fl-2013 waħda mill-ewwel liġijiet li għadda dan il-Gvern kienet il-liġi li tneħħi l-preskrizzjoni fuq il-politiċi. Dan ifisser li jekk politiku, anke jekk ikun spiċċa mill-ħajja pubblika u politika, jinstab li għamel xi ħaġa ħażina, sakemm jibqa’ ħaj, anke jekk ma jibqax attiv fil-politika, ikun soġġett li jitressaq quddiem il-ġustizzja. Kien dan il-Gvern li wara l-2013 neħħa l-preskrizzjoni minn fuq il-politiċi. Kieku dan il-Gvern kellu jew għandu xi ħaġa x’jaħbi, żgur li ma kienx se jgħaddi liġi bħal din. 

It-tieni punt. Kien dan il-Gvern li daħħal il-Kummissarju għall-Istandards fil-Ħajja Pubblika. Ħaddieħor, meta kien fil-gvern qabel l-2013, minkejja li kien ikun hemm dibattiti fil-Parlament fejn kollegi min-naħa tal-Oppożizzjoni, dak iż-żmien Laburista, kienu jsemmu l-bżonn li l-Parlament Malti jilleġiżla u jkollu kummissarju għall-istandards fil-ħajja pubblika, immudellat fuq dak tal-House of Commons, speċjalment wara li kien hemm il-pubblikazzjoni tar-rapport ta’ Lord Nolan lill-House of Commons fl-Ingilterra u aħna, kif kulħadd jaf, ħafna drabi nimmudellaw ċerti liġijiet u kumitati fuq il-mudell Ingliż, ma għamel xejn. Il-Gvern Nazzjonalista baqa’ għaddej u ma riedx jilleġiżla biex ikollna l-Kummissarju għall-Istandards fil-Ħajja Pubblika. 

Kien dan il-Gvern li daħħal il-Kummissarju għall-Istandards fil-Ħajja Pubblika u għamel liġi biex ilkoll kemm aħna ntejbu l-ħidma tagħna f’dak li għandu x’jaqsam mal-istandards fil-ħajja pubblika. Rajna li fejn ma jkunx hemm regoli ċari, wieħed jiċċarahom u fejn m’hemmx regoli, wieħed idaħħalhom. F’demokrazija qatt ma tista’ tgħid li lħaqt il-mija fil-mija. L-istess fejn jidħlu l-istandards, ma tistax tgħid li lħaqt il-mija fil-mija. Dak li kien aċċettabbli 20 sena jew 30 sena ilu, illum mhuwiex aċċettabbli. Għada pitgħada jiġri l-istess, dak li llum huwa aċċettabbli, għada pitgħada ma jkunx aċċettabbli. Din hija mixja, imma minn xi mkien trid tibda, u aħna bħala Gvern wara l-2013 bdejna nagħmlu dak li ħaddieħor ma riedx jagħmel. U nistgħu nissaponu għalfejn ma sar xejn! 

It-tielet ħaġa li nixtieq għandha x’taqsam mat-tibdil u t-tisħiħ tal-liġijiet. Hemm ħemel ta’ liġijiet li dan il-Gvern biddel biex itejjeb il-ġlieda tagħna kontra l-kriminalità organizzata u kriminalità ta’ tip ieħor. Dan il-Gvern għamel dawn it-tibdiliet, però kien ukoll Gvern Laburista, mhux wara l-2013 imma bejn l-1996 u l-1998 li waqqaf l-istituzzjoni tal-Awditur Ġenerali. Ħafna drabi nikkwotaw ir-rapporti tal-Awditur Ġenerali, u nagħmlu tajjeb li nħarsu lejn dawn ir-rapporti. Niftakar li meta kont Ministru responsabbli minn oqsma differenti u kien jiġi f’idejja r-rapport tal-Awditur Ġenerali, kont infittex mill-ewwel x’inhuma l-punti li l-Awditur Ġenerali kien qed jirrileva. Kont nibgħat imbagħad għall-persuni mill-Ministeri li kont immexxi biex nara jekk huma hux qed jaħsbu wkoll għat-tibdil, jekk hemmx bżonn tibdil u jekk hemmx interpretazzjoni differenti għal dak li l-Awditur Ġenerali kien qed jissuġġerixxi. 

Tajjeb ngħid li kien twaqqaf l-Awditur Ġenerali minn Gvern Laburista biex nieħdu ħsieb li l-ispiża pubblika, kif l-EPPO jieħu ħsieb l-ispiża fuq livell Ewropej, tkun ħielsa minn ċerta attivitajiet kriminali. L-Awditur Ġenerali qiegħed hemm ukoll biex jagħmel skrutinju u jiġbed l-attenzjoni tal-Ministeri rispettivi biex in-nefqa pubblika tkun waħda f’lokha u tajba. Gvern Laburista kien waqqaf l-Awditur Ġenerali bl-iskop li jkun hemm titjib biex il-flus li l-Gvern jiġbor mit-taxxi tal-poplu mhux biss inkunu kontabbli għalihom, imma jintefqu wkoll b’mod tajjeb. 

Ħaddieħor, kemm ir-rapporti tal-Awditur Ġenerali kif ukoll ir-rapporti tal-Ombudsman kien jitlaqhom fuq l-ixkaffa. Fil-fatt, dik kienet tkun il-kritika ta’ dawn iż-żewġ istituzzjonijiet fil-konfront ta’ Gvern Nazzjonalista. Wara l-2013, Gvern Laburista beda jippubblika wkoll rapport sabiex jingħata sodisfazzjon dwar kemm mir-rakkomandazzjonijiet li jkunu saru mill-Ombudsman ntlaqgħu, kemm ma ntlaqgħux, u r-raġunijiet għalfejn. Għall-inqas dak ir-rapport ma jintefax biex jiġbor it-trab, imma jkun aċċessibbli biex wieħed ikun jista’ jieħu l-azzjonijiet meħtieġa. 

Dan kollu qed ngħidu għaliex waqt li qed nitkellmu fuq dan l-EPPO, li jagħmel investigazzjonijiet li għandhom x’jaqsmu ma’ każijiet ta’ finanzi u kriminalità fuq livell Ewropej, anke każijiet li jmorru lil hinn minn pajjiż wieħed, uħud mill-membri tal-Oppożizzjoni qed jagħtu l-impressjoni li f’dan il-pajjiż kulħadd jonfoq bl-addoċċ. Hawn nitkellem mill-esperjenza ta’ tliet ministeri differenti li kont responsabbli minnhom. 

Min jipprova jagħti l-impressjoni li s-Segretarji Permanenti tal-Ministeri rispettivi qegħdin hemmhekk biex jagħmlu timbru għal dak li jgħidilhom il-Ministru kkonċernat huwa żbaljat. Min jipprova jagħti l-impressjoni li d-diretturi ġenerali, id-diretturi u uffiċjali oħra fil-Ministeri qegħdin hemm biex ibaxxu rashom għal dak li jgħidilhom il-Ministru kkonċernat, qed jiżbalja għax mhux hekk isir. Naturalment li nipprovaw nagħtu din l-impressjoni hija xi ħaġa ħażina li ma tagħmilx ġieħ. Imbagħad noqogħdu ngħidu li n-nies ipoġġuna kollha fl-istess keffa! 

Skużi, kulħadd irid ikun responsabbli għal dak li jgħid, mhux min qiegħed fil-gvern biss, imma anke min qiegħed fl-oppożizzjoni. Bħallikieku għax ikun hemm investigazzjoni jew sempliċement tingħad diċerija fuq xi ħadd, mela dik il-persuna hija diġà kkundannata u ħatja! Mela s-saltna tad-dritt ngħawġuha kif irridu aħna?! Jekk hemm xi ħadd li ssemma, jekk hemm xi ħadd li qed jiġi investigat, jew addirittura lanqas qed jiġi investigat imma xi ħadd diġà kkundannah, is-saltna tad-dritt titlob li l-ewwel nett kull persuna hija preżunta innoċenti sakemm tinstab ħatja. Naħseb li dik hija xi ħaġa bażika fil-liġi tagħna. Irridu nagħtu ċans biex l-investigazzjonijiet isiru u mbagħad, jekk wieħed jinstab ħati, ovvjament għandu jieħu dak li ħaqqu u ssir ġustizzja. Il-ġustizzja tfisser li wieħed iħallas għal għemilu.

L-aħħar punt li nixtieq insemmi huwa dwar il-kwestjoni tad-droga. Qed nerġa’ nsemmiha mhux għax neċessarjament għandha x’taqsam mal-Abbozz ta’ Liġi li għandna quddiemna, imma għax illejla saru dikjarazzjonijiet li naħa waħda biss f’dan il-Parlament titkellem fuq l-importanza li niġġieldu l-abbuż tad-droga. L-Oppożizzjoni tirreferi għan-naħa tal-Gvern bħal donnu li aħna kuntenti li kulħadd jagħmel li jrid u jabbuża mill-vizzju tad-droga. L-ewwel nett, naħseb irridu nagħmlu distinzjoni bejn min jiggwadanja mill-issue tad-droga u l-vittma. Jien missier ta’ żewġt itfal. Xi ħadd illejla fil-Parlament qal li jinsab inkwetat minħabba uliedu. Jien ukoll inkwetat minħabba uliedi u jalla t-tfal tiegħi qatt ma jmissu mad-droga. Qabel jien Membru Parlamentari f’din il-Kamra, jien missier. Allaħares ma nkunux inkwetati dwar l-abbuż tad-droga, Sur President. Però li kieku xi ħadd minn uliedi, allaħares qatt, imiss mad-droga, dak ma jissejjaħx vittma? Se nqabblu l-vittmi ma’ min qed jimbotta u jbigħ biex isir sinjur hu, u min jaf min aktar, mid-droga? Naħseb din hija distinzjoni li rridu nagħmlu. 

Issa naf li l-Gvern vara dokument għad-diskussjoni, fejn wieħed jista’ jaqbel ma’ ċerti affarijiet, wieħed jista’ jikkritika ċerti affarijiet u wieħed jista’ jibdel jew ittejjeb ċerti affarijiet. Dik hija d-demokrazija, li jkollok opinjonijiet differenti. Huwa għalhekk li l-Gvern joħroġ dokument għad-diskussjoni u mhux jiġi fil-Kamra jippreżenta abbozz ta’ liġi mingħajr konsultazzjoni. Però ejja ma ngħidux li għax il-Gvern ħareġ dokument għad-diskussjoni, mela l-Gvern qed iħeġġeġ l-abbuż tad-droga. 

Imbagħad mingħand min ġejja din il-kritika? Ġejja mingħand min meta kienu fil-gvern qabel l-2013, niftakru x’kienu għamlu. Forsi wieħed jgħidli: Se ssemmi lil Queiroz? Mela, insemmi lil Queiroz! Għaliex ma nsemmix lil Queiroz? Min ħelsu lil Queiroz? Gvern Nazzjonalista! U Queiroz x’kien? Kien traffikant kbir tad-droga li qalu li ħelsuh għax kien wasal fl-aħħar ta’ ħajtu, imma mbagħad mid-dehra l-bambin sellfu aktar għomor, għax imbagħad rajnieh għaddej galore u sejjer fejn kellu jmur! 

L-istorja trid tgħidha kollha! Meta aħna konna fl-oppożizzjoni, niftakar anke qabel l-elezzjoni tal-1996, bħala Partit Laburista konna bdejna nagħmlu kampanja u diskorsi li se nagħmlu ġlieda lill-barunijiet tad-droga. Dik kienet it-terminoloġija li konna nużaw dak iż-żmien. Ara dak iż-żmien Gvern Nazzjonalista ma kienx issieħeb magħna biex jagħmel dik il-ġlieda lill-barunijiet tad-droga. Imbagħad illum ikollok min jiġi hawn u jitkellem b’ċertu mod! 

Jien naqbel li għandna nitkellmu b’dak il-mod, iva, mela le, għax nerġa’ ngħid li jien qabel jien Membru Parlamentari, jien missier, u ninkwieta għal uliedi kif ninkwieta għat-tfal u ż-żgħażagħ kollha tagħna. Ejja naħdmu flimkien biex kemm jista’ jkun niġġieldu dan il-misħut abbuż tad-droga, imma ejja nagħmlu distinzjoni mal-vittmi. 

Jien kemm-il darba nitkellem ma’ ġenituri li jgħidulna li hemm bżonn nagħmlu aktar biex niġġieldu l-barunijiet tad-droga. Iva, naqbel magħhom. Imma mbagħad jekk xi ħadd minn uliedhom imiss mad-droga, kemm tinbidel id-diska! Malajr jgħidulek li t-tifel huwa vittma. U vera jkun vittma! Mela ejja noqogħdu attenti u nagħmlu d-distinzjoni bejn min iħaxxen butu biex isir sinjur u l-vittmi. Meta kont responsabbli mill-qasam tal-intern, ovvjament il-Faċilità Korrettiva ta’ Kordin kienet taqa’ taħti u kont immur b’mod regolari hemmhekk.

Forsi l-vantaġġ tiegħi kien li la jien avukat u lanqas ħdimt fil-qasam kriminali u allura kont nara ċerti problemi fil-Ministeru tal-Intern b’mod differenti, forsi kif jarawhom il-maġġoranza tan-nies. Qed ngħid dan bl-ebda diżrispett lejn il-kollegi avukati jew dawk li jaħdmu fil-qasam tal-kamp kriminali. Għall-inqas dik kienet l-esperjenza tiegħi, forsi ta’ ħaddieħor tkun differenti. Il-fehma tiegħi kienet li jekk għandna problema, ejja nbiddlu l-liġi. Ħafna drabi dik kienet tkun l-attitudni li nieħu. Jien kont ngħid li jekk għandna problema, mela ejja naraw jekk il-liġi hijiex qed tiġi interpretata tajjeb u jekk hemmx biżżejjed riżorsi biex nimplimentawha aħjar. Forsi dik kienet tkun id-differenza bejn ministru li jkun avukat u ħafna drabi fil-passat ikun ħadem fil-qasam kriminali u jien, li ma kontx ġej minn dan l-isfond. Issa mhux qed ngħid li aħjar jew agħar, imma qed ngħid kif kont nara l-affarijiet jien dak iż-żmien. 

Sur President, xi rrid ngħid b’dan kollu? Meta tiltaqa’ u titkellem mal-persuni li jkunu qegħdin jiskontaw sentenza ta’ ħabs issib li dawn mhux traffikanti kbar, imma ħafna drabi kienu sfurzati miċ-ċirkostanzi li jittraffikaw ammonti żgħar biex isostnu l-abbuż tagħhom. Mela dawn huma vittmi. Dawn kienu jgħiduli li ġustament kienu qed iħallsu għall-iżball li għamlu. Però kienu jistaqsu: La noħorġu minn hawn, x’se jsir minni? Se nerġa’ nidħol lura fis-soċjetà jew ħadd mhu se jafdani, għax ħadd ma jkun jixtieq jiċċappas miegħi, anke jekk inkun ħriġt minn dan il-vizzju u ħallast għall-għemil tiegħi? 

Bħalma għandek problema oħra, li jkun hemm min ikun qed jiskonta sentenza waħda, waqt li jkun qiegħed jistenna sentenza oħra. Jgħaddi ż-żmien, il-persuna tkun riabilita, bniet familja, daħlet fid-dinja tax-xogħol u f’daqqa waħda tiġi kawża oħra u nerġgħu lura għal li konna. Naħseb li dawn huma affarijiet li jekk aħna qabelxejn aħna missirijiet u ommijiet, irridu nitkellmu fuqhom. Għalhekk, il-Gvern jagħmel tajjeb li jagħmel distinzjoni bejn il-vittma u bejn min verament ħaqqu li l-ġustizzja tkun hemmhekk b’saħħitha biex jieħu dak li ħaqqu.

Aħna l-politiċi ta’ spiss ngħaddu battuti politiċi. Jien stess għadni kemm għedt li n-naħa tal-Oppożizzjoni meta kienu fil-gvern ma kinux puri fil-ġlieda tagħhom kontra d-droga. Però ejja nkunu aktar responsabbli lkoll kemm aħna u ma nipprovawx ngħidu li naħa jinteressaha u n-naħa l-oħra ma jinteressahiex, għax dan mhux veru. Inkella jien stess inkun qed nitkellem kontra l-interessi ta’ uliedi. Naħseb li ma nkunux qegħdin nagħmlu ġustizzja mal-verità jekk xi ħadd jgħid li dan il-Gvern m’għandux għal qalbu l-ġlieda b’saħħitha li rridu nagħmlu kontra l-abbuż u t-traffikar tad-droga. Imma fl-istess ħin irridu nkunu aktar attenti biex lill-vittmi nagħtuhom l-appoġġ u s-sostenn tagħna, kif fil-fatt ġara anke b’tibdil leġiżlattiv. Jekk hemm dokument għall-konsultazzjoni, ejja nifhmu x’inhu l-iskop tiegħu, ejja nitkellmu fuq is-sustanza tiegħu u ejja ma nipprovawx nattribwixxu affarijiet li mhumiex minnhom.

Sur President, dan huwa Abbozz ta’ Liġi tajjeb li jkompli jsaħħaħ il-ġlieda tagħna bħala pajjiż, flimkien ma’ sħabna l-Ewropej, f’dak li għandu x’jaqsam ma’ reati li huma ta’ ċerta portata, bħal reati finanzjarji li jmorru anke lil hinn mill-fruntieri ta’ pajjiżna. Bħala pajjiż se nkomplu ntejbu l-liġijiet tagħna sabiex finalment nagħtu s-sehem u l-kontribut tagħna f’dak li għandu x’jaqsam mat-tħaddim tajjeb u ġust tal-fondi Ewropej. Nirringrazzjak.

L-ISPEAKER: Grazzi. Aktar rimarki? (Onor. Membri: No) Insejjaħ lill-Ministru Jonathan Attard biex, jekk jogħġbu, jagħmel il-winding up.

ONOR. JONATHAN ATTARD: Sur President, ħadt gost insegwi d-dibattitu li żvolġa fuq dan l-Abbozz ta’ Liġi importanti. Kif għedt fil-ftuħ ta’ dan id-dibattitu u kif ġustament irrimarka l-Onor. Edward Zammit Lewis, kien hemm anke elementi ta’ interpretazzjoni. Però fl-aħħar mill-aħħar bħala Gvern m’aħniex suppervi u l-fatt li kien hemm din il-ħtieġa ta’ diskussjoni mal-Uffiċċju tal-Prosekutur Ewlieni fl-Unjoni Ewropea biex inkomplu nsaħħu l-qafas leġiżlattiv ta’ pajjiżna f’dak li għandu x’jaqsam mal-koperazzjoni fuq dawn ir-reati li elenkajna matul dan id-dibattitu, wasslitna għal dan l-Abbozz ta’ Liġi. 

Naħseb li dan l-approċċ li qegħdin nieħdu fis-setturi kollha, però partikolarment fis-settur tal-ġustizzja, illum huwa rikonoxxut. Kif diġà kellna l-okkażjoni niddiskutu anke f’dan il-Parlament, kien hemm diversi okkażjonijiet fejn pajjiżna wera l-umiltà kollha li jiddjaloga u jiddiskuti. Dejjem għamilna l-pożizzjoni tagħna ċara, però wrejna li aħna disposti li nagħmlu tibdil leġiżlattiv, inkluż f’ċerti ċirkostanzi li kienu litteralment storiċi. Hawn qegħdin nitkellmu dwar tibdil sostanzjali, inkluż tibdil kostituzzjonali li pajjiżna wettaq fl-aħħar snin. Dejjem għarafna li dak li qegħdin inwettqu se jwassal għall-għan aħħari li nkomplu nsaħħu s-saltna tad-dritt f’pajjiżna. 

Dan in-nuqqas ta’ suppervja wrejnieh anke f’ċerti ċirkostanzi ta’ sfida, inkluż marbuta mal-greylisting li pajjiżna ħareġ minnu b’suċċess u f’qasir żmien. U dan għamilnieh proprju minħabba l-volontà u l-impenn li wrejna, mhux biss bħala Gvern imma anke l-istituzzjonijiet ta’ pajjiżna, biex niġbdu ħabel wieħed ħalli nkunu nistgħu noħorġu minn dik is-sitwazzjoni, kif fil-fatt għamilna, u llum għandna ċertifikat b’saħħtu ħafna li kompla jsaħħaħ ir-reputazzjoni ta’ pajjiżna. 

Mhux se nieħu fit-tul imma ma nistax ma nikkummentax dwar ċerti dikjarazzjonijiet li saru u li, fil-fehma tiegħi, huma pjuttost irresponsabbli. Li tagħti x’tifhem jew timplika li b’xi mod jew ieħor dan il-Gvern hu diżinteressat dwar il-ġlieda kontra t-traffikanti tad-droga verament huwa statement irresponsabbli. 

Ċertament in-nies japprezzaw li dik mhijiex il-verità tal-fatti. Dan anke tenut kont, b’kull dovut rispett, ta’ dak li ġara fil-passat taħt amministrazzjonijiet ta’ Gvern Nazzjonalista f’dak li għandu x’jaqsam mal-ġlieda kontra t-traffikanti tad-droga. Intervent importanti kien proprju dak ta’ qabli, tal-Onor. Carmelo Abela, fejn enfasizza d-differenza netta bejn traffikant u vittma tad-droga. Xi kultant uħud mill-membri tan-naħa l-oħra ma jagħmlux din id-distinzjoni bejn it-traffikant tad-droga u l-vittma tad-droga. Jien għamilt enfasi pjuttost b’saħħitha kemm meta nidejt il-konsultazzjoni pubblika u anke aktar kmieni llum li din ir-riforma għandha l-vittmi tad-droga fiċ-ċentru tagħha. Din hija enfasi li se nibqa’ nsostni matul din il-konsultazzjoni pubblika. 

Huwa importanti ħafna li din ir-riforma tkompli tibni ma’ dak li Gvern Laburista lleġiżla b’mod effettiv ħafna. Kien dan il-Gvern li kellu l-kuraġġ li jagħmel ċerti riformi li mbagħad ġew abbraċċjati f’din il-Kamra b’mod unanimu u li wasslu biex ikun hemm aktar sens ta’ ġustizzja mal-vittmi ta’ din il-pjaga soċjali f’pajjiżna. Illum, għaxar snin wara, qegħdin niġbru l-esperjenzi akkumulati mill-imsieħba prinċipali biex nassiguraw li dak il-pass kuraġġuż li ħa pajjiżna nkomplu nibnu fuqu sabiex tassew nassiguraw li l-ġustizzja ssir, partikolarment ma’ dawk li huma vittmi tad-droga, sabiex jingħataw kull opportunità possibbli, taħt id-diskrezzjoni tal-qorti, biex jibnu ħajjithom mill-ġdid. 

Saru referenzi għall-esperjenzi li niltaqgħu magħhom. Jien ukoll niltaqa’ ma’ esperjenzi, inkluż ta’ nies li mhux jien biss iltqajt magħhom imma anke membri oħra f’din il-Kamra li ftit taż-żmien ilu għamlu referenza għalihom. 

Ikollok sitwazzjonijiet ta’ nies li jkunu skontaw sentenza, ħarġu mill-Faċilità Korrettiva, bnew ħajjithom mill-ġdid, bi professjoni, negozju u anke mill-aspett personali ta’ familja, u minħabba ċirkostanzi jew episodji passati, jerġgħu jingħataw sentenza ta’ ħabs. Fil-verità, kieku kienu barra mill-Faċilità Korrettiva kienu jiġu ttrattati bħala persuna li ħaqqha tingħata riabilitazzjoni, imma għax sempliċement kienu fil-Faċilità Korrettiva, minkejja li għaddew is-snin, il-piena trid tkun bilfors, b’mod tassattiv, piena ta’ ħabs għax il-liġi tgħid li għandek terġa’ tixħethom il-ħabs.

Dawn huma realtajiet li rridu nindirizzaw. Bħala Gvern u leġiżlaturi inkunu qed niżbaljaw jekk nagħlqu għajnejna għalihom jew b’xi mod jew ieħor noqogħdu lura milli nipproponuhom f’dokument ta’ konsultazzjoni pubblika għaliex jista’ jkun li jkun kontroversjali. Bħala Gvern ma nibżgħux mid-diskussjoni u disposti li niddiskutu. Konvint li din il-konsultazzjoni pubblika se twassal biex inkomplu nsaħħu dak li inizjalment qiegħed jiġi propost. Konvint li hemm aktar realtajiet li se nisimgħu mingħand il-pubbliku inġenerali u li rridu nieħdu kont tagħhom biex nassiguraw li f’pajjiżna verament ikollna liġijiet ġusti. 

Sur President, nibqa’ nisħaq li se nibqgħu naħdmu u nimpenjaw ruħna biex ikollna soċjetà fejn kulħadd ikun kontabbli u jirrispondi ta’ għemilu, imma b’mod ġust u proporzjonat. Dak huwa l-proċess leġiżlattiv li qegħdin nagħmlu f’diversi liġijiet li għandna diġà quddiem dan il-Parlament u oħrajn li se nkunu qegħdin inressqu fiż-żmien li ġej, għaliex b’hekk biss nistgħu nassiguraw li nkomplu ngħixu f’pajjiż fejn verament ikun hawn il-ġustizzja. Nirringrazzjak.

L-ISPEAKER: Grazzi. Il-mistoqsija hija li l-Abbozz ta’ Liġi msejjaħ “Att sabiex ikompli jemenda l-Kodiċi Kriminali, Kap. 9” ikun moqri t-Tieni Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba.

L-ISPEAKER: Il-Ministru Jonathan Attard.

ONOR. JONATHAN ATTARD: Sur President, nipproponi li dan l-Abbozz ta’ Liġi jiġi ttrattat mill-Kumitat Permanenti għall-Konsiderazzjoni ta’ Abbozzi ta’ Liġi.

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Il-mistoqsija hija l-mozzjoni kif imressqa mill-Ministru. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

L-ISPEAKER: Nifhem li hawn qbil biex il-ħin tal-interruzzjoni tax-xogħol ikun issa u li jitressaq l-aġġornament. Għaldaqstant insejjaħ lill-Ministru Jonathan Attard biex, jekk jogħġbu, iressaq l-Aġġornament.

[bookmark: _Hlk124269641]Fis-6.42 p.m. il-Kamra qablet li l-ħin tal-interruzzjoni tax-xogħol ikun dak il-ħin u li jitressaq l-Aġġornament.

AĠĠORNAMENT

ONOR. JONATHAN ATTARD: Sur President, nipproponi l-Aġġornament tal-Kamra għal għada t-Tlieta, 16 ta’ Jannar 2024, fl-4.00 p.m. b’din l-aġenda:

[bookmark: _Hlk152175224]Ordnijiet tal-Ġurnata

Abbozz ta’ Liġi li jemenda l-Kodiċi Kriminali (Emenda Nru 10) - Tieni Qari (Kont.);

Abbozz ta’ Liġi li jemenda l-Liġijiet dwar il-Komunikazzjonijiet - Tieni Qari;

Abbozz ta’ Liġi li jemenda l-Ordinanza dwar iċ-Ċertifikati tal-Kondotta - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 9) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) -Tieni Qari;

Abbozz ta’ Liġi dwar it-Twaqqif ta’ Kumitat għar-Rakkomandazzjonijiet ta’ Miżuri għall-Ħarsien ta’ Ġurnalisti, Persuni oħra b’irwol fil-Midja u Persuni fil-Ħajja Pubblika - Tieni Qari;

Abbozz ta’ Liġi li jemenda l-Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il-Protezzjoni tal-Midja u tal-Ġurnalisti - Tieni Qari;

Abbozz ta’ Liġi dwar il-Monitoraġġ Elettroniku - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jimplimenta Miżuri tal-Estimi - Tieni Qari;

Abbozz ta’ Liġi li jemenda l-Att dwar il-Governanza Sportiva u l-Integrità fl-Isport - Tieni Qari;
Abbozz ta’ Liġi li jemenda l-Att dwar il-Governanza Sportiva u l-Integrità fl-Isport (Emenda Nru 2) - Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari.

-----

Abbozz ta’ Liġi li jemenda Liġijiet Varji dwar l-Arrest u d-Detenzjoni mill-Pulizija - Kumitat Permanenti;

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

[bookmark: _Hlk155718913]Abbozz ta’ Liġi li jemenda Varji Liġijiet dwar ir-Rikavat mill-Kriminalità - Kumitat Permanenti;

Abbozz ta’ Liġi li jemenda l-Att dwar il-Patrimonju Kulturali - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 7) - Kumitat Permanenti.

L-ISPEAKER: Grazzi. Rimarki? L-Onor. Paula Mifsud Bonnici.

ONOR. PAULA MIFSUD BONNICI: Sur President, jiddispjaċini ngħid li għal dan il-Gvern kollox sar qisu xejn mhu xejn. L-affarijiet inqalbu ta’ taħt fuq u dak li sa ftit ilu kien ħażin, illum sar tajjeb. Għandna Gvern dgħajjef li mhux kapaċi jieqaf il-ħażen u l-abbuż. Dan għaliex huwa dan il-Gvern stess li qed iħaddem dawn il-prattiċi ħżiena. Darba, darbtejn, tlieta l-Gvern u l-uffiċjali tiegħu jinqabdu jabbużaw, iżda qatt ma jsir xejn. Dan għaliex għandna Prim Ministru dgħajjef li mhux kapaċi jrażżan l-abbuż. 

Qed ngħid dan għaliex ftit qabel il-Milied, fit-18 ta’ Diċembru 2023, l-Awditur Ġenerali ppreżenta lis-Sedja r-Rapport Annwali dwar il-Kontijiet Pubbliċi tal-2022, liema rapport jinkludi 26 rapport ta’ verifika fuq l-operat ta’ numru ta’ entitajiet fis-settur pubbliku. F’dan ir-rapport l-Awditur Ġenerali ħass il-ħtieġa li jagħmel mhux rakkomandazzjoni waħda, lanqas tnejn, imma għamel 250 rakkomandazzjoni li jindirizzaw in-nuqqasijiet kollha li ġew identifikati u li juru n-nuqqas ta’ governanza tajba taħt dan il-Gvern. Dan ir-rapport juri nuqqasijiet kbar fl-operat ta’ dan il-Gvern. Juri wkoll li dan il-Gvern huwa kompliċi fl-operat ħażin ta’ diversi entitajiet tiegħu li ssarrfu f’telf ta’ miljuni ta’ euro minn ħalq il-poplu.

L-Awditur Ġenerali ddikjara iswed fuq l-abjad li sab numru ta’ nuqqasijiet, fosthom li b’mod sistematiku kienu injorati r-regoli tal-proċedura tal-akkwist, li b’mod sistematiku s-servizzi saru taħt kuntratti skaduti u li l-Gvern naqas milli jinforza u jiġbor ammonti ta’ flus li huma dovuti lejh. Sab nuqqasijiet ta’ rekord xieraq ta’ verifika, nuqqasijiet fis-sistemi tal-kalkoli tal-pagi fis-settur pubbliku u nuqqasijiet dwar kontrolli u separazzjoni tar-rwoli fil-Gvern. Għal darba oħra, dan ir-rapport huwa kundanna sħiħa ta’ kemm il-Gvern qiegħed jabbuża mit-taxxi tal-poplu Malti. 

Ftit xhur ilu rajna l-Qorti tal-Appell tikkundanna lil dan il-Gvern fil-kawża tal-isptarijiet. Illum għandna r-rapport tal-Awditur Ġenerali li qiegħed jerġa’ jikkundanna lil dan il-Gvern li qiegħed jabbuża mit-taxxi tal-poplu. In-nuqqasijiet tal-Gvern f’dan ir-rapport ifissru miljuni kbar ta’ euro li ġew misruqa minn ħalq il-poplu u ġew sparpaljati minflok intużaw fl-aħjar interess tal-poplu.

Mhux ta’ b’xejn li f’dan il-Parlament għandna aktar minn 750 mistoqsija parlamentari li baqgħu mhux mwieġba. Dan possibbilment għaliex l-Oppożizzjoni qed tagħmel xogħolha ta’ skrutinju fuq l-operat ta’ dan il-Gvern. Però l-Gvern qed jirrifjuta li jkun trasparenti, għaliex inkella jinħareġ fil-beraħ il-ħażin u l-abbuż kollu li qiegħed jagħmel. 

Huwa minnu li l-Ministru għall-Anzjanità Attiva, illum il-Ministru għas-Saħħa u l-Anzjanità Attiva, instab li huwa l-inqas Ministru b’mistoqsijiet parlamentari mhux mwieġba. Dan hu tajjeb u ngħidlu prosit, għax dak huwa d-dover tiegħu. Però ma nistax ngħid l-istess ħaġa għan-nuqqasijiet tal-Ministeru tal-Anzjanità Attiva li ħarġu f’dan ir-rapport tal-Awditur Ġenerali. F’dan ir-rapport joħroġ ċar li kien dan il-Ministeru li kiser l-aktar ir-regoli finanzjarji, u fil-fatt qalha ċamata mill-Awditur Ġenerali. Hawn inħossni kostretta li ngħaddi rimarka mingħajr ħadd jażżarda jgħid li b’xi mod jew ieħor qed nattakka personalment lil xi ħadd. 

Inkun qed nonqos jekk ma nagħmilx rimarki fuq il-Kap Eżekuttiv tal-Aġenzija għall-Anzjanità Attiva u l-Kura fil-Komunità, Dr Renzo De Gabriele, fi ħdan il-Ministeru għall-Anzjanità Attiva. Fid-diversi rapporti ta’ verifika fuq l-operat ta’ numru ta’ entitajiet fis-settur pubbliku li saru mill-Awditur Ġenerali jirriżulta bl-aktar mod ċar li din l-Aġenzija, immexxija minn Dr De Gabriele, kienet waħda mill-aktar entitajiet li kisru r-regolamenti ta’ proċedura tal-akkwist, u dan issarraf f’ħafna nfiq żejjed, għoti ta’ numru kbir ta’ xogħlijiet mingħajr ebda kuntratt u bla ma nħarġu sejħiet pubbliċi għat-tenders, kif ukoll ħlasijiet għal servizzi b’kuntratti skaduti.
 
Dawn in-nuqqasijiet instabu kważi f’kull servizz li jagħti dan il-Ministeru, fosthom is-servizz ta’ tindif, is-servizzi tan-nurses, is-servizzi domiċiljari, kif ukoll is-servizz tal-meals on wheels. Dr De Gabriele, bħala Kap Eżekuttiv, irrifjuta saħansitra li jipprovdi lill-Awditur Ġenerali bid-dokumenti li ġew mitluba minnu sabiex ikun jista’ jagħmel il-verifiki tiegħu, inkluż fir-rigward ta’ dokumenti li juru r-rati ta’ ħlas għas-servizzi tas-sigurtà u l-kura. Però rrid infakkar li ftit tal-jiem ilu, qabel ma nħareġ ir-rapport tal-Awditur Ġenerali, l-istess Dr De Gabriele ngħata l-Premju Ħaddiem tas-Sena waqt iċ-ċerimonja li nżammet mill-President ta’ Malta. X’ironija li jkollok Gvern li jippremja lil min jikser dawn ir-regolamenti kollha, minflok ma jara, kif inhu obbligat li jagħmel, li ma jsirux dawn in-nuqqasijiet!

Dan ir-rapport huwa kundanna sħiħa kemm għall-Onor. Robert Abela bħala Prim Ministru kif ukoll għall-Ministru responsabbli minn din l-Aġenzija. Sal-lum kemm il-Prim Ministru kif ukoll il-Ministru għadhom ma ħadu ebda passi fil-konfront tal-Aġenzija għall-Anzjanità Attiva u l-Kura fil-Komunità li nstabet ħatja ta’ dawn in-nuqqasijiet kbar fit-tmexxija pubblika u fil-fondi pubbliċi. Anzi, mhux talli hekk, talli l-Ministru qed joġġezzjona li jpoġġi fuq il-Mejda tal-Kamra l-kuntratti kollha li saru permezz ta’ proċeduri nnegozjati għaliex qed jgħid li fihom informazzjoni kummerċjalment sensittiva. Din hija dejjem l-iskuża li jġib dan il-Gvern.

Sur President, nagħlaq billi nerġa’ ngħid li dan ir-rapport huwa kundanna sħiħa għal dan il-Gvern. Nirrimarka wkoll li r-rapport ħareġ fil-ġranet tal-Milied u nħoss li bħal donnu ntesa. Fil-fatt, dan il-Gvern għamel minn kollox biex ir-rapport ma joħroġx fil-beraħ. L-Oppożizzjoni tibqa’ tistenna reazzjoni u dikjarazzjoni ċara dwar kif il-Gvern se jilqa’ u jagħmel tiegħu r-rakkomandazzjonijiet kollha li għamel l-Awditur Ġenerali. Bħala Oppożizzjoni se nibqgħu nagħmlu d-dover tagħna ta’ skrutinju u kull fejn hemm nuqqasijiet li jagħmlu ħsara lill-poplu Malti u Għawdxin, se nkunu qegħdin noġġezzjonaw għalihom. Nirringrazzjak.

L-ISPEAKER: Grazzi. Aktar rimarki? L-Onor. Jerome Caruana Cilia.

ONOR. JEROME CARUANA CILIA: Sur President, f’dan l-ewwel diskors tiegħi fil-Parlament bħala l-kelliem tal-Oppożizzjoni għall-ekonomija u l-intrapriża li, fost oħrajn, fil-portafoll tiegħi hemm l-industrija u s-servizzi finanzjarji, se nkun qed nitkellem dwar tema importanti, li hija dik tal-intelliġenza artifiċjali.

F’dawn l-aħħar snin id-dinja kif konna nafuha sal-lum inbidlet drastikament permezz tal-globalizzazzjoni, speċjalment bil-wasla tal-internet u l-midja soċjali. Kien hemm impatt kbir wisq fuq il-mod ta’ kif nikkomunikaw bejnietna, kif nirċievu l-informazzjoni u l-aħbarijiet, u anke fil-mod ta’ kif naħsbu. Iżda mhux biss. Dawn l-avvanzi kollha biddlu wkoll il-mod ta’ kif noperaw u kif wieħed jaqla’ l-għajxien tiegħu, u għalhekk inbidel ukoll il-mod ta’ kif nikkontribwixxu lejn l-ekonomija ta’ pajjiżna. Fis-snin li ġejjin il-qasam tax-xogħol se jkompli jinbidel ukoll permezz tal-intelliġenza artifiċjali. Nemmen li dan il-qasam għandu jkun ċentrali fil-viżjoni ekonomika ta’ pajjiżna. 

X’inhi l-intelliġenza artifiċjali? L-intelliġenza artifiċjali hija intelliġenza li tiġi murija u adottata minn magni b’kuntrast mal-intelliġenza naturali. L-intelliġenza artifiċjali tittratta l-istudju u l-iżvilupp ta’ sistemi kompjuterizzati li huma kapaċi jwettqu xogħlijiet li ħafna drabi jkun hemm bżonn intelliġenza umana biex dawn jitwettqu. Insemmi, fost oħrajn, ir-rikonoxximent tad-diskors, il-perċezzjoni viżwali, it-teħid tad-deċiżjonijiet u anke s-sewqan. Naturalment l-intelliġenza artifiċjali ġġib magħha numru ta’ sfidi ġodda, fosthom sfidi marbuta mal-etika u l-aspett legali, sfidi soċjoekonomiċi bħalma huma n-nuqqas ta’ ħiliet f’dan il-qasam u anke l-impjiegi li se jkunu qegħdin jinbidlu, iż-żieda fir-robots industrijali u anke l-qasam edukattiv li jeħtieġ li jaġġorna u jissaħħaħ. 

Sur President, l-introduzzjoni tal-intelliġenza artifiċjali mhix għażla imma parti essenzjali minn proċess li, iva, anke pajjiżna jrid jadotta. M’għandniex inħarsu lejn l-intelliġenza artifiċjali bħala sempliċement proċess innovattiv li se jolqot ċerti xogħlijiet, imma bħala proċess li permezz tiegħu rridu noħolqu rwoli u impjiegi ġodda. 

Ejja nagħtu ħarsa lejn iċ-ċifri. Skont Goldman Sachs huwa stmat li Generative Artificial Intelligence (GAI) se taffettwa mat-300 miljun impjieg full-time. Automation se tbiddel, almenu parzjalment, 66% tax-xogħlijiet fl-Ewropa. Bejn 25% u 50% tal-workload se jibda jsir mill-intelliġenza artifiċjali. Il-kumpanija IBM is-sena li għaddiet qalet li se tieqaf milli timpjega nies li r-rwol tagħhom jista’ jsir mill-intelliġenza artifiċjali, fejn jingħad li din id-deċiżjoni tista’ taffettwa mas-26,000 ħaddiem. Il-kumpanija BT qed tippjana li tqaċċat mal-55,000 impjieg sas-sena 2030. Mal-65%, kważi żewġ terzi, tal-ħiliet mistennija jinbidlu sas-sena 2030 minħabba l-GAI. 

Forsi dawn iċ-ċifri jaħsdu u jinkwetaw lil dak li jkun, imma din hija r-realtà. Fattur interessanti għal kull min isegwi dan is-settur huwa li filwaqt li storikament ilna nisimgħu dwar automation, din se taffettwa l-aktar lil dawk b’livell ta’ edukazzjoni baxx u b’livell ta’ ħiliet baxxi. L-istudju pjuttost riċenti ta’ McKinsey juri li generative AI (gen AI) tools aktarx se jimpattaw lil dawk b’livell ta’ edukazzjoni ogħla. Fil-fatt, skont dan l-istħarriġ ta’ McKinsey bl-isem The state of AI in 2023: Generative AI’s breakout year, jingħad li f’inqas minn sena madwar terz ta’ dawk li pparteċipaw f’dan l-istħarriġ qalu li qed jużaw ħafna mill-għodod magħrufin bħala gen AI f’mill-inqas business function waħda tagħhom. Fl-aħħar snin l-intelliġenza artifiċjali saret focus ewlieni għal C-suite executives, fejn aktar minn kwart tagħhom qalu li l-implimentazzjoni ta’ gen AI tools huma temi li jiddiskutu waqt il-board meetings. 

Barra minn hekk, 40% qalu li l-kumpaniji tagħhom se jżidu l-investiment fl-AI minħabba avvanzi fil-gen AI. Skont McKinsey, il-value added iġġenerat minn gen AI iħalli impatt kbir favur livelli ogħla ta’ produttività, xi ħaġa li f’pajjiżna nitkellmu ħafna dwarha. Jgħidu wkoll li l-value added iġġenerat mill-intelliġenza artifiċjali jista’ jżid l-ekonomija globali bi kważi 4 triljun dollaru fis-sena. Araw x’opportunità! McKinsey jisħqu li wieħed mill-punti pertinenti li jwasslu biex l-intelliġenza artifiċjali tiġi utilizzata bl-aħjar mod possibbli huwa billi l-kumpaniji u l-industrija jkunu kapaċi jittrasformaw ruħhom permezz tad-diġitalizzazzjoni. Se jintilfu xi xogħlijiet li nagħmlu llum, dan hu veru, imma se jinħolqu oħrajn ġodda. F’pajjiżna diġà hawn nies u kumpaniji li qed jagħmlu isem tajjeb ħafna f’dan is-settur. Insemmi wieħed minnhom, li hu l-Professur Alexei Dingli. Il-Gvern għandu obbligu li jara kif jiffaċilita u jgħin lill-kumpaniji eżistenti u oħrajn biex jikbru u jimirħu f’dan is-settur.

X’qed isir f’kuntest Ewropew? Il-prijorità tal-Parlament Ewropew hi li jiżgura li s-sistemi tal-AI użati fl-Unjoni Ewropea jkunu siguri, trasparenti, traceable, mhux diskriminatorji u favur l-ambjent. Il-Parlament Ewropew irid ukoll jistabbilixxi definizzjoni uniformi u newtrali għat-teknoloġija fir-rigward tal-AI li tista’ tiġi applikata għal sistemi tal-intelliġenza artifiċjali fil-futur. Fil-fatt, tajjeb nirreferi għall-AI Act li jitkellem dwar numru ta’ temi, fosthom li r-riskju inaċċettabbli fis-sistema ta’ AI u sistemi meqjusa bħala ta’ theddida għan-nies, għall-poplu u għaċ-ċittadini se jkunu projbiti. 

Fost oħrajn, dawn jinkludu cognitive behavioural manipulation ta’ nies jew gruppi vulnerabbli speċifiċi, pereżempju voice activated toys li jinkoraġġixxu mġiba perikoluża fit-tfal, dak li ngħidulu social scoring, jiġifieri l-klassifikazzjoni ta’ persuni abbażi tal-imġiba, l-istatus soċjoekonomiku jew il-karatteristiċi personali, il-biometric identification u l-kategorizzazzjoni tan-nies, kif ukoll real-time systems u remote biometric identification systems, bħal facial recognition. Dawn kollha, skont l-AI Act, iwasslu għal riskju inaċċettabbli u allura jidher li se jkunu projbiti. Tajjeb ngħid li f’Diċembru li għadda l-Parlament Ewropew laħaq ftehim proviżorju mal-Kunsill Ewropew dwar l-AI Act u issa t-test miftiehem irid jiġi adottat formalment kemm mill-Parlament Ewropew kif ukoll mill-Kunsill Ewropew biex issir liġi tal-Unjoni Ewropea. 

Sur President, Malta kemm hi lesta għal din l-isfida? Pajjiżna kemm hu ppreparat għal din il-bidla radikali li diġà bdiet iseħħ? Il-Gvern u min hu f’awtorità x’qed jagħmlu biex pajjiżna jkun fuq quddiem nett f’din it-trasformazzjoni? Tajjeb nirrimarka li huwa minnu li fl-2019 pajjiżna nieda l-Politika Nazzjonali dwar l-Intelliġenza Artifiċjali u ninsab informat li din bħalissa qed tiġi riveduta. Però din mhix biżżejjed. Jeħtieġ li nkunu ferm aktar ambizzjużi. Jeħtieġ li naħdmu flimkien għaliex, jekk nimxu bil-għaqal, l-AI kapaċi tagħtina vantaġġ tajjeb fuq pajjiżi oħrajn. Nixtieq nenfasizza li l-AI tista’ twassal biex inżidu l-livell ta’ produttività f’pajjiżna mingħajr ma nkomplu nżidu l-popolazzjoni b’numri esaġerati. L-AI kapaċi tgħinna nsolvu ħafna mill-problemi li ilna niffaċċjaw. Però l-Gvern irid ikun aktar ambizzjuż fl-azzjonijiet tiegħu u jrid jinvesti ħafna aktar f’dan il-qasam. Nirringrazzjak.

L-ISPEAKER: Grazzi. Aktar rimarki? L-Onor. Claudette Buttigieg.

ONOR. CLAUDETTE BUTTIGIEG: Sur President, għalkemm aktar kmieni aċċennajt għad-dekasteru ġdid li ngħatajt biex nagħmel shadowing tiegħu, ċjoè s-settur tal-amministrazzjoni pubblika, jien insegwi wkoll ix-xandir pubbliku u se nżomm ukoll dak id-dekasteru li dejjem ħdimt fuqu kemm ilni fil-Parlament, jiġifieri l-ġlieda kontra d-dijabete. Nibda billi l-ewwel nett nirringrazzja lill-Kap tal-Oppożizzjoni, l-Onor. Bernard Grech, għall-fiduċja li wera fija b’din il-ħidma li afdali. F’dan l-aġġornament nixtieq niffoka fuq aspett li għandu x’jaqsam mad-dijabete. Fil-fatt, waqt li kont qed nisma’ d-diskorsi li saru mill-kelliema ta’ qabli bdew jidħluli messaġġi proprju marbutin ma’ dan is-settur. 

F’dan il-Parlament kemm-il darba għedt li l-Gvern għamel biċċa xogħol tajba ħafna meta daħħal ġo pajjiżna dak li jissejjaħ l-Continuous Glucose Monitor (CGM). X’inhu dan is-CGM? L-Onor. Jerome Caruana Cilia għadu kif tkellem dwar l-intelliġenza artifiċjali u dan is-CGM huwa eżempju ta’ kif it-teknoloġija tista’ tkun essenzjali fejn tidħol is-saħħa. Dan is-CGM huwa bħal disk żgħir li inti twaħħal fuq il-ġilda tiegħek b’labra li tkun qiegħda tieħu l-qari tad-demm. Dan il-monitor mhux talli jgħidlek dak il-ħin x’inhu l-livell taz-zokkor fid-demm tiegħek, talli jgħidlek ukoll x’inhu antiċipat u x’possibbilment se jiġrilek fil-ħin li ġej. 

Pereżempju jgħidlek li d-demm tiegħek qiegħed 5.5 u jurik vleġġa li qiegħed stabbli. Mela inti taf li fil-minuti li ġejjin m’għandekx għalfejn tinkwieta. Imma mbagħad jista’ jurik vleġġa ftit ’il fuq, jew vleġġa ’l fuq dritta, jew żewġ vleġeġ li juruk li fil-ħin li ġej il-livell taz-zokkor se jitla’ u li se jitla’ b’rata mgħaġġla ħafna jew b’rata bil-mod. L-istess ħaġa meta l-livell taz-zokkor jinżel. Dan huwa importanti, għaliex jantiċipalek jekk għandekx tiekol xi ħaġa u jekk għandekx tieħu aktar insulina. Dan il-monitor jista’ jsalva l-ħajjiet. 

Sur President, taf li għamilt patafjun mistoqsijiet parlamentari dwar dan is-suġġett, fejn nibqa’ ningħata t-tweġiba li dan is-servizz se jkompli jinfirex dalwaqt. L-ewwel għamilt pressjoni biex dan is-servizz ma jibqax jingħata lil tfal żgħar biss, imbagħad is-servizz tela’ għall-età ta’ 21 sena u wara għall-età ta’ 35 sena, imma weħilna hemmhekk. Illum qegħdin jikkorrispondu miegħi persuni ta’ età akbar. Bħalissa jiġuni f’moħħi żewġ nisa, li waħda minnhom hija sensittiva ħafna għall-insulina u allura huwa importanti ħafna li jkollha dan il-monitor. Persuna oħra hija pensjonanta u ma tistax taffordja li tixtri dan il-monitor, li meta ma kienx qed jagħtih il-Gvern, wieħed ried jonfoq bejn €250 u €300 fix-xahar biex ikollu dan it-tip ta’ monitor. 

Li hemm tajjeb fis-sistema li qed juża l-Gvern hi li wieħed jista’ jaċċessa din l-informazzjoni mill-mobile. Fil-fatt, kull darba nħares lejn il-mobile, għaliex jien omm ta’ persuna li għandha din il-kondizzjoni. Qed ngħid dan ovvjament bil-permess tagħha. B’dan il-monitor, minbarra li fl-isptar qed jirċievu l-messaġġ li jgħidilhom f’liema livell qiegħed iz-zokkor, jirċievu wkoll il-messaġġ il-persuni tal-għażla tal-persuna, fil-każ tiegħi, jien u missierha. Dawn il-persuni qed jistennew li dan is-servizz jinfirex. Ma jistax ikun li f’pajjiżna l-ikbar problema tas-saħħa ġejja mid-dijabete. Għandna problemi kbar fejn jidħlu l-amputazzjonijiet tas-swaba’ tas-saqajn u amuptazzjonijiet akbar tas-sieq, pereżempju. 

Dawn huma kumplikazzjonijiet li ġejjin min-nuqqas ta’ kontroll tad-dijabete. Għalhekk, il-Gvern mhuwiex qed ikun għaqli meta ma jdaħħalx dawn il-monitors b’aktar għaġla. Huwa importanti li jidħlu malajr għaliex l-ikbar kumplikazzjonijiet jkunu f’persuni anzjani, li għadha kif tkellmet dwarhom l-Onor. Paula Mifsud Bonnici. Il-kumplikazzjonijiet jiżdiedu għaliex inti titlef il-kontroll u l-mobbilità u tonqos iċ-ċirkolazzjoni. Nibdew naraw sitwazzjonijiet fejn l-ewwel jinqata’ s-seba’ ż-żgħir tas-sieq, il-persuna ma tibqax timxi kif suppost u l-mobbilità tkompli tonqos, u naqra naqra jkollha ssir amputazzjoni ħafna aktar kbira, speċjalment fir-riġlejn. Dan minbarra kumplikazzjonijiet oħra li titlef il-vista tal-għajnejn, li tista’ tkun ġejja wkoll min-nuqqas ta’ kontroll tad-dijabete.
Jista’ jkollok kumplikazzjoni kbira fil-kliewi li twassal imbagħad għad-dialysis. Ara kemm semmejt dipartimenti, fejn nistgħu niffrankaw flus li kieku ħafna aktar persuni jkollhom kontroll tad-dijabete. Dan minbarra li tnaqqas ukoll l-inċidenti. Dan għaliex iz-zokkor jaf jinżel b’għaġla kbira. Għalhekk importanti li tkun taf kif qiegħed il-livell issa u kif se jkun minn hawn u ftit minuti oħra. Jekk inti ma tkunx taf li se jinżillek malajr iz-zokkor, iċ-ċans huwa li inti jħossok ħażin. Issa jista’ jħossok ħażin inti u ssuq jew waqt li qed tqatta’ xi ħaġa b’għodda li taqta’ u allura jista’ jkollok inċidenti, inkluż inċidenti serjissimi li jistgħu jwasslu għall-mewt. Ħafna drabi wieħed ma jifhimx mill-ewwel għalfejn ikun ġara hekk, imma mbagħad titkixxef x’kien il-każ u jgħidulek li l-persuna kellha d-dijabete. Din hija diskriminazzjoni serjissima kontra persuni li għax għandhom aktar età, m’għandhomx dan il-monitor. Hemm min iħoss li issa dawn draw b’din is-sistema. Li kieku nagħtu din is-sistema lill-persuni anzjani, se jserrħu rashom ħafna nies li l-kwalità tal-ħajja ta’ dawn l-anzjani tkun ta’ livell li verament jixirqilhom. Illum, ħafna minn dawk li għandhom 35 sena jew aktar għadhom qegħdin irabbu familja u allura li żżidilhom piż ieħor li biex jieħdu ħsieb saħħithom iridu joħorġu l-flus mill-but, tagħmlilhom ħajjithom aktar diffiċli. Naħseb li din hija sitwazzjoni diskriminatorja għall-aħħar. 

Sur President, l-appell tiegħi hu li issa li għandna Ministru għas-Saħħa ġdid, naraw li nindirizzaw din is-sitwazzjoni. Il-Ministru jaf huwa importanti dan il-monitoring, m’iniex se ngħidlu jien għax jgħallem lil kull wieħed u waħda minna. Nappellalu wkoll biex jibda jdaħħal screening serju f’dan il-pajjiż, kemm fuq il-kondizzjoni tad-dijabete kif ukoll fuq kondizzjonijiet oħra. Illum qed isir screening tal-għajn b’mod regolari fl-isptar, imma f’affarijiet l-oħra, sfortunatament, waqajna lura. Pajjiżna qed jispiċċa jonfoq ħafna aktar flus biex ifejjaq il-kumplikazzjonijiet. Aktar minn hekk, f’pajjiżna għandna persuni li, għax għandhom id-dijabete, mhumiex qed jgħixu kwalità ta’ ħajja tajba. Nirringrazzjak.

L-ISPEAKER: Grazzi. Il-Kamra hija aġġornata għal għada t-Tlieta, 16 ta’ Jannar 2024, fl-4.00 p.m. bl-aġenda kif komunikata mill-Ministru Jonathan Attard.

Fis-7.15 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB


MINISTERU GĦALL-ANZJANITÀ ATTIVA - NEFQA FUQ FJURI GĦAL FUNERALI

12050. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm nefaq flus fi fjuri għal funerali matul is-snin 2022, 2023 u sal-ġurnata li fiha tiġi mwieġba din il-mistoqsija parlamentari? Jista’ jgħid jekk bagħatx fjuri lil xi ħadd f’okkażjonijiet oħra u kemm kienet l-ispiża? Jista’ jgħid ukoll minn liema parti tal-baġit ittieħdu dawn il-flus?

ONOR. JO ETIENNE ABELA (Ministru għas-Saħħa u l-Anzjanità Attiva): L-informazzjoni għadha qed tinġabar u se tingħata f’seduta oħra.


MINISTERU GĦAS-SAĦĦA U L-ANZJANITÀ ATTIVA – NEFQA FUQ RIGALI

12052. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. JO ETIENNE ABELA: M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – NEFQA FUQ RIGALI

12058. L-ONOR. IVAN BARTOLO staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): M’hemmx fond speċifiku li jismu rigali tat-tiġijiet u/jew rigali oħra.
MINISTERU GĦALL-INKLUŻJONI U L-VOLONTARJAT – NEFQA FUQ RIGALI

12059. L-ONOR. IVAN BARTOLO staqsa lill-Ministru għall-Inklużjoni u l-Volontarjat: Tista’ l-Ministru tgħid jekk għandhiex xi fond mill-baġit ministerjali jew ta’ xi entità li taqa’ taħtha li minnu tixtri rigali tat-tiġijiet u/jew rigali oħra?

ONOR. JULIA FARRUGIA PORTELLI (Ministru għall-Inklużjoni u l-Volontarjat): M’hemmx fond mill-baġit ministerjali li minnhom jinxtraw rigali tat-tiġijiet u/jew rigali oħra.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – NEFQA FUQ RIGALI

12060. L-ONOR. IVAN BARTOLO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. CHRIS BONETT: M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦAL GĦAWDEX – NEFQA FUQ RIGALI

12061. L-ONOR. IVAN BARTOLO staqsa lill-Ministru għal Għawdex u l-Ippjanar: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. CLINT CAMILLERI: M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦAT-TURIŻMU – NEFQA FUQ RIGALI

12063. L-ONOR. IVAN BARTOLO staqsa lill-Ministru għat-Turiżmu u l-Indafa Pubblika: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. CLAYTON BARTOLO: M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦALL-AMBJENT, L-ENERĠIJA U L-INTRAPRIŻA – NEFQA FUQ RIGALI

12064. L-ONOR. IVAN BARTOLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk għandhiex xi fond mill-baġit ministerjali jew ta’ xi entità li taqa’ taħtha li minnu tixtri rigali tat-tiġijiet u/jew rigali oħra?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI – NEFQA FUQ RIGALI

12067. L-ONOR. IVAN BARTOLO staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI – NEFQA FUQ RIGALI

12068. L-ONOR. IVAN BARTOLO staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. JONATHAN ATTARD: M’hemmx fond speċifiku li jismu rigali tat-tiġijiet u/jew rigali oħra.

MINISTERU GĦALL-ANZJANITÀ ATTIVA – NEFQA FUQ RIGALI

12069. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk għandux xi fond mill-baġit ministerjali jew ta’ xi entità li taqa’ taħtu li minnu jixtri rigali tat-tiġijiet u/jew rigali oħra?

ONOR. JO ETIENNE ABELA: M’hemmx fond speċifiku li jismu rigali tat-tiġijiet u/jew rigali oħra.


UFFIĊĊJU TAL-PRIM MINISTRU - KUNTRATTI TA’ FIDUĊJA

12070. L-ONOR. IVAN BARTOLO staqsa lill- Uffiċċju tal-Prim Ministru: Jista’ l-Prim Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan ir-rwol, minn wara li laħaq Prim Ministru? 

ONOR. ROBERT ABELA (Prim Ministru): Lista aġġornata tal-entitajiet tkun ippubblikata fil-jiem li ġejjin.

Mill-informazzjoni li ngħatatli ma jirriżultax li hemm persuni fl-entitajiet taħt l-Uffiċċju tal-Prim Ministru li ngħataw kuntratti ta’ fiduċja.


MINISTERU GĦAS-SAĦĦA U L-ANZJANITÀ ATTIVA - KUNTRATTI TA’ FIDUĊJA

12071. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu? 

ONOR. JO ETIENNE ABELA: Ninforma lill-Onor. Interpellant li l-informazzjoni għadha qed tinġabar.


MINISTERU GĦALL-WIRT NAZZJONALI, L-ARTI U L-GVERN LOKALI - KUNTRATTI TA’ FIDUĊJA

12072. L-ONOR. IVAN BARTOLO staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu? 
[bookmark: _Hlk155696918]
ONOR. OWEN BONNICI: Tlabt sabiex it-tagħrif jinġabar.


CDAU – TFAL LI JIRĊIEVU SERVIZZ

13444. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: B’referenza għat-tweġibiet tal-mistoqsijiet parlamentari 4204 u 7485, jista’ l-Ministru jgħid kemm hemm tfal li bħalissa qed jużaw is-servizzi taċ-Child Development Assessment Unit (CDAU)?

ONOR. JO ETIENNE ABELA: Hemm 4,085 tifel u tifla li bħalissa qed jużaw is-servizzi tas-CDAU.


CDAU – STENNIJA GĦAL APPUNTAMENT

13445. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid x’lista ta’ stennija hemm għas-servizzi taċ-Child Development Assessment Unit (CDAU) u kemm qed ikun ’il bogħod l-ewwel appuntament? Peress li kien hemm ilmenti li tfal qed ikollhom jistennew il-ġimgħat bejn appuntament u ieħor, jista’ jgħid x’inhu jagħmel il-Ministeru biex jindirizza din il-problema?

ONOR. JO ETIENNE ABELA: Mill-aspett tal-pedjatrija m’hemm l-ebda stennija biex tfal riferuti jieħdu dan is-servizz. Il-pedjatra jara kull tifel jew tifla fi ftit ġranet wara li każ ġdid jiġi riferut.



CDAU - IMPJEGATI

13446. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm impjegati li jaħdmu fiċ-Child Development Assessment Unit (CDAU) u x’inhi l-professjoni tagħhom? Kemm-il appuntament jingħata kuljum mis-CDAU u kemm minn dawn l-appuntamenti huma ġodda jew follow-ups? Jista’ jgħid ukoll x’inhuma l-ħinijiet tal-ftuħ tas-CDAU?

ONOR. JO ETIENNE ABELA: Fis-CDAU hemm jaħdmu dawn il-persuni:

Mill-aspett mediku/pedjatriku:
Lead Consultant Paediatrician
Consultant Paediatrician
Consultant Paediatrician li jagħti servizz darba jew darbtejn fil-ġimgħa
Resident Specialist li tagħti servizz tliet darbiet fil-ġimgħa
Resident Specialist u Higher Specialist Trainee on rotation

Minn Jannar 2023 sal-aħħar tas-sena ġew riferuti 671 każ ġdid lit-tobba tas-CDAU.

Is-CDAU jiftaħ kuljum mit-Tnejn sal-Ġimgħa.

Is-Sibt filgħodu jiġi offrut servizz ta’ follow-up mil-Lead Consultant Paediatrician. Din il-klinika hi speċjalment immirata għat-tfal tal-iskola biex ma jitilfux skola u l-ġenituri ma jitilfux mix-xogħol tagħhom.


CYPS – TFAL LI JIRĊIEVU SERVIZZ

13447. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm tfal li bħalissa qed jużaw is-servizzi taċ-Child and Young People’s Services (CYPS)?

ONOR. JO ETIENNE ABELA: In-numru ta’ tfal li bħalissa qed jużaw is-servizzi taċ-Child and Young People’s Services (CYPS) hu ta’ 2,820.


CYPS – LISTA TA’ STENNIJA

13448. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid x’lista ta’ stennija hemm għas-servizzi taċ-Child and Young People’s Services (CYPS) u kemm hemm tfal li diġà għandhom appuntament? Jista’ jgħid ukoll kemm qed ikun ’il bogħod dan l-ewwel appuntament u x’inhu ż-żmien medju bejn appuntament u ieħor?

ONOR. JO ETIENNE ABELA: Kwalunkwe tifel jew tifla li jiġi riferut għas-CYPS jew hu diġà każ attiv tas-CYPS ikun ingħata appuntament ta’ initial intake/follow-up u/jew servizz ieħor ġewwa s-CYPS. Bħala stennija għal appuntament jiddependi skont il-każ.

Eżempju: Hemm każijiet li jkollhom bżonn appuntament xahar wara; oħrajn li jkollhom bżonn follow-up wara erba’ xhur jew sitt xhur.

Bħalissa għall-każijiet riferuti ġodda lis-CYPS hemm stennija ta’ bejn wieħed u ieħor xahar biex jingħata l-ewwel appuntament għal ‘initial intake’. Sabiex każ ġdid jingħata l-ewwel appuntament ma’ psikjatra, hemm stennija ta’ madwar tliet xhur (ġieli inqas) sa 12-il xahar, jiddependi dejjem skont il-konsulent allokat u l-urġenza tal-każ u kemm idum sabiex jiġi diskuss bejn il-‘multidisciplinary team’. 

Bħala żmien medju għall-każijiet miftuħin diġà, is-CYPS jiddependi skont in-natura tal-każ u l-konsulent allokat, però ż-żmien ivarja minn xahar sa ħames xhur (‘next available’).


CYPS – IMPJEGATI

13449. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm impjegati li jaħdmu fiċ-Child and Young People’s Services (CYPS) u x’inhi l-professjoni tagħhom? Kemm-il appuntament jingħata kuljum u kemm minn dawn l-appuntamenti huma ġodda jew follow-ups? Jista’ jgħid ukoll x’inhuma l-ħinijiet tal-ftuħ tas-CYPS?

ONOR. JO ETIENNE ABELA: Lista ta’ impjegati fis-CYPS u l-professjoni tagħhom tqiegħdet fuq il-Mejda tal-Kamra waqt il-ħin tat-Tqegħid ta’ Karti.

Għar-rigward ta’ appuntamenti li jingħataw kuljum, bħala ammont ivarja skont il-‘clinics’ u l-gruppi li jkunu għaddejjin matul il-ġimgħa. Matul l-2022 ingħataw 3,758 appuntament mat-tobba tas-CYPS (964 kienu każijiet ġodda) u matul l-2023 ingħataw 4,500 appuntament mat-tobba tas-CYPS (565 kienu każijiet ġodda). 

Il-ħinijiet tal-ftuħ huma mit-Tnejn sal-Ġimgħa mis-7.30 a.m. sas-2 p.m., filwaqt li nhar ta’ Sibt mis-7.30 a.m. sa 12.00 p.m..


MINISTERU GĦAL GĦAWDEX – POSITIONS OF TRUST – SALARJI

13560. L-ONOR. DAVID AGIUS staqsa lill-Ministru għal Għawdex u l-Ippjanar: B’referenza għat-tweġiba tal-mistoqsija parlamentari 13241, fejn il-Ministru rreferieni għat-tweġiba tal-mistoqsija parlamentari 20989, liema tweġiba ma tweġibx dak li ġie mistoqsi, jista’ l-Ministru jagħti ċ-ċifra mitluba u ċjoè kemm hu l-valur totali tas-salarji kollha għall-persuni kollha li jokkupaw position of trust fil-Ministeru jew xi entità li taqa’ taħtu għas-sena 2022?

ONOR. CLINT CAMILLERI: Nirreferi lill-Onor. Interpellant għall-Appendiċi li hemm fil-manwal, li kopja tiegħu diġà tqiegħdet fuq il-Mejda tal-Kamra.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – POSITION OF TRUST – SALARJI

13561. L-ONOR. DAVID AGIUS staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 13240, liema tweġiba ma tweġibx dak li ġie mistoqsi, jista’ l-Ministru jagħti ċ-ċifra mitluba u ċjoè kemm hu l-valur totali tas-salarji kollha għall-persuni kollha li jokkupaw position of trust fil-Ministeru jew xi entità li taqa’ taħtu għas-sena 2022?

ONOR. CHRIS BONETT: Nirreferi lill-Onor. Interpellant għall-Appendiċi li hemm fil-manwal li kopja tiegħu diġà tqiegħdet fuq il-Mejda tal-Kamra.





MINISTERU GĦALL-INKLUŻJONI U L-VOLONTARJAT – POSITION OF TRUST – SALARJI

13562. L-ONOR. DAVID AGIUS staqsa lill-Ministru għall-Inklużjoni u l-Volontarjat: B’referenza għat-tweġiba tal-mistoqsija parlamentari 13239, liema tweġiba ma tweġibx dak li ġie mistoqsi, tista’ l-Ministru tagħti ċ-ċifra mitluba u ċjoè kemm hu l-valur totali tas-salarji kollha għall-persuni kollha li jokkupaw position of trust fil-Ministeru jew xi entità li taqa’ taħtha għas-sena 2022?

ONOR. JULIA FARRUGIA PORTELLI: Nirreferi lill-Onor. Interpellant għall-Appendiċi li hemm fil-manwal li kopja tiegħu diġà tqiegħdet fuq il-Mejda tal-Kamra.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – POSITION OF TRUST – SALARJI

13563. L-ONOR. DAVID AGIUS staqsa lill-Ministru għall-Ekonomija, l-Intrapriża u Proġetti Strateġiċi: B’referenza għat-tweġiba tal-mistoqsija parlamentari 13238, liema tweġiba ma tweġibx dak li ġie mistoqsi, jista’ l-Ministru jagħti ċ-ċifra mitluba u ċjoè kemm hu l-valur totali tas-salarji kollha għall-persuni kollha li jokkupaw position of trust fil-Ministeru jew xi entità li taqa’ taħtu għas-sena 2022?

ONOR. SILVIO SCHEMBRI: Nirreferi lill-Onor. Interpellant għall-Appendiċi li hemm fil-manwal li kopja tiegħu diġà tqiegħdet fuq il-Mejda tal-Kamra.


IX-XAGĦRA GĦAWDEX – TRIQ GĦAJN ĦOSNA – MANUTENZJONI, RESTAWR U BINI TA’ ĦITAN TAS-SEJJIEĦ

13617. L-ONOR. CHRIS SAID staqsa lill-Ministru għal Għawdex u l-Ippjanar: B’referenza għat-tweġiba tal-mistoqsija parlamentari 5986, jista’ l-Ministru jgħid x’fadal isir u x’inhu l-andament tax-xogħol ta’ manutenzjoni, restawr u bini mill-ġdid ta’ ħitan tas-sejjieħ fi Triq Għajn Ħosna, fix-Xagħra Għawdex li twassal sal-wied tal-Bajja tar-Ramla l-Ħamra, li jinkludu wkoll Triq ir-Ramla, Triq ta’ Xurdin, Triq l-Inżul tal-Franċiżi, Triq ir-Ramla l-Ħamra sad-Daħla ta’ Għajn Damma u r-restawr u tindif ta’ 250 metru ta’ taraġ Ruman fil-Wied tar-Ramla li hu ffinanzjat minn fondi Ewropej?

ONOR. CLINT CAMILLERI: Fi Triq Għajn Ħosna fadal xogħlijiet marbutin mal-bini mill-ġdid taċ-ċint ta’ mat-triq. Ix-xogħlijiet fuq il-ħitan tas-sejjieħ f’din it-triq tlestew. Is-sejħa għax-xogħlijiet fuq il-ħitan tas-sejjieħ fit-toroq l-oħrajn imsemmija qed tinħadem u x-xogħlijiet mistennija jibdew matul l-2024.


IX-XAGĦRA – TRIQ TA’ KARKAR - XOGĦLIJIET

13618. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jindika bejn wieħed u ieħor meta se jibda x-xogħol ta’ bini u rikostruzzjoni tat-Triq ta’ Karkar fix-Xagħra, Għawdex, peress li f’dawn l-aħħar disa’ snin sar ħafna bini fiha u din it-triq hi bla wiċċ u tinsab fi stat ħażin ħafna, u peress illi din it-triq taqa’ taħt ir-responsabbiltà diretta tal-Ministeru għal Għawdex?

ONOR. CLINT CAMILLERI: Il-Kunsill Lokali tax-Xagħra ħareġ tender “TXLC/04/2023 Works – Resurfacing of Triq Mannar/Għejjun Junction with Hot rolled Asphalt and resurfacing of small stretch of Triq Karkar, Xagħra (up to base course only) in a resource efficient manner”. Bħalissa t-tender qed tiġi evalwata.


IR-RABAT, GĦAWDEX – SKOLA PRIMARJA ĠDIDA U L-ESTENSJONI TAL-MIDDLE SCHOOL

13619. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid kemm saru pagamenti fuq xogħlijiet ta’ skavar u kostruzzjoni fuq l-iskola l-primarja l-ġdida u l-estensjoni tal-Middle School fir-Rabat, Għawdex, sal-ġurnata li fiha tiġi mwieġba din il-mistoqsija parlamentari? Jista’ jgħid ukoll lil min sar kull pagament u kemm kien?

ONOR. CLINT CAMILLERI: Ninforma lill-Onor. Interpellant li l-pagamenti fuq xogħlijiet ta’ skavar u kostruzzjoni fuq l-iskola Primarja ġdida u l-estensjoni tal-Middle School fir-Rabat, Għawdex huma kif indikat fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.
GĦAWDEX – XOGĦOL IPPJANAT FL-ISKEJJEL

13620. L-ONOR. CHRIS SAID staqsa lill-Ministru għal Għawdex u l-Ippjanar: In vista ta’ fuljett li kien intbagħat fid-djar kollha ta’ Għawdex dwar xogħol ippjanat fi skejjel f’Għawdex, jista’ l-Ministru jgħid matul is-sena 2023 sal-ġurnata li fiha tiġi mwieġba din il-mistoqsija parlamentari kemm kienet in-nefqa:

a. 	fuq it-tisbiħ u modernizzar tal-Iskola Primarja ta’ Kerċem;
b. 	fuq it-tisbiħ u modernizzar tal-Iskola Primarja taż-Żebbuġ; 
ċ. 	fuq it-tisbiħ u modernizzar tal-Iskola Primarja tal-Għarb; u
d. 	fuq it-tisbiħ ta’ diversi faċċati ta’ diversi skejjel f’Għawdex?

F’kull każ, jista’ jagħti data meta se jkun lest ix-xogħol?

ONOR. CLINT CAMILLERI: Bħalissa qed jiġu ppreparati d-dokumenti tal-offerti, b’dawk dwar l-iskola taż-Żebbuġ mistennija li jiġu ppubblikati fil-bidu tas-sena 2024. Madankollu xogħlijiet ta’ manutenzjoni qed isiru mill-ħaddiema tal-Ministeru għal Għawdex matul is-sena fl-iskejjel kollha kif ikun meħtieġ.


GĦAWDEX – TINDIF TA’ WIDIEN

13623. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid kemm u fejn tnaddfu widien f’Għawdex matul is-sena 2023, fiex kien jikkonsisti t-tindif u kemm kienet l-ispiża fuq kull wied li tnaddaf? Jista’ jgħid ukoll kemm minnhom kienu ffinanzjati minn fondi Ewropej u kemm kien l-ammont ta’ finanzjament?

ONOR. CLINT CAMILLERI: Matul l-2023 tnaddaf b’mod regolari il-Wied ta’ Marsalforn mill-iskart li ta’ sikwit jintefa’ f’dan il-Wied. Apparti hekk, inqata’ l-ħaxix ħażin li jitla’ fil-Wied. Dan minbarra l-qtugħ regolari ta’ qasab fil-parti ta’ fuq tal-wied tax-Xlendi. Is-sejħa għat-tindif tal-widien, li hi kofinanzjata minn fondi Ewropej, se tkun ippubblikata fil-bidu tas-sena 2024.


PUBLIC SERVICE AGREEMENT GĦAT-TRASPORT TA’ PASSIĠĠIERI, KAROZZI U MERKANZIJA BEJN MALTA U GĦAWDEX

13624. L-ONOR. CHRIS SAID staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid f’liema xahar u sena hu maħsub li tiġi ppubblikata s-sejħa għall-Public Service Agreement għat-trasport ta’ passiġġieri, karozzi u merkanzija bejn Malta u Għawdex, peress li dan il-ftehim issa ilu bosta snin li skada?

ONOR. CHRIS BONETT: Qed naħdmu fuq is-sejħa għall-Public Service Agreement għat-trasport ta’ passiġġieri, karozzi u merkanzija bejn Malta u Għawdex. Din is-sejħa mistennija toħroġ fix-xhur li ġejjin.


QORTI TAL-FAMILJA – KAŻIJIET PENDENTI

13716. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm hemm każijiet ta’ separazzjoni pendenti fil-Qorti tal-Familja?

ONOR. JONATHAN ATTARD: Quddiem il-Qorti tal-Familja f’Malta hemm 440 rikors ġuramentat ta’ separazzjoni pendenti u quddiem il-Qorti tal-Familja f’Għawdex hemm 25 rikors ġuramentat ta’ separazzjoni pendenti.


QORTI TAL-FAMILJA – KAŻIJIET TA’ SEPARAZZJONI BONARJA

13717. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm hemm każijiet ta’ separazzjoni fil-Qorti tal-Familja li huma bonarja?

ONOR. JONATHAN ATTARD: Sat-12 ta’ Diċembru 2023 fil-Qorti tal-Familja f’Malta kien hemm 37 proċedura ta’ separazzjoni bonarja li kienu pendenti, u fil-Qorti tal-Familja f’Għawdex ma kienx hemmx proċeduri ta’ separazzjoni bonarja li kienu pendenti.


QORTI TAL-FAMILJA – KAŻIJIET TA’ SEPARAZZJONI

13718. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid meta nfetaħ l-aktar każ ta’ separazzjoni antik u li għadu pendenti fil-Qorti tal-Familja?

ONOR. JONATHAN ATTARD: Quddiem il-Qorti tal-Familja f’Malta l-aktar każ antik li għadu pendenti nfetaħ fit-28 ta’ Novembru 2003 u quddiem il-Qorti tal-Familja f’Għawdex l-aktar każ antik li għadu pendenti nfetaħ fid-9 ta’ Marzu 2007. Fiż-żewġ kawżi indikati l-partijiet ħadu diversi snin sabiex iressqu l-provi voluminużi tagħhom. Il-kawża pendenti quddiem il-Qorti tal-Familja ta’ Għawdex tinsab differita għas-sentenza għax-xahar ta’ Jannar.


KAŻIJIET TA’ SEPARAZZJONI – ŻMIEN MEDJU

13719. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm huwa ż-żmien medju li każijiet ta’ separazzjoni (mhux bonarja) idumu?

ONOR. JONATHAN ATTARD: L-Aġenzija għas-Servizzi tal-Qrati ma żżommx dan it-tip ta’ statistika. 


KAŻIJIET TA’ SEPARAZZJONI PENDENTI

13720. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jqiegħed fuq il-Mejda tal-Kamra tabella bil-każijiet ta’ separazzjoni pendenti skont meta nfetħet il-kawża?

ONOR. JONATHAN ATTARD: Tabella li turi l-ammont tal-każijiet ta’ separazzjoni li għadhom pendenti sena b’sena skont meta nfetħet il-kawża, hekk kif miġbura sat-12 ta’ Diċembru 2023 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


KAŻIJIET TA’ SEPARAZZJONI – MAĠISTRATI

13721. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm hemm Maġistrati li qed jippresjedu każijiet ta’ separazzjoni?

ONOR. JONATHAN ATTARD: Fil-Qorti ta’ Malta hemm tliet Imħallfin illi jisimgħu każijiet ta’ separazzjoni u fil-Qorti ta’ Għawdex hemm żewġ Maġistrati illi jisimgħu każijiet ta’ separazzjoni. 


KAŻIJIET TA’ SEPARAZZJONI – ĠENITURI LI MHUX QED JITĦALLEW JARAW LIL ULIEDHOM

13722. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid min qiegħed jiżgura li ġenituri mhux qed jiġu mċaħħda minn uliedhom sakemm iddum għaddejja l-kawża ta’ separazzjoni?

ONOR. JONATHAN ATTARD: Mhu l-kompitu tal-ebda qorti, entità jew dipartiment fi ħdan il-Ministeru għall-Ġustizzja biex ikun hemm infurzar tal-aċċess ta’ tfal waqt proċeduri ta’ separazzjoni.

Madankollu l-Ministeru għaddej b’ħidma interna fuq riforma fil-Qrati tal-Familja, liema riforma ser tkun qed toħroġ ukoll għal konsultazzjoni pubblika.


KAŻIJIET TA’ SEPARAZZJONI – ĠENITURI LI MHUX QED JITĦALLEW JARAW LIL ULIEDHOM

13723. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid min qiegħed jiżgura li ġenituri mhux qed jiġu mċaħħda minn uliedhom sakemm iddum għaddejja l-kawża ta’ separazzjoni?

ONOR. MICHAEL FALZON (Ministru għall-Politika Soċjali u d-Drittijiet tat-Tfal): L-ebda entità li taqa’ taħt dan il-Ministeru m’għandha l-kompetenza li tiddeċiedi dwar l-aċċess għall-ġenituri li ma jirrisjedux ma’ uliedhom. 
INĊIDENTI FUQ SITI TA’ KOSTRUZZJONI – TALBIET GĦAL BENEFIĊĊJI

13724. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġibiet tal-mistoqsijiet parlamentari 11190 u 11191, jista’ l-Ministru jgħid kemm kien hemm talbiet għal benefiċċji li jirrigwardaw korrimenti fuq il-post tax-xogħol? Jista’ jgħid ukoll kemm minn dawn il-korrimenti kienu fuq siti ta’ kostruzzjoni?

ONOR. MICHAEL FALZON: Id-Dipartiment tas-Sigurtà Soċjali għandu informazzjoni fuq kemm ikun hemm inċidenti fuq siti ta’ kostruzzjoni skont jekk tkunx saret applikazzjoni jew le għall-benefiċċju ta’ korriment.

Minn din l-informazzjoni, in-numru ta’ inċidenti mis-sena 2012 sa issa huwa skont kif jidher hawn taħt:

	Sena
	Applikazzjonijiet għall-benefiċċju ta’ korriment

	2012
	449

	2013
	446

	2014
	469

	2015
	464

	2016
	441

	2017
	550

	2018
	572

	2019
	526

	2020
	505

	2021
	483

	2022
	472

	2023
	325




VJOLENZA DOMESTIKA – KAŻIJIET IRRAPPURTATI

13725. L-ONOR. GRAZIELLA ATTARD PREVI staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati każijiet ta’ vjolenza domestika fis-snin 2020, 2021 u 2022 rispettivament? Jista’ jgħid kemm minnhom ġew imwaqqgħa?

ONOR. BYRON CAMILLERI: Id-data ta’ każi relatati ma’ vjolenza domestika ġew ċentralizzati f’Ottubru 2020 u għaldaqstant l-informazzjoni mitluba mill-Onor. Membru, miġbura mill-Gender Based and Domestic Violence Unit (GBDVU) u l-Pulizija fid-Distrett ta’ Għawdex tkopri l-perjodu mis-sena 2021 sal-aħħar ta’ Novembru ta’ din is-sena. 

Minħabba li skont id-dispożizzjonijiet tal-artikolu 543(e) tal-Kodiċi Kriminali, Kap. 9 tal-Liġijiet ta’ Malta, vittma allegata ta’ reat li jinvolvi vjolenza domestika titlob lill-qorti li twaqqaf il-proċeduri kontra l-awtur allegat, ikun aħjar illi l-informazzjoni mitluba dwar każi li ġew imwaqqa’ tintalab mill-Ministeru kkonċernat.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – DIRECT ORDERS

13839. L-ONOR. DARREN CARABOTT staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. SILVIO SCHEMBRI: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTRU GĦALL-INKLUŻJONI U L-VOLONTARJAT – DIRECT ORDERS

13840. L-ONOR. DARREN CARABOTT staqsa lill-Ministru għall-Inklużjoni u l-Volontarjat: Tista’ l-Ministru tipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tagħha fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament tgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. JULIA FARRUGIA PORTELLI: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – DIRECT ORDERS

13841. L-ONOR. DARREN CARABOTT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. CHRIS BONETT: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAL GĦAWDEX – DIRECT ORDERS

13842. L-ONOR. DARREN CARABOTT staqsa lill-Ministru għal Għawdex u l-Ippjanar: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. CLINT CAMILLERI: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAT-TURIŻMU – DIRECT ORDERS

13844. L-ONOR. DARREN CARABOTT staqsa lill-Ministru għat-Turiżmu u l-Indafa Pubblika: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. CLAYTON BARTOLO: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AMBJENT, L-ENERĠIJA U L-INTRAPRIŻA – DIRECT ORDERS

13845. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tagħha fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament tgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. MIRIAM DALLI: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – DIRECT ORDERS

13848. L-ONOR. DARREN CARABOTT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. CHRIS BONETT: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-ĠUSTIZZJA – DIRECT ORDERS

13849. L-ONOR. DARREN CARABOTT staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. JONATHAN ATTARD: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAS-SAĦĦA U L-ANZJANITÀ ATTIVA – DIRECT ORDERS

13850. L-ONOR. DARREN CARABOTT staqsa lill-Ministru għas-Saħħa u l-Anzjanità Attiva: Jista’ l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x’servizz kien ġie ingaġġat?

ONOR. JO ETIENNE ABELA: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


WIED IL-BUNI – PROĠETT TA’ RIĠENERAZZJONI

13885. L-ONOR. CHRIS SAID staqsa lill-Ministru għat-Turiżmu u l-Indafa Pubblika: Jista’ l-Ministru jgħid fiex wasal il-proġett imwiegħed tar-riġenerazzjoni ta’ Wied il-Buni?

ONOR. CLAYTON BARTOLO: Il-proċess tat-tender għadu għaddej.


TRASPORT MALTA – AVVIŻ GĦALL-ĦATRA TAL-MEMBRI TAL-BORD

13886. L-ONOR. CHRIS SAID staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid għalfejn l-avviż għall-ħatra tal-membri tal-Bord tal-Awtorità għat-Trasport f’Malta deher tant tard fil-Gazzetta tal-Gvern u ċjoè fil-ħarġa tal-24 ta’ Novembru 2023 meta skont l-istess avviż il-ħatra ta’ dan il-Bord hi effettiva mit-2 ta’ Awwissu 2023 – jiġifieri kważi erba’ xhur qabel ma deher dan l-avviż?

ONOR. CHRIS BONETT: Fiż-żmien imsemmi kien hemm nuqqas sinifikanti ta’ riżorsi umani fil-Ministeru. Għaldaqstant ir-rapporti kienu qed jiġu indirizzati f’lottijiet.


SEJĦA CT2247/2023

13887. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid fiex tikkonsisti u għala nħasset il-ħtieġa li tinħareġ is-sejħa li ħareġ reċentement il-Ministeru għall-Ambjent, l-Enerġija u l-Intrapriża CT2247/2023 - Services - Framework Agreement for the Upkeep in an Environmentally Friendly Manner of Various Water Reservoir Sites in Malta and Gozo used by the Water Services Corporation? Tista’ tgħid ukoll min kien jagħmel dan ix-xogħol li hemm mitlub f’din is-sejħa f’dawn l-aħħar xhur u f’dawn l-aħħar għaxar snin?

ONOR. MIRIAM DALLI: Din is-sejħa tikkonsisti f’xogħol ta’ manutenzjoni ta’ diversi siti ta’ ġibjuni li l-Korporazzjoni għas-Servizzi tal-Ilma għandha mferrxin madwar Malta u Għawdex. Sal-lum dan ix-xogħol kien isir mill-Korporazzjoni nnifisha, fejn ix-xogħol ma jiqafx biss mal-manutenzjoni ta’ dawn l-imsemmija siti iżda jkopri wkoll numru kbir ta’ siti oħrajn li tamministra. Il-Korporazzjoni temmen bi sħiħ fiż-żamma ta’ dawn il-ġibjuni iżda preżentement mhux possibbli li dan ix-xogħol jitwettaq minnha stess minħabba li qed tiffoka u tinvesti dejjem aktar fuq l-operat ewlieni tagħha li kulma jmur dejjem jikber. Inħasset il-ħtieġa li tinħareġ din is-sejħa pubblika bil-għan ewlieni li l-Korporazzjoni tkompli tinvesti fiż-żamma ta’ dawn l-assi tagħha, bl-aħjar mod possibbli.


IR-RABAT GĦAWDEX – TRIQ SIR ARTURO MERCIECA – XOGĦLIJIET

13888. L-ONOR. CHRIS SAID staqsa lill-Ministru għal Għawdex u l-Ippjanar: Peress li l-appell ġie deċiż u t-tender ġiet awarded, jista’ l-Ministru jgħid meta hu maħsub li jibda x-xogħol biex tinbena mill-ġdid Triq Sir Arturo Mercieca, fir-Rabat Għawdex, peress li tinsab fi stat ħażin ħafna?

ONOR. CLINT CAMILLERI: Hu ppjanat li toħroġ tender sabiex issir.


MINISTERU GĦAL GĦAWDEX – DIRETTUR ĠENERALI (MAJOR PROJECTS)

13889. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid liema direttorati u/jew taqsimiet fi ħdan il-Ministeru għal Għawdex ser jgħaddu u jibdew jaqgħu taħt ir-responsabbiltà diretta tad-Direttur Ġenerali (Major Projects) il-ġdid fi ħdan il-Ministeru għal Għawdex?

ONOR. CLINT CAMILLERI: Id-Direttur Ġenerali(Major Projects) se jkun responsabbli mid-Direttorat ta’ Eko-Għawdex, mill-Projects Unit u mill-proġetti maġġuri ġodda li se jitwettqu mill-Ministeru għal Għawdex.


FRAMEWORK CONTRACT FOR THE SUPPLY AND DELIVERY OF WATER BY BOWSER FOR IRRIGATION AT VARIOUS AREAS IN GOZO FOR THE RURAL GOZO DIRECTORATE

13891. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid għala nħasset il-ħtieġa li toħroġ is-sejħa SPD3/2023/109 - ‘Framework Contract for the Supply and Delivery of Water by Bowser for Irrigation at Various Areas in Gozo for the Rural Gozo Directorate? Jista’ jgħid ukoll f’dawn l-aħħar xhur u snin minn min kien qed jingħata dan is-servizz?

ONOR. CLINT CAMILLERI: F’dawn l-aħħar xhur u snin il-ħaddiema tal-Ministeru għal Għawdex kienu u għadhom qed jagħmlu dan ix-xogħol. Din it-tender ħarġet peress li x-xhur ta’ nixfa qegħdin dejjem jiżdiedu. Għaldaqstant b’din it-tender se jkun hemm backup f’każ ta’ ħtieġa.


IR-RABAT GĦAWDEX – PROĠETT TAL-AKWEDOTT

13894. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid fil-każ tal-proġett ta’ konsolidazzjoni strutturali tal-pedamenti u l-konservazzjoni tal-Akwedott fir-Rabat, Għawdex, kemm hu l-vot tax-xogħol għal dan il-proġett għas-sena 2024?

ONOR. CLINT CAMILLERI: L-estimu tal-vot tax-xogħol għall-proġett ta’ konsolidazzjoni strutturali u l-konservazzjoni tal-Akwedott għas-sena 2024 hu ta’ €200,000.


PROJECT GREEN – PROĠETTI

13926. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru twieġeb il-mistoqsija parlamentari 13732 u tipprovdi lista tal-proġetti li saru minn Project Green flimkien man-nefqa kapitali ta’ kull proġett u d-data li fiha ġie inawgurat?

ONOR. MIRIAM DALLI: Matul din il-Leġiżlatura tlestew jew jinsabu għaddejjin xogħlijiet fuq bosta proġetti ambjentali u interventi oħra ta’ afforestazzjoni, tħaddir urban u l-ħolqien ta’ spazji miftuħa. Lista dettaljata bil-proġetti li wettqu jew qegħdin iwettqu Project Green, Ambjent Malta u Greenserv u li flimkien se jiswew aktar minn €93 miljun tqiegħdet fuq il-Mejda tal-Kamra waqt il-ħin tat-Tqegħid ta’ Karti. Dawn minbarra bosta proġetti oħrajn li għadhom fi stadju bikri ta’ ppjanar u/jew studji.


TA’ ĊENĊ - XOGĦLIJIET MILL-WATER SERVICES CORPORATION

14056. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 12420 rigward fiex jikkonsistu u ser ikunu jikkonsistu x-xogħlijiet li nbdew aktar minn xahrejn ilu mill-Korporazzjoni għas-Servizzi tal-Ilma (WSC) fit-triq li twassal għall-ġibjuni tal-WSC ġewwa Ta’ Ċenċ, Għawdex, fejn ġie imwieġeb li “dan il-proġett huwa maħsub biex jintegra ż-żewġ ġibjuni prinċipali t’Għawdex. L-għan ewlieni tiegħu huwa sabiex il-konsumatur igawdi minn kwalità ta’ ilma aħjar, jiġi ffaċilitat it-taħlit tal-ilma fil-ġibjuni, kif ukoll tissaħħaħ il-pressa tal-ilma madwar Għawdex kollu. Dan il-proġett huwa ppjanat li ser jieħu madwar sena biex jitlesta u stmat li se jiswa madwar €500,000”, tista’ l-Ministru tgħid meta u fejn ħarġu s-sejħiet biex isiru dawn ix-xogħlijiet meħtieġa u minn min qed isir ix-xogħol? Tista’ tgħid ukoll għalfejn f’dawn l-aħħar ġimgħat ma tkompliex ix-xogħol fit-triq li twassal għall-ġibjuni tal-WSC ġewwa Ta’ Ċenċ, Għawdex?

ONOR. MIRIAM DALLI: Dan il-proġett, li primarjament huwa maħsub sabiex il-konsumatur ikun moqdi bi kwalità ta’ ilma aħjar, jiġi ffaċilitat it-taħlit tal-ilma fil-ġibjuni u tissaħħaħ il-pressa tal-ilma madwar Għawdex kollu, qed isir b’kollaborazzjoni mal-Kunsill Lokali tas-Sannat. Il-kuntrattur li qed iwettaq ix-xogħol huwa Gatt Construction Ltd, l-istess offerent li ntgħażel permezz ta’ sejħa pubblika maħruġa mill-Kunsill Lokali u li kienet tittratta twettiq ta’ xogħlijiet fit-toroq ta’ Sannat. Il-Korporazzjoni għas-Servizzi tal-Ilma vverifikat li l-għażla tal-offerent saret skont il-prinċipju ta’ governanza tajba. Wara li tlestiet l-ewwel fażi tal-proġett, ix-xogħlijiet se jissoktaw wara li jinħarġu l-permessi meħtieġa, li għalihom diġà ddaħħlu l-applikazzjonijiet, għall-fażi li jmiss.


GĦAWDEX U KEMMUNA – XOGĦLIJIET FIL-BAJJIET

14057. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid x’ħidmiet varji saru fil-bajjiet u areas ġewwa Għawdex u Kemmuna li għandhom x’jaqsmu magħhom l-Awtorità għall-Ambjent u r-Riżorsi (ERA) u Ambjent Malta matul is-sena 2023 u x’ħidmiet varji hemm ippjanati li jsiru matul is-sena 2024 f’dawn il-bajjiet u areas?

ONOR. MIRIAM DALLI: Iż-żoni f’Għawdex u Kemmuna li kemm l-Awtorità għall-Ambjent u r-Riżorsi (ERA) kif ukoll Ambjent Malta għandhom responsabbiltajiet ambjentali fuqhom huma ż-żoni ta’ Natura 2000.

Fl-2023, Ambjent Malta flimkien mal-ERA għamlu numru ta’ xogħlijiet f’Kemmuna, fejn tkompla r-restawr ambjentali tal-campsite antika ta’ Santa Marija permezz ta’ tħawwil ta’ siġar, kif ukoll saru manutenzjoni u estensjoni tal-cordoning madwar l-għaram tar-ramel f’din il-bajja. F’Għawdex saru xogħlijiet ta’ manutenzjoni tal-ħbula u l-arbli tal-injam li jipproteġu l-għaram tar-ramel fil-bajja tar-Ramla l-Ħamra, filwaqt li fid-Dwejra tneħħew diversi tabelli u stallazzjonijiet antiki li kienu fi stat ħażin u twaħħlu tabelli informattivi ġodda biex jidderieġu lill-viżitaturi.

Din is-sena se jitkomplew ix-xogħlijiet f’Kemmuna billi se jsiru aktar interventi ta’ manutenzjoni fiż-żoni fejn sar restawr ambjentali fil-bajja ta’ Santa Marija u jitkompla l-immaniġġjar tar-Ramla l-Ħamra.


AWTORITÀ TAL-ARTIJIET – PROPRJETAJIET ESPROPJATI F’GĦAWDEX

14058. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru:

a. jgħid kemm artijiet ġew jew qegħdin fil-proċess li jiġu esproprjati fuq talba mill-Ministeru għal Għawdex mill-1 ta’ Lulju 2022 sal-ġurnata li fiha tiġi mwieġba din il-mistoqsija parlamentari;
b. f’liema lokalitajiet f’Għawdex jinsabu l-artijiet esproprjati;
ċ. iqiegħed fuq il-Mejda tal-Kamra ‘Site Plan’ immarkata għal kull biċċa art u post fejn il-Ministeru għal Għawdex talab lill-Awtorità tal-Artijiet biex jiġu esproprjati artijiet f’Għawdex fil-perjodu indikat; u
d. jgħid l-użu li sar jew se jsir minn kull waħda minn dawn l-artijiet?

ONOR. CLINT CAMILLERI: L-informazzjoni mitluba hija kif murija fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


IX-XAGĦRA – TRIQ TA’ STELLINI – XOGĦLIJIET

14059. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid x’xogħlijiet fadal isiru fi Triq ta’ Stellini fix-Xagħra, Għawdex u kemm huwa stmat li se jiġu jiswew? Jista’ jgħid ukoll kemm ilu li nbeda x-xogħol u għaliex f’dawn l-aħħar ġimgħat ma tkompla l-ebda xogħol? Meta ser jitkompla x-xogħol f’din it-triq u meta ser titlesta minn kollox?

ONOR. CLINT CAMILLERI: Ix-xogħlijiet mistennija jitkomplew fil-ġimgħat li ġejjin.


MINISTERU GĦAL GĦAWDEX U L-IPPJANAR – PROĠETTI  MINN FONDI TAL-UNJONI EWROPEA

14060. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid liema kienu l-proġetti u inizjattivi li l-Ministeru għal Għawdex applika għalihom permezz tal-programm ta’ fondi tal-Unjoni Ewropea mir-Recovery and Resilience Facility Fund (RRF) u liema proġetti ġew aċċettati u nbeda x-xogħol fuqhom jew għadu ma nbediex ix-xogħol fuqhom, liema proġetti għadhom ma ġewx aċċettati u liema proġetti ma ġewx aċċettati?

ONOR. CLINT CAMILLERI: Il-proġett li bbenefika minnu l-Ministeru għal Għawdex mill-programm ta’ fondi tal-Unjoni Ewropea Recovery and Resilience Facility Fund (RRF) huwa r-rinnovar tal-Iskola Primarja tan-Nadur, li tlesta.

GĦAWDEX – TĦAWWIL TA’ SIĠAR U ARBUXELLI

14061. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid kemm u fejn (post) tħawlu siġar u arbuxelli mill-Ministeru għal Għawdex, xahar b’xahar, matul is-sena 2023? Jista’ jgħid ukoll kemm kienet l-ispiża biex tħawlu u minn min sar ix-xogħol?

ONOR. CLINT CAMILLERI: L-informazzjoni mitluba hija kif murija fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


SKEMA IRRESTAWRA DAREK – PERSUNI LI NTGĦAŻLU BIL-POLZA

14230. L-ONOR. GRAZIELLA GALEA staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-aħħar skema Irrestawra Darek, jista’ l-Ministru jgħid kemm kien in-numru ta’ persuni li ġew approvati, wara li telgħet ix-xorti (telgħet il-polza) u jgħid ukoll minn liema lokalitajiet kienu dawk li ntgħażlu, maqsuma lokalità b’lokalità?

ONOR. CHRIS BONETT: Nitlob lill-Onor. Interpellant biex jirreferi din il-mistoqsija lill-Ministeru kkonċernat.
AWTORITÀ MALTIJA GĦAT-TURIŻMU – ARRETRATI TA’ LIĊENZJI TA’ OPERATURI TURISTIĊI

14231. L-ONOR. REBEKAH BORG staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 574, 1842, 2466, 2817, 3157, 3718, 4254, 13856, 13956 u 14142 u jgħid l-Awtorità Maltija għat-Turiżmu kemm għandha arretrati x’tiġbor f’liċenzji minn operaturi turistiċi mill-2013 sal-lum, maqsuma sena b’sena?

ONOR. CLAYTON BARTOLO: L-informazzjoni tingħata f’seduta oħra.







INDIS MALTA LTD – ALLOKAZZJONI TA’ ART LILL-AQUACULTURE RESOURCES LTD

14232. L-ONOR. MARK ANTHONY SAMMUT staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jwieġeb il-mistoqsija parlamentari 14075 u jikkonferma jekk hux se tiġi allokata, jew ġietx allokata, iżjed art mill-INDIS Malta Ltd. lill-Aquaculture Resources Ltd għall-espansjoni tal-operat tagħhom? Jekk iva, jista’ jagħti rendikont tal-proċess li wassal għal dan?

[bookmark: _Hlk150346956]ONOR. SILVIO SCHEMBRI: It-tweġiba tingħata f’seduta oħra.


MALTA PUBLIC TRANSPORT – KAROZZI

14233. L-ONOR. RYAN CALLUS staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jqiegħed fuq il-Mejda tal-Kamra l-workings ta’ kif il-Malta Public Transport (MPT) naqqset l-emissjonijiet tagħha b’70% bl-introduzzjoni ta’ 30 karozza tal-linja elettrika? Jista’ jgħid ukoll kemm-il karozza għandha l-MPT?

ONOR. CHRIS BONETT: Fir-rigward tal-istudju, dan ġie kkummissjonat mill-Malta Public Transport illi hija kumpanija privata. Madankollu ninforma lill-Onor. Interpellant illi l-operatur tat-trasport pubbliku għandu 428 karozza tal-linja li qegħdin joperaw fuq is-servizz. 


IL-GUDJA – TRIQ SAN MARK – XOGĦLIJIET

14240. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġibiet tal-mistoqsijiet parlamentari 12979 u 13536, jista’ l-Ministru jikkunsidra li x-xogħlijiet ta’ bini mill-ġdid tal-bankini u t-triq li se jsiru f’parti minn Triq San Mark jitkomplew fit-tul ta’ Triq San Mark kollha, u jekk hemm bżonn anke tibdil tal-mains, hekk kif fiż-żona din se tkun l-unika parti fejn hemm kundizzjonijiet ħżiena ħafna tat-triq u tal-bankini, li issa ġew agħar wara t-tħaffir ta’ kanali biex ġew mgħoddija cables ġodda tad-dawl?

ONOR. CHRIS BONETT: Nitlob lill-Onor. Interpellant sabiex jirreferi din il-mistoqsija lill-Ministeru kkonċernat.
IL-KALKARA – TELEPHONE BOX FIX-XATT

14252. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-xogħlijiet Pubbliċi: Jista’ l-Ministru jgħid jekk it-telephone box ta’ żmien l-Ingliżi li kien hemm fix-Xatt tal-Kalkara hijiex ser terġa’ teħel fil-post fejn kienet jew fil-viċinanzi?

ONOR. CHRIS BONETT: It-telephone box li qed issir referenza għaliha ser tiġi rranġata. Filwaqt li m’hemm xejn li jimpedixxi milli din terġa’ teħel fil-pjazza, hemm komunikazzjoni mal-Kunsill Lokali tal-Kalkara biex jiġi identifikat fejn din tista’ tkun tal-aħjar użu għall-komunità tal-Kalkara.


IL-KALKARA – TELEPHONE BOX FIX-XATT

14253. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk minn meta nqalgħet it-telephone box ta’ żmien l-Ingliżi sal-lum sarx xi restawr jew xogħlijiet oħrajn fuq din il-booth? Jekk iva, x’tip ta xogħol sar u jekk le, jista’ jgħid hemmx ippjanat li jsir xi tip ta’ restawr fuqha?

ONOR. CHRIS BONETT: Nirreferi lill-Onor. Interpellant għat-tweġiba tal-mistoqsija parlamentari 14252.


ĦAL TARXIEN – PJAZZA TA’ QUDDIEM IL-KNISJA ARĊIPRETALI – XOGĦLIJIET

14254. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid meta ser jibdew ix-xogħlijiet ta’ kostruzzjoni fil-pjazza ta’ quddiem il-Knisja Arċipretali ta’ Ħal Tarxien? Jista’ wkoll jikkonferma li dan ix-xogħol kellu jibda wara li għaddiet il-festa tad-Duttrina f’Lulju 2023 u s’issa għadu ma sar xejn?

ONOR. CHRIS BONETT: Dan il-proġett jinsab fil-fażi ta’ konsultazzjoni u abbozzar biex ikun ippjanat b’mod komplut. Malli l-fażi tad-disinn dettaljat titlesta, tkun ippubblikata sejħa għall-offerti.


KALKARA CREEK – PROPOSTA TA’ YACHT MARINA

14255. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jikkonferma jekk hemmx pjanijiet li ssir yacht marina bejn il-Kalkara u l-Birgu proprju fiż-żona msejħa Kalkara Creek, u jqiegħed fuq il-Mejda tal-Kamra l-pjanti u/jew dokumenti oħrajn li jeżistu dwar dan il-proġett?

ONOR. CHRIS BONETT: Ma hemm l-ebda ħsieb li tiġi żviluppata xi marina oħra f’din iż-żona msemmija. Bħalma diġà ġie spjegat f’okkażjonijiet oħra, l-unika Marina li hemm u li se jkun hemm fid-daħla tal-Kalkara hi dik preżenti. 
Fl-istess waqt ninnota li hemm ippjanat proġett għar-riorganizzazzjoni tal-mażżri u bagi f’dawn l-inħawi sabiex titjieb l-estetika taż-żona kif ukoll li l-ispazju jintuża aħjar filwaqt li jinħolqu spazji ġodda għal aktar irmiġġi. 

AĠENZIJA SEM – KUNTRATT TAL-EKS CEO

14258. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jagħti r-raġunijiet għalfejn il-kuntratt tal-Eks CEO tal-Aġenzija Servizzi Ewropej f’Malta (SEM), li d-dettalji tagħha qed jintbagħtu separatament, ma ġiex imġedded?

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): Ir-raġuni għaliex il-kuntratt tal-Eks CEO tal-Aġenzija Servizzi Ewropej f’Malta (SEM) ma ġiex imġedded hija li ma kienx hemm qbil bejn il-partijiet fuq il-kundizzjonijiet tal-imsemmi kuntratt.

AĠENZIJA SEM – KUNTRATT TAL-EKS CEO

14259. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid x’kien il-pakkett finanzjarju tal-Eks CEO tal-Aġenzija Servizzi Ewropej f’Malta (SEM), li d-dettalji tagħha qed jintbagħtu separatament?

ONOR. CHRIS FEARNE: Il-pakkett finanzjarju tal-Eks CEO tqiegħed fuq il-Mejda tal-Kamra waqt il-ħin tat-Tqegħid ta’ Karti.


IL-MARSA – PROĠETT TAL-FLYOVERS

14261. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid jekk il-proġett tal-Flyovers tal-Marsa, li parti minnu saret minn fondi Ewropej, hux qed jiġi investigat mill-Uffiċċju Indipendenti tal-Prosekuzzjoni Pubblika tal-Unjoni Ewropea (EPPO)? Jista’ jgħid ukoll fiex waslu dawn l-investigazzjonijiet?

ONOR. CHRIS FEARNE: L-Uffiċċju tal-Prosekuzzjoni Pubblika tal-Unjoni Ewropea (EPPO) huwa korp indipendenti tal-Unjoni Ewropea. Għaldaqstant l-Uffiċċju tad-Deputat Prim Ministru m’għandux l-informazzjoni li qed tiġi mitluba.


PROĠETTI FFINANZJATI MINN FONDI EWROPEJ

14262. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Apparti l-proġett tal-flyovers tal-Marsa, jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur u jgħid jekk hemmx proġetti oħrajn li saru jew qegħdin isiru b’fondi tal-Unjoni Ewropea u li qed jiġu investigati mill-Uffiċċju Indipendenti tal-Prosekuzzjoni Pubblika tal-Unjoni Ewropea (EPPO) jew xi aġenzija oħra tal-Unjoni Ewropea? Jekk iva, liema huma dawn il-proġetti?

ONOR. CHRIS FEARNE: Nitlob lill-Onor. Interpellant sabiex tirreferi għat-tweġiba tal-mistoqsija parlamentari 14261.


EU CENTRALIZED FUNDS

14263. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm Malta bbenefikat mill-EU Centralized Funds bejn l-2014 u l-2020, maqsuma sena b’sena?

ONOR. CHRIS FEARNE: Il-Fondi Ċentralizzati huma ġestiti direttament mill-Kummissjoni Ewropeja mingħajr l-involviment tal-Istat Membru. Għaldaqstant il-Ministeru responsabbli mill-Fondi Ewropej ma jistax jipprovdi din l-informazzjoni.


IL-BIRGU – PROĠETT FIL-PJAZZA

14264. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għax-xogħlijiet li qegħdin isiru fil-Pjazza tal-Birgu, jista’ l-Ministru jgħid meta huwa ppjanat li jitlesta l-proġett?

ONOR. CHRIS BONETT: Reċentement ġiet ippubblikata sejħa għall-offerti, u x-xogħol hu previst li jiġi konkluż għall-aħħar tas-sena 2024.


AWTORITÀ TAL-IPPJANAR – BIDLIET FIL-POLICIES

14266. L-ONOR. GRAZIELLA GALEA staqsiet lill-Ministru għal Għawdex u l-Ippjanar: Jista’ l-Ministru jwieġeb il-mistoqsija parlamentari 14228 u jgħid kemm saru bidliet fil-policies applikati mill-Awtorità tal-Ippjanar mis-sena 2013 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll liema kienu dawn il-bidliet, u f’kull każ, x’wassal għal dawn il-bidliet?

ONOR. CLINT CAMILLERI: L-informazzjoni mitluba hija kif murija fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


EKS MALTA SHIPBUILDING – AVVENIMENTI

14268. L-ONOR. MARK ANTHONY SAMMUT staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. JO ETIENNE ABELA: Nirreferi lill-Onor. Interpellant għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14274. L-ONOR. MARK ANTHONY SAMMUT staqsa lill-Ministru għall-Inklużjoni u l-Volontarjat: Tista’ l-Ministru tgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, tista’ tipprovdi elenku tal-ammonti kollha li ntefqu u għal kull nefqa tispeċifika jekk din ingħatatx b’tender, direct order, jew mod ieħor?

ONOR. JULIA FARRUGIA PORTELLI: Nitlob lill-Onor. Interpellant biex jirreferi għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14275. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. CHRIS BONETT: Ninforma lill-Onor. Interpellant biex jirreferi din il-mistoqsija lill-Ministeru kkonċernat.


EKS MALTA SHIPBUILDING – AVVENIMENTI

14276. L-ONOR. MARK ANTHONY SAMMUT staqsa lill-Ministru għal Għawdex u l-Ippjanar: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. CLINT CAMILLERI: Ninforma lill-Onor. Interpellant biex jirreferi għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14278. L-ONOR. MARK ANTHONY SAMMUT staqsa lill-Ministru għat-Turiżmu u l-Indafa Pubblika: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. CLAYTON BARTOLO: Nirreferi lill-Onor. Interpellant għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14279. L-ONOR. MARK ANTHONY SAMMUT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, tista’ tipprovdi elenku tal-ammonti kollha li ntefqu u għal kull nefqa tispeċifika jekk din ingħatatx b’tender, direct order, jew mod ieħor?

ONOR. MIRIAM DALLI: Nirreferi lill-Onor. Interpellant għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14282. L-ONOR. MARK ANTHONY SAMMUT staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. SILVIO SCHEMBRI: Nitlob lill-Onor. Interpellant jirreferi għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14283. L-ONOR. MARK ANTHONY SAMMUT staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. JONATHAN ATTARD: Nirreferi lill-Onor. Interpellant għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14284. L-ONOR. MARK ANTHONY SAMMUT staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi preparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu u għal kull nefqa jispeċifika jekk din ingħatatx b’tender, direct order, jew mod ieħor?

ONOR. JO ETIENNE ABELA: Ninforma lill-Onor. Interpellant biex jirreferi għat-tweġiba tal-mistoqsija parlamentari 13729.


SORSI TA’ ENERĠIJA

14285. L-ONOR. MARK ANTHONY SAMMUT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid x’kienu s-sorsi li ssupplixxew l-enerġija lill-pajjiż kollu nhar l-24 ta’ Lulju 2023, u kemm kien l-ammont ta’ enerġija (MWhr) minn kull sors imsemmi? Tista’ tgħid ukoll x’kien il-peak massimu li ntlaħaq dakinhar, u fil-mument tal-peak liema kienu s-sorsi bl-ammont ta’ MW provduti minn kull sors?

ONOR. MIRIAM DALLI: Fl-24 ta’ Lulju 2023, is-sorsi li ssupplixxew l-enerġija lill-pajjiż kienu:
(i) is-sorsi ta’ enerġija rinnovabbli;
(ii) l-Interconnector;
(iii) Delimara 4;
(iv) Delimara 3; u
(v) l-impjanti ta’ emerġenza tal-Enemalta. 

Matul din il-ġurnata, l-enerġija minn kull sors kienet:
(i) 	1,136MWh mis-sorsi ta’ enerġija rinnovabbli;
(ii) 	4,068MWh mill-Interconnector;
(iii) 	4,653MWh minn Delimara 4;
(iv) 	2,698MWh minn Delimara 3; u
(v) 	538MWh mill-impjanti ta’ emerġenza tal-Enemalta. 

Il-peak massimu li ntlaħaq dakinhar kien 649MW. Fil-mument tal-peak, l-ammont ta’ MW provduti minn kull sors kienu:

(i) 	134MW mis-sorsi ta’ enerġija rinnovabbli;
(ii) 	175MW mill-interconnector;
(iii)	201MW minn Delimara 4;
(iv)	139MW minn Delimara 3; u
(v)	0MW mill-impjanti ta’emerġenza tal-Enemalta.





TAS-SLIEMA – TRIQ IT-TORRI – TAPPIERA

14286. L-ONOR. GRAHAM BENCINI staqsa lill-Ministru għat-Trasport, l-Infrastruttura u x-Xogħlijiet Pubbliċi: Peress illi t-tappiera li tinsab quddiem il-proprjetajiet 145 u 146 fi Triq it-Torri, Tas-Sliema, tagħmel storbju kbir kull darba li karozza ssuq minn fuqha li qed jikkawża inkonvenjent kbir lir-residenti tal-proprjetajiet fil-qrib u peress illi t-triq madwar din it-tappiera hija bil-ħsara u xi ħadd ipprova jsewwi dan bi strixxi tal-gomma li issa qed jinqalgħu, kif jidher mir-ritratt mehmuż, jista’ l-Ministru jispjega għaliex din it-tappiera ma ġietx imsewwija kif suppost u jgħid meta se tiġi rranġata, biex b’mod immedjat jieqaf l-inkonvenjent kbir li qed isir lir-residenti taż-żona?

ONOR. CHRIS BONETT: Nitlob lill-Onor. Interpellant biex jirreferi din il-mistoqsija lill-Ministeru kkonċernat.


AWTORITÀ GĦALL-INTEGRITÀ FL-ISPORT MALTI

14301. L-ONOR. MARK ANTHONY SAMMUT staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jwieġeb il-mistoqsijiet parlamentari 12980, 13203, 13476, 13638, 13908, 14099 u 14208 u ċjoè: B’referenza għat-tweġiba tal-mistoqsija parlamentari 12731, jista’ l-Ministru jgħid x’inhuma s-salarji, inkluż bonuses, allowances u perkaċċi oħra, li għandhom it-tmien impjegati tal-Awtorità għall-Integrità fl-Isport f’Malta msemmija fl-istess tweġiba?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): It-tweġiba tingħata f’seduta oħra.


IL-MARSA – MOBC – ĦAŻNA TAŻ-ŻEJT

14338. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk għadx hemm il-ħsieb illi l-faċilità tal-ħażna taż-żejt tmur fis-sit tal-MOBC fil-Marsa?

ONOR. MIRIAM DALLI: Nitlob lill-Onor. Interpellant jikkjarifika għal liema ħażna taż-żejt qed jirreferi.


IL-KALKARA – FORTI RICASOLI – ĦAŻNA TAŻ-ŻEJT

14339. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid x’passi qed tieħu biex il-faċilità tal-ħażna taż-żejt ma tibqax fil-Forti Ricasoli fil-Kalkara?

ONOR. MIRIAM DALLI: Nitlob lill-Onor. Interpellant biex fir-rigward ta’ kwalunkwe rilokazzjoni, iressaq il-mistoqsija tiegħu lill-Ministru kkonċernat.


FAĊILITÀ TAL-ĦAŻNA TAŻ-ŻEJT

14340. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk hemmx il-ħsieb illi l-faċilità tal-ħażna taż-żejt issir offshore u ma tibqax fil-Forti Ricasoli fil-Kalkara?

ONOR. MIRIAM DALLI: Nirreferi lill-Onor. Interpellant għat-tweġiba li tajtu għall-mistoqsija parlamentari 14339.


ERA – DATA DWAR IL-KWALITÀ TAL-ARJA

14341. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk id-data dwar il-kwalità tal-arja mill-Awtorità għall-Ambjent u r-Riżorsi (ERA) ilha x-xhur ma tingħata minħabba li kien hemm bżonn ta’ manutenzjoni? Tista’ l-Ministru tagħti data jew żmien li fih se tkun qed titranġa s-sitwazzjoni? Tista’ wkoll tispjega għalfejn dan id-dewmien kollu?

ONOR. MIRIAM DALLI: L-Onor. Interpellant mhux korrett meta jgħid li d-data inkwistjoni ilha xhur ma tingħata. Tali data dejjem kienet aċċessibbli mill-portal tal-internet tal-ERA. Infakkar ukoll li d-data li tipprovdi l-ERA tkun replikata fuq il-website tal-Aġenzija Ewropea għall-Ambjent. L-Awtorità kienet qed tagħmel xogħol fuq sistema ġdida għall-istazzjonijiet ta’ monitoraġġ u d-data dwar il-kwalità tal-arja, u sakemm kien qed isir dan ix-xogħol min kien qed jaċċessa l-website tal-Awtorità kien qed ikun ridirezzjonat għall-website tal-Aġenzija Ewropea għall-Ambjent fejn tkun qed tidher id-data aġġornata li tkun bagħtet l-Awtorità lill-istess Aġenzija. B’dan il-mod kien assigurat li ma jkun hemm l-ebda żmien fejn id-data konċernata ma tkunx aċċessibbli għal kulħadd.


PROBLEMA TA’ ĠRIEDEN F’TOROQ RESIDENZJALI

14342. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk hemmx xi studju ambjentali dwar il-problema ta’ ġrieden fit-toroq residenzjali Maltin? Tista’ tgħid jekk dan l-aħħar ir-rapporti ta’ ġrieden fit-toroq hux qegħdin jiżdiedu?

ONOR. MIRIAM DALLI: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


LIĠI SUSSIDJARJA 364.12 – EMENDA

14343. L-ONOR. DARREN CARABOTT staqsa lill-Ministru għall-Finanzi u x-Xogħol: Jista’ l-Ministru jgħid jekk hux se jkun hemm emenda fil-Liġi Sussidjarja 364.12 u ċjoè li jiġi estiż it-terminu impost mil-liġi li fih tindika li l-kuntratti tal-bejgħ iridu jsiru sal-31 ta’ Diċembru 2023, u dan minkejja li hu diġà magħruf li mhux se tiġi estiża l-iskema tal-proprjetà residenzjali f’Għawdex li tipprovdi għal rata ta’ bolla mnaqqsa ta’ 2% minflok 5%?

ONOR. CLYDE CARUANA (Ministru għall-Finanzi u x-Xogħol): Nistieden lill-Onor. Interpellant sabiex jirreferi għar-Regolament 4 tal-Leġiżlazzjoni Sussidjarja 364.12 hekk kif emendata bl-Avviż Legali Nru 316 tal-2023.


LEĠIŻLAZZJONI SUSSIDJARJA 549.37 – PERSUNI AKKUŻATI

14344. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il persuna tressqet il-Qorti akkużata bi ksur tal-Leġislazzjoni Sussidjarja 549.37 - Regolamenti dwar Valutazzjoni u Maniġġjar ta’ Ħsejjes fl-Ambjent? Jekk kien il-każ, jista’ l-Ministru jipprovdi d-dati flimkien mal-akkużi u l-lok ta’ fejn seħħ il-każ?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Nitlob lill-Onor. Interpellant biex jirreferi din il-mistoqsija parlamentari lill-Ministeru kkonċernat.

VETTURI FI STAT ĦAŻIN LI JRIDU JINĠABRU MILL-PULIZIJA

14345. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il vettura hawn fit-triq li trid tinġabar mill-Pulizija minħabba l-istat li qiegħda fih, iżda għadha ma nġabritx?

ONOR. BYRON CAMILLERI: Matul is-sena 2023 il-Korp tal-Pulizija neħħa 717-il vettura mit-toroq Maltin u Għawdxin li ttieħdu ġewwa ta’ Kandja għal diversi raġunijiet. Fl-istess perjodu l-aġenzija LESA għamlet towing ta’ 1,663 vettura minħabba diversi raġunijiet. Skont il-Leġiżlazzjoni Sussidjarja 65.13 – Regolamenti dwar l-Ikklampjar u t-Tneħħija ta’ Vetturi bil-mutur u Oġġetti ta’ Ingombru, hemm awtoritajiet, entitajiet oħrajn u kunsilli lokali li għandhom din ir-responsabbiltà.


VETTURI MIĠBURA MILL-PULIZIJA

14346. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jindika l-postijiet fejn il-vetturi li jinġabru mill-Pulizija qegħdin jitpoġġew?

ONOR. BYRON CAMILLERI: F’Malta l-vetturi li jinġabru mill-Pulizija jitpoġġew ġewwa ta’ Kandja. Rigward Għawdex vetturi li jiġu miġbura mill-Pulizija fuq investigazzjonijiet jinżammu fil-garaxx prinċipali tar-Rabat Għawdex, u f’każ ta’ vetturi żgħar u muturi fil-garaxx fl-għassa tal-Munxar. Meta l-ispazju ma jippermettix aktar, dawn jintbagħtu u jitpoġġew ukoll f’Ta’ Kandja.


BIRKIRKARA – TA’ PARIS – XOGĦLIJIET FUQ TOROQ

14371. L-ONOR. JUSTIN SCHEMBRI staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14213, jista’ l-Ministru jgħid jekk it-toroq fl-inħawi Ta’ Paris f’Birkirkara li bħalissa qed isiru xi xogħlijiet fihom, hux se jkunu asfaltati kompletament ladarba dawn jitlestew?

ONOR. CHRIS BONETT: Ninforma lill-Onor. Interpellant sabiex jirreferi għat-tweġiba tal-mistoqsija parlamentari 14213.


BIRKIRKARA – TA’ PARIS – XOGĦLIJIET FUQ TOROQ

14372. L-ONOR. JUSTIN SCHEMBRI staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid liema huma t-toroq ġewwa Ta’ Paris f’Birkirkara li fihom qed isir ix-xogħol bħalissa? Tista’ tgħid ukoll kemm se jdum biex ix-xogħol ikun komplut u jekk għandhiex informazzjoni dwar jekk it-toroq hux se jkunu asfaltati mill-ġdid ladarba jitlesta x-xogħol?

ONOR. MIRIAM DALLI: Fiż-żona indikata qegħdin isiru xogħlijiet mill-Enemalta biex tiġi kkummissjonata substation ġdida biex tiġi msaħħa s-sistema tad-distribuzzjoni tal-elettriku għall-benefiċċju tar-residenti u l-attivitajiet kummerċjali fil-madwar. It-toroq li fihom qegħdin jew se jsiru dawn ix-xogħlijiet huma Triq Kalċidon Gatt, Triq L Casolani, Triq Cannataci, Triq Tumas Galea u Triq Ċensu Costa. Dan ix-xogħol huwa previst li jkun komplut sal-ewwel kwart ta’ din is-sena u t-toroq ser jiġu asfaltati hekk kif mitlub fil-kundizzjonijiet tal-permess maħruġ mill-Awtorità tat-Trasport.


INĊIDENTI FUQ POSTIJIET TAX-XOGĦOL U SITI TA’ KOSTRUZZJONI

14386. L-ONOR. JOE GIGLIO staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm kien hemm inċidenti fuq il-postijiet tax-xogħol/ siti ta’ kostruzzjoni matul is-sena 2023? Kemm minn dawn l-inċidenti kellhom konsegwenzi fatali?
ONOR. JONATHAN ATTARD: Fir-rigward ta’ inċidenti fuq il-post tax-xogħol għandu jkun enfasizzat li l-istatistika li tinġabar turi biss inċidenti li wasslu għal korriment jew imwiet. Dawn il-parametri huma stabbiliti mill-EUROSTAT. L-istatistika dwar korrimenti li tinġabar mid-Dipartiment tas-Sigurtà Soċjali għal perjodu bejn Jannar u Ġunju hija ppubblikata fuq is-sit tal-NSO, mentri tal-perjodi bejn Lulju u Diċembru 2023 tiġi ppubblikata aktar tard din is-sena. 
Statistika miġbura mill-OHSA turi li fil-perjodu bejn Jannar u Diċembru 2023, żewġ ħaddiema mietu f’siti ta’ kostruzzjoni. 


LAQGĦAT BEJN IL-GVERN U KUMPANIJI PRIVATI

14394. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid meta saru l-laqgħat bejn rappreżentanti tal-Gvern u rappreżentanti tal-kumpaniji li d-dettalji dwarhom qed jingħataw separatament? Jista’ jgħid ukoll min attenda u jekk jeżistux minuti ta’ dawn il-laqgħat?

ONOR. SILVIO SCHEMBRI: Dawn il-laqgħat saru fil-bidu tas-sena 2018 bħala parti minn konsultazzjoni pubblika wiesgħa fuq is-settur. F’dawn il-laqgħat kienu jattendu uffiċjali mill-Awtorità għas-Servizzi Finanzjarji ta’ Malta (MFSA), rappreżentanti mill-konsulenti legali Ganado Advocates, u uffiċjali oħra tat-Task Force mwaqqfa apposta. 


TAXXA PAGABBLI LILL-GVERN

14395. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid jekk il-kumpaniji li d-dettalji dwarhom qed jingħataw separatament għandhomx jagħtu flejjes f’taxxa lill-Gvern Malti u kemm huwa l-ammont?

ONOR. SILVIO SCHEMBRI: Ninforma lill-Onor. Interpellant sabiex jirreferi din il-mistoqsija lill-Ministru kkonċernat.




MRI – LISTA TA’ STENNIJA

14397. L-ONOR. JEROME CARUANA CILIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm individwi fuq il-lista ta’ stennija biex jagħmlu MRI?

ONOR. JO ETIENNE ABELA: Minn informazzjoni miġbura mill-Medical Imaging Department tal-Isptar Mater Dei, hemm 15,768 persuna li qed jistennew biex isirilhom MRI. Ninforma lill-Onor. Interpellant li meta kont għadni Ministru għall-Anzjanità Attiva biss, beda l-proċess sabiex tinxtara MRI għar-Residenza San Vinċenz de Paul sabiex taqdi l-ħtiġijiet tar-residenti mingħajr il-bżonn li jmorru l-Isptar Mater Dei u taqdi wkoll nies oħra li jkollhom bżonn.


FOND GĦALL-KAWŻI ĠUSTI – ENTITAJIET LI BBENEFIKAW FIS-SENA 2023

14398. L-ONOR. JEROME CARUANA CILIA staqsa lill- Uffiċċju tal-Prim Ministru: Jista’ l-Prim Ministru jgħid min huma l-entitajiet li bbenefikaw mill-Fond għall-Kawżi Ġusti matul l-2023? Jista’ jqiegħed fuq il-Mejda tal-Kamra kemm kien l-ammont fi flus li ħadet kull entità u d-data ta’ meta ħarġet l-ittra tal-approvazzjoni għal kull entità?

ONOR. ROBERT ABELA: L-informazzjoni dwar il-Fond għall-Kawżi Soċjali titpoġġa fuq il-Mejda tal-Kamra hekk kif ikun konkluż l-awditjar tar-rapport finanzjarju aktar tard matul is-sena.


FOND GĦALL-KAWŻI ĠUSTI – ENTITAJIET LI BBENEFIKAW FIS-SENA 2023

14399. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista’ l-Ministru jgħid min huma l-entitajiet li bbenefikaw mill-Fond għall-Kawżi Ġusti matul l-2023? Jista’ jqiegħed fuq il-Mejda tal-Kamra kemm kien l-ammont fi flus li ħadet kull entità u d-data ta’ meta ħarġet l-ittra tal-approvazzjoni għal kull entità?

ONOR. CLYDE CARUANA: Nitlob lill-Onor. Interpellant biex jagħmel din il-mistoqsija parlamentari lill-Ministeru kkonċernat.


MEDIĊINI OUT OF STOCK – NOVEMBRU

14403. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jipprovdi lista tal-mediċini li kienu out of stock għal xi żmien f’Novembru?

ONOR. JO ETIENNE ABELA: Nirreferi lill-Onor. Interpellant għat-tweġiba tal-mistoqsija parlamentari 11535.

MEDIĊINI OUT OF STOCK – DIĊEMBRU

14404. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jagħti lista tal-mediċini li kienu out of stock għal xi żmien f’Diċembru?

ONOR. JO ETIENNE ABELA: Nirreferi lill-Onor. Interpellant għat-tweġiba tal-mistoqsija parlamentari 14403.


SPTAR MOUNT CARMEL – LIFTS BIL-ĦSARA

14405. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid għaliex il-lifts fl-Isptar Mount Carmel, ilhom xhur bil-ħsara, x’azzjoni ttieħdet u għaliex għadhom ma jaħdmux?

ONOR. JO ETIENNE ABELA: Il-kuntrattur konċernat ġie fuq il-post fit-13 ta’ Novembru 2023 fejn ġie stabbilit li kien hemm burnout tal-mutur tal-pompa. Il-pompa ġiet konsenjata u se tinbidel fil-ġranet li ġejjin.


SPTAR MOUNT CARMEL – LIFTS BIL-ĦSARA 

14406. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid liema kienu l-lifts li ma kinux jaħdmu fl-Isptar Mount Carmel fis-sena 2023, maqsuma xahar b’xahar?

ONOR. JO ETIENNE ABELA: Fis-sena 2023 kien hemm tliet lifts li kellhom il-ħsara fl-Isptar Mount Carmel.


SPTAR MATER DEI – LIFTS BIL-ĦSARA 

14407. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid liema kienu l-lifts li ma kinux jaħdmu fl-Isptar Mater Dei fis-sena 2023, maqsuma xahar b’xahar?

ONOR. JO ETIENNE ABELA: Il-lifts li ma kinux jaħdmu fl-Isptar Mater Dei fis-sena 2023 kienu skont it-tabella t’hawn taħt:

	Lift Number
	Date Stopped for Modernization
	Modernized and Put Back in Service

	D-04
	31/05/2022
	05/07/2023

	C-06
	13/03/2023
	18/04/2023

	D-02
	24/09/2022
	09/06/2023

	D-17
	09/01/2023
	17/02/2023

	D-18
	09/01/2023
	17/02/2023

	C-05
	13/03/2023
	18/04/2023

	D-01
	26/06/2023
	03/08/2023

	D-02
	07/08/2023
	15/09/2023

	D-03
	15/09/2023
	23/11/2023

	D-09
	23/11/2023
	Modernization in progress

	D-10
	23/11/2023
	Modernization in progress

	D-19
	18/04/2023
	12/05/2023

	D-26
	17/02/2023
	13/03/2023

	D-27
	17/02/2023
	13/03/2023




SAINT JEANNE ANTIDE U WARD 8B – LIFTS BIL-ĦSARA

14408. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid għaliex il-liftijiet fis-swali Saint Jeanne Antide u Ward 8b ilhom żmien twil ma jaħdmux?

ONOR. JO ETIENNE ABELA: Il-parti tal-lift li ġarrbet ħsarat kellha tiġi ordnata minn barra. Il-parti waslet u se tiġi installata.


SPTAR MOUNT CARMEL – ATTIVITAJIET SOĊJALI 

14409. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk fis-sena 2023 intefqux flus f’attivitajiet soċjali mill-fond tas-saħħa mentali tal-Isptar Mount Carmel?

ONOR. JO ETIENNE ABELA: Ma saret ebda nefqa f’attivitajiet soċjali minn tali fond.


MATER DEI – ĊENTRU TAL-ONKOLOĠIJA – XOGĦLIJIET

14410. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jagħti rendikont tax-xogħol li qed isir biswit iċ-Ċentru tal-Onkoloġija fl-Isptar Mater Dei u jgħid meta ser ikun lest?

ONOR. JO ETIENNE ABELA: Ix-xogħol li qed isir ħdejn iċ-Ċentru tal-Onkoloġija fl-Isptar Mater Dei bħalissa huwa taħriġ, handing over u manutenzjoni ta’ MR LINAC u dak relatati miegħu kif ukoll software tal-IT u tagħmir effiċjenti fl-enerġija li għandhom jiġu installati fid-Dipartiment tar-Radjoterapija fiċ-Ċentru tal-Onkoloġija Sir Anthony Mamo (SAMOC), inkluż id-disinn u l-bini ta’ Bunker Area ddedikata biex tospita l-MR LINAC, skont standards ta’ prestazzjoni tal-enerġija u ambjent. 

L-ewwel pazjenti huma mistennija li jiġu kkurati fuq din il-magna sa tmiem it-tieni kwart tal-2024.


ĦAL QORMI – ĊENTRU TAS-SAĦĦA – XOGĦLIJIET

14411. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid fiex wasal ix-xogħol fiċ-Ċentru tas-Saħħa ta’ Ħal Qormi u meta ser ikun qed jitlesta?

ONOR. JO ETIENNE ABELA: Ix-xogħlijiet ta’ modernizzazzjoni fuq iċ-Ċentru tas-Saħħa ta’ Ħal Qormi għaddejjin skont il-pjan, u hu mistenni li jitlestew sal-aħħar tal-ewwel kwart tas-sena 2024.







MINISTERU GĦAS-SAĦĦA U L-ANZJANITÀ ATTIVA – PERSONS OF TRUST JEW POLITICAL APPOINTMENTS

14412. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jagħti lista tal-ismijiet tal-persuni li huma ingaġġati mal-Ministeru tiegħu bħala person of trust jew li ngħataw political appointment?

ONOR. JO ETIENNE ABELA: Ninforma lill-Onor. Interpellant li l-informazzjoni qed tinġabar.


MINISTERU GĦAS-SAĦĦA U L-ANZJANITÀ ATTIVA - PERSONS OF TRUST JEW POLITICAL APPOINTMENTS

14413. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’titlu jokkupaw il-persuni li huma ingaġġati mal-Ministeru tiegħu bħala person of trust jew li ngħataw political appointment?

ONOR. JO ETIENNE ABELA: Ninforma lill-Onor. Interpellant li l-informazzjoni qed tinġabar.


MINISTERU GĦAS-SAĦĦA U L-ANZJANITÀ ATTIVA - PERSONS OF TRUST JEW POLITICAL APPOINTMENTS 

14414. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’salarji jingħataw il-persuni li huma ingaġġati mal-Ministeru tiegħu bħala person of trust jew li ngħataw political appointment, għal kull pożizzjoni li ngħataw?

ONOR. JO ETIENNE ABELA: Ninforma lill-Onor. Interpellant li l-informazzjoni qed tinġabar.


SPTAR MATER DEI – RIŻENJI

14415. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 13793, jista’ l-Ministru jgħid jekk kienx hemm raġuni għar-riżenji tal-ħaddiema li kienu jaħdmu bħala tobba, infermiera u allied health professionals imsemmija fl-istess tweġiba?

ONOR. JO ETIENNE ABELA: L-impjegati mhumiex obbligati li jipprovdu raġuni għar-riżenja tagħhom.


SETTUR TAS-SAĦĦA – INFERMIERA LI GĦANDHOM ’IL FUQ MINN 60 SENA

14416. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid preżentement kemm hemm ħaddiema fis-settur tas-saħħa li qed jaħdmu bħala infermiera u li għandhom ‘il fuq minn 60 sena?

ONOR. JO ETIENNE ABELA: Hemm 306 ħaddiema fis-settur tas-saħħa li qed jaħdmu bħala infermiera u li għandhom ’il fuq minn 60 sena.


SETTUR TAS-SAĦĦA – CHARGE NURSES/PRACTICE NURSES LI GĦANDHOM ’IL FUQ MINN 60 SENA

14417. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid preżentement kemm hemm ħaddiema fis-settur tas-saħħa li qed jaħdmu bħala infermiera u għandhom ’il fuq minn 60 sena u jokkupaw titlu ta’ charge nurse jew practice nurse u f’liema settur jaħdmu?

ONOR. JO ETIENNE ABELA: Fis-settur tas-saħħa hemm 68 charge nurse u 14-il Practice Nurse li għandhom ’il fuq minn 60 sena.


DJAR TAL-ANZJANI – LISTA TA’ STENNIJA

14418. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 13782 u jgħid, fid-data li fiha tiġi mwieġba din il-mistoqsija parlamentari, kemm hemm persuni fuq il-lista ta’ stennija biex jidħlu f’dar tal-anzjani u kemm minnhom jinsabu fi sptar u kemm minnhom jinsabu fid-dar tagħhom?

ONOR. JO ETIENNE ABELA: Hemm 1,627 anzjan/a li qed jistennew li jiddaħħlu f’dar tal-anzjani tal-Istat u/jew tal-privat wara li sarulhom l-assessments u ġie deċiż li jikkwalifikaw għal dan.


ĦAŻ-ŻEBBUĠ – BERĠA TAS-SAĦĦA

14419. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid instabx post alternattiv għall-berġa tas-saħħa f’Ħaż-Żebbuġ, Malta?

ONOR. JO ETIENNE ABELA: Wara li saru ħafna tentattivi biex jinstab sit alternattiv, il-pass li jmiss hu li nitolbu lill-aġenti tal-proprjetà lokali biex jaraw jekk għandhomx proprjetajiet fil-listi tagħhom li jissodisfaw l-ispeċifikazzjonijiet tas-sejħiet ippubblikati.


IR-RABAT – TRIQ IT-TABIJA – PANELLI SOLARI

14420. L-ONOR. IAN VASSALLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid meta se tkun qed issir manutenzjoni fuq il-pannelli solari li jinsabu fuq bankina fi Triq it-Tabija, fir-Rabat, peress li ilhom xhur twal ma jaħdmux u anke peress li huma ta’ periklu minħabba li jiżolqu?
ONOR. MIRIAM DALLI: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


IR-RABAT – BINJA GĦERIEXEM - XOGĦLIJIET

14421. L-ONOR. IAN VASSALLO staqsa lill-Ministru għall-Akkomodazzjoni Soċjali u Affordabbli: B’referenza għat-tweġiba tal-mistoqsija parlamentari 13392, jista’ l-Ministru jagħti lista dettaljata tax-xogħlijiet li saru f’Binja Għeriexem matul dawn l-aħħar sentejn u jgħid x’kienet in-nefqa?

ONOR. RODERICK GALDES (Ministru għall-Akkomodazzjoni Soċjali u Affordabbli): Jekk l-Onor. Interpellant qed jirreferi għall-Blokok 4 u 5 fi Triq Għeriexem, dawn l-aħħar sentejn twettqu xogħlijiet ta’ tiswija ta’ kolonni u soqfa fil-kuritur u tromba komuni tal-blokok, kif ukoll tiswijiet strutturali meħtieġa f’żewġ proprjetajiet li jappartjenu lill-Awtorità tad-Djar. In-nefqa totali kienet ta’ €27,206.
IR-RABAT – BINJIET TA’ AKKOMODAZZJONI SOĊJALI – LIFTS

14422. L-ONOR. IAN VASSALLO staqsa lill-Ministru għall-Akkomodazzjoni Soċjali u Affordabbli: Jista’ l-Ministru jagħti lista ta’ liema huma l-binjiet ta’ akkomodazzjoni tal-Gvern fir-Rabat, li huma aċċessibbli b’lift, dawk li mhumiex aċċessibbli b’lift, u dawk li preżentement għandhom lift iżda ma jaħdimx?

ONOR. RODERICK GALDES: Fir-Rabat hemm 13-il blokka b’lift installat, tliet blokok b’lift mhux installat u seba’ blokok b’applikazzjoni biex jinstallaw il-lift.


ĦAŻ-ŻEBBUĠ – BINJIET TA’ AKKOMODAZZJONI TAL-GVERN – LIFTS

14423. L-ONOR. IAN VASSALLO staqsa lill-Ministru għall-Akkomodazzjoni Soċjali u Affordabbli: Jista’ l-Ministru jagħti lista ta’ liema huma l-binjiet ta’ akkomodazzjoni tal-Gvern f’Ħaż-Żebbuġ li huma aċċessibbli b’lift, dawk li mhumiex aċċessibbli b’lift, u dawk li preżentement għandhom lift iżda ma jaħdimx?

ONOR. RODERICK GALDES: F’Ħaż-Żebbuġ hemm disa’ blokok b’lift installat, 14-il blokka b’lift mhux installat, tliet blokok b’applikazzjoni attiva biex jiġi installat lift, u blokka waħda li fiha qed jiġi installat lift bħalissa.


L-IMTARFA – BINJIET TA’ AKKOMODAZZJONI TAL-GVERN – LIFTS

14424. L-ONOR. IAN VASSALLO staqsa lill-Ministru għall-Akkomodazzjoni Soċjali u Affordabbli: Jista’ l-Ministru jagħti lista ta’ liema huma l-binjiet ta’ akkomodazzjoni tal-Gvern fl-Imtarfa li huma aċċessibbli b’lift, dawk li mhumiex aċċessibbli b’lift, u dawk li preżentement għandhom lift iżda ma jaħdimx?

ONOR. RODERICK GALDES: Fl-Imtarfa hemm blokka waħda b’lift installat u b’applikazzjoni attiva sabiex jinbidel il-lift.




ALLIED HEALTH PROFESSIONALS – UNIFORMIJIET

14425. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: B’referenza għat-tweġibiet tal-mistoqsijiet parlamentari 11770 u 12113, jista’ l-Ministru jgħid fiex wasal ir-rapport ta’ Evalwazzjoni għall-approvazzjoni tal-għotja mill-GCC għax-xiri ta’ uniformijiet tal-allied health professionals minħabba li wara xahrejn ma ngħataw l-ebda uniformijiet u li dawn l-istess professjonisti ilhom jistennew din l-uniformi għal snin twal?

ONOR. JO ETIENNE ABELA: Ninforma lill-Onor. Interpellant li l-informazzjoni għadha qed tinġabar.


WIED IL-QLEJGĦA – MANUTENZJONI TAT-TRIQ LI WAQGĦET

14426. L-ONOR. IAN VASSALLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid fiex wasal ix-xogħol ta’ manutenzjoni tat-triq li waqgħet aktar minn sentejn ilu f’Wied il-Qlejgħa?
ONOR. MIRIAM DALLI: Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 11541, ninformah li x-xogħol li għaddej bħalissa fuq il-bini mill-ġdid tat-triq indikata jinvolvi t-tħaffir u l-kostruzzjoni ta’ diversi piles matul l-embankment kollu tal-ilqugħ prinċipali tal-wied. Dawn il-piles se jiffurmaw il-pedament u ser iservu biex il-wiċċ tat-triq eventwalment ikun ankrat (imwaħħal) mal-blat u b’hekk ikun aktar sigur.


SUSSIDJI GĦAL DIRECT PAYMENT, INDEPENDENT COMMUNITY LIVING U ASSISTENZA PERSONALI 

14455. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: B’referenza għat-tweġiba tal-mistoqsija parlamentari 13960 tista’ l-Ministru tgħid kemm-il persuna preżentement qiegħda tibbenefika minn sussidju għal Direct Payment, għal Independent Community Living, u għal Assistenti Personali, maqsuma separatament? Għal kull kategorija tista’ tispeċifika l-etajiet ta’ dawk li qegħdin jibbenefikaw minn tali sussidju?

ONOR. JULIA FARRUGIA PORTELLI: Kull kategorija ta’ sussidju, fid-data tat-tweġiba, qed jagħmlu użu minnha kif ġej:

	
	Numru ta’ benefiċjarji
	Età

	Direct Payment
	189
	104 bejn 0 u 17-il sena
49 bejn 18 u 35 sena
36 minn 36 sena ’l fuq

	Independent Community Living
	95
	47 bejn 0 u 17-il sena
28 bejn 18 u 35 sena
20 minn 36 sena ’l fuq

	Personal Assistant
	99
	24 bejn 0 u 17-il sena
23 bejn 18 u 35 sena
52 minn 36 sena ’l fuq

	Total
	383
	




IL-QAWRA – ĊENTRU TAS-SAĦĦA – PJANTI SOTTOMESSI LILL-AWTORITÀ TAL-IPPJANAR

14457. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra kopja tal-pjanti oriġinali li kienu sottomessi lill-Awtorità tal-Ippjanar għall-bini ta’ ċentru tas-saħħa fil-Qawra? Jista’ jqiegħed ukoll kopja tal-pjanti mibdula li ġew sottomessi lill-Awtorità tal-Ippjanar għall-istess ċentru tas-saħħa?

ONOR. JO ETIENNE ABELA: Ninforma lill-Onor. Interpellant li l-informazzjoni mitluba qed tinġabar.


MARSAXLOKK – TRIQ SANTA KATERINA – XOGĦLIJIET

14458. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk huwiex ser isir ix-xogħol neċessarju fi Triq Santa Katerina ġewwa Marsaxlokk peress li għandha bżonn u hija użata sew?

ONOR. CHRIS BONETT: Triq Santa Katerina hija waħda mit-toroq li l-Kunsill Lokali ta’ Marsaxlokk ippropona lil Infrastructure Malta biex twettaq xogħlijiet fihom. Ix-xogħlijiet jikkonsistu f’bini tat-triq mill-ġdid, ir-rikostruzzjoni sħiħa tal-bankini, it-tisħiħ tas-sottobażi eżistenti u s-saffi tal-asfalt tul il-medda kollha tat-triq flimkien mas-sinjali tat-toroq u l-marki tal-linji meħtieġa. Ix-xogħol jibda skont l-eżiġenzi tat-toroq li l-Kunsill Lokali ppropona.


MARSAXLOKK – TRIQ SANTA KATERINA – XOGĦLIJIET

14460. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk huwiex ser isir ix-xogħol neċessarju fi Triq Santa Katarina ġewwa Marsaxlokk peress li għandha bżonn u hija użata sew?

ONOR. CHRIS BONETT: Triq Santa Katerina hija fil-lista ta’ toroq li l-Kunsill Lokali ta’ Marsaxlokk ppropona lil Infrastructure Malta biex twettaq xogħlijiet fihom. 


ĦAL LIJA – TRIQ IT-TRASFIGURAZZJONI – TISWIJA FIL-FAĊILITAJIET PUBBLIĊI

14462. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm ser idumu biex jiġu msewwija l-faċilitajiet pubbliċi li hemm fi Triq it-Trasfigurazzjoni, f’Ħal Lija?

ONOR. CHRIS BONETT: Nitlob lill-Onor. Interpellant biex jirreferi din il-mistoqsija lill-Ministeru kkonċernat.


IL-FURJANA – TRIQ FRANGISK SAVER FENECH – ĠBIR TA’ ŻEBBUĠ

14463. L-ONOR. CARMELO MIFSUD BONNICI staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk hemmx il-ħsieb li ż-żebbuġ li hemm fis-siġar taż-żebbuġ fi Triq Franġisk Saver Fenech, il-Furjana, jinġabar?

ONOR. MIRIAM DALLI: L-ammont ta’ siġar taż-żebbuġ li hemm f’dan is-sit ma jipproduċux ammont biżżejjed li jkun ekonomikament vijabbli biex dan ikun ipproċessat. 



RAĦAL ĠDID – PJAZZA ANTOINE DE PAULE – XOGĦLIJIET

14470. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġibiet tal-mistoqsijiet parlamentari 13940 u 14149, jista’ l-Ministru jgħid jekk ġewx ivvotati fondi sabiex il-Pjazza ta’ Raħal Ġdid tiġi maqlugħa u ssir mill-ġdid?

ONOR. CHRIS BONETT: Bħalissa għaddejjin diskussjonijiet tekniċi sabiex tiġi stabbilita l-aħjar triq ’il quddiem għal din il-pjazza.


RAĦAL ĠDID – PACE GRASSO GROUND – ŻBIR TA’ SIĠRA

14473. L-ONOR. CARMELO MIFSUD BONNICI staqsa lill-Ministru għall-Artijiet u l-Implimentazzjoni tal-Programm Elettorali: B’referenza għat-tweġibiet tal-mistoqsijiet parlamentari 11554, 11555, 11556, 13929, 14146 u 14147, jista’ l-Ministru jgħid jekk huwiex possibbli li jsir iż-żbir tas-siġra kif indikata fl-istess mistoqsijiet?

ONOR. STEFAN ZRINZO AZZOPARDI: Nitlob lill-Onor. Interpellant jindirizza din il-mistoqsija lill-Ministru kkonċernat.


QRATI – APPELLI DEĊIŻI

14474. L-ONOR. CARMELO MIFSUD BONNICI staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm ġew deċiżi appelli mill-Qorti Kostituzzjonali, mill-Qorti tal-Appell Superjuri u mill-Qorti tal-Appell Inferjuri fis-snin 2021, 2022 u 2023?

ONOR. JONATHAN ATTARD: Tabelli bl-informazzjoni mitluba tqiegħdu fuq il-Mejda tal-Kamra waqt il-ħin tat-Tqegħid ta’ Karti.


ITTRI UFFIĊJALI TAĦT L-ARTIKOLU 166A TAL-KODIĊI TA’ ORGANIZZAZZJONI U PROĊEDURA ĊIVILI

14475. L-ONOR. CARMELO MIFSUD BONNICI staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jwieġeb il-mistoqsija parlamentari 14031 u jgħid kemm ġew preżentati ittri uffiċjali taħt l-Artikolu 166A tal-Kodiċi ta’ Organizzazzjoni u Proċedura Ċivili minn meta ġiet introdotta sal-ġurnata li fiha tiġi mwieġba din il-mistoqsija maqsuma sena b’sena u kemm ġew reżi eżegwibbli?

ONOR. JONATHAN ATTARD: Tabella li tindika kemm ġew preżentati ittri uffiċjali taħt l-artikolu 166A tal-Kodiċi ta’ Organizzazzjoni u Proċedura Ċivili u kemm minnhom ġew reżi eżekuttivi hekk kif miġbura sal-aħħar tal-2023 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


TRAFFIKAR TA’ DROGA – KAŻIJIET ĠODDA FIL-QRATI

14476. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm kien hemm każijiet ġodda preżentati quddiem il-Qrati ta’ Malta marbuta ma’ traffikar ta’ droga matul is-sena 2023?

ONOR. BYRON CAMILLERI: Matul is-sena 2023 kien hemm 73 każ marbut ma’ traffikar ta’ droga, preżentati quddiem il-qrati ta’ Malta.


TNAQQIS TAT-TAXXA MILL-PENSJONI

14477. L-ONOR. CARMELO MIFSUD BONNICI staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jwieġeb il-mistoqsija parlamentari 14027 u ċjoè: B’referenza għat-tweġibiet tal-mistoqsijiet parlamentari 9431 u 12437, jista’ l-Ministru jgħid jekk kienx hemm xi żviluppi ulterjuri dwar it-tax deductions fil-pensjoni maħruġa skont l-Att dwar is-Sigurtà Soċjali?

ONOR. MICHAEL FALZON: It-testing li kien hemm bżonn isir, sar u issa d-Dipartiment tas-Sigurtà Soċjali qiegħed konformi mat-tax deductions.





PASSI DWAR ĦADDIEMA WARA DEĊIŻJONI TA’ SENTENZA

14478. L-ONOR. CARMELO MIFSUD BONNICI staqsa lill-Uffiċċju tal-Prim Ministru: B’referenza għat-tweġibiet tal-mistoqsijiet parlamentari 14025 u 14026 li oriġinarjament saru lill-Ministru għall-Finanzi u x-Xogħol u lill-Ministru għall-Ambjent, l-Enerġija u l-Intrapriża rispettivament, jista’ l-Prim Ministru jgħid x’passi ulterjuri ser jittieħdu fir-rigward tal-impjegati varji wara u b’konsegwenza tas-sentenza deċiża fil-25 ta’ Frar 2021, li d-dettalji dwarha qed jingħataw separatament, u dan kemm għall-impjegati li kienu parti fil-kawża kif ukoll dawk li ma kinux parti imma li għandhom interess? 

ONOR. ROBERT ABELA: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


RESTAWR TA’ KOTBA

14479. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jwieġeb il-mistoqsija parlamentari 13949 u jipprovdi lista bit-titoli tal-kotba li ġew restawrati fl-2022 u fl-2023 sal-ġurnata li fiha tiġi mwieġba din il-mistoqsija parlamentari?

ONOR. OWEN BONNICI: Nitlob lill-Onor. Interpellant jirreferi għat-tweġiba li ngħatat għall-mistoqsija parlamentari 14150. 


VETTURI “Y-PLATE” – SPEZZJONIJIET

14480. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 12973, jista’ l-Ministru jgħid jekk humiex qed isiru spezzjonijiet tal-ambjent u l-kundizzjonijiet ta’ ġewwa tal-vetturi fejn jitilgħu l-passiġġieri?

ONOR. CHRIS BONETT: Uffiċjali ta’ Transport Malta regolarment jispezzjonaw vetturi tal-kategorija msemmija sabiex jiżguraw li jkunu miżmuma fi stat tajjeb ta’ manutenzjoni. Tali spezzjonijiet jinkludu l-kundizzjonijiet ta’ ġewwa l-vetturi. Infatti matul il-perjodu tal-festi, Transport Malta saħansitra kkonfiskat n-numru ta’ reġistrazzjoni ta’ vettura ta’ din il-kategorija peress li l-interjuri ta’ din il vettura ma kienx fi stat tajjeb.


IN-NAXXAR – TRIQ IL-FORTIZZA TAL-MOSTA – KAROZZI TAL-LINJA

14507. L-ONOR. GRAZIELLA GALEA staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema huma r-rotot tal-karozzi tal-linja li jgħaddu minn Triq il-Fortizza tal-Mosta, in-Naxxar? Jista’ jgħid ukoll jekk hux possibbli li tiżdied il-frekwenza ta’ dawn ir-rotot u jara li jkun hemm bus shelters f’din it-triq?

ONOR. CHRIS BONETT: Hemm rotot tas-servizz tat-trasport li jgħaddu mill-viċinanzi u ċjoè minn Triq Murray u Triq San Pawl fin-Naxxar. 
Hemm tliet rotot li jgħaddu mill-imsemmija toroq kif ġej:
·	Rotta 49 li topera bejn l-Għadira u l-Belt Valletta
·	Rotta 260 li topera bejn il-Għargħur u l-Belt Valletta via l-Isptar Mater Dei
·	Rotta 103 li topera bejn Pembroke u l-Mosta

Dawn ir-rotot joperaw bi frekwenza ta’ kull siegħa.

Ninforma wkoll lill-Onor. Interpellant li ttieħdet nota tas-suġġeriment li tiżdied il-frekwenza fuq dawn ir-rotot.

Fir-rigward tal-bus shelters, nirreferi lill-Onor. Interpellant għat-tweġibiet li ngħataw għal diversi mistoqsijiet parlamentari. Għaldaqstant nitlob lill-Onor. Interpellant sabiex tirreferi din il-parti tal-mistoqsija lill-Ministeru kkonċernat. 


TRASPORT PUBBLIKU – ROTTA GĦAR-RESIDENTI TAL-WARDIJA

14508. L-ONOR. GRAZIELLA GALEA staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 11821, jista’ l-Ministru jgħid xi żviluppi kien hemm dwar ir-rotta għall-vjaġġi tal-karozzi tal-linja sabiex jingħata servizz lir-residenti tal-Wardija f’diversi ħinijiet matul il-ġurnata?

ONOR. CHRIS BONETT: Din ir-rotta kienet tneħħiet minħabba li ma kenitx vijabbli peress li d-domanda kienet waħda baxxa ħafna. Filwaqt li għal darb’oħra qiegħda tittieħed nota ta’ dan is-suġġeriment, għadha ma ttieħdet l-ebda deċiżjoni f’dan ir-rigward.


SAN PAWL IL-BAĦAR – TRIQ IX-XAGĦRA TAL-BANDIERI – XOGĦLIJIET

14509. L-ONOR. GRAZIELLA GALEA staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid x’kien ix-xogħol li sar mill-Korporazzjoni għas-Servizzi tal-Ilma (WSC) fi Triq ix-Xagħra tal-Bandieri, f’San Pawl il-Baħar? Fid-dawl li r-residenti ta’ din it-triq ilhom aktar minn sena jbatu inkonvenjenzi u diffikultajiet kbar biex jaslu fir-residenzi tagħhom, tista’ l-Ministru tassigura li x-xogħol li fadal isir jitlesta fl-iqsar żmien possibbli? Tista’ tgħid ukoll meta hu mistenni li jitlesta x-xogħol kollu hawnhekk?

ONOR. MIRIAM DALLI: Il-Korporazzjoni għas-Servizzi tal-Ilma lestiet ix-xogħlijiet li għamlet fit-triq indikata biex ittejjeb l-infrastruttura tad-drenaġġ u huwa ppjanat li l-għoti tal-asfalt jitlesta fil-ġimgħat li ġejjin.
SAN PAWL IL-BAĦAR – TRIQ SAN PUBLIJU – PROĠETT

14510. L-ONOR. GRAZIELLA GALEA staqsiet lill-Ministru għat-Turiżmu u l-Indafa Pubblika: B’referenza għat-tweġiba tal-mistoqsija parlamentari 14113 dwar proġett fi Triq San Publiju, f’San Pawl il-Baħar, jista’ l-Ministru jagħti tagħrif dwar xi rriżulta mill-ispezzjonijiet li saru mis-Sovrintendenza tal-Wirt Kulturali?

ONOR. CLAYTON BARTOLO: L-Onor. Interpellant mitluba biex tagħmel il-mistoqsija tagħha lill-Ministru kkonċernat.






SAN PAWL IL-BAĦAR – TRIQ SAN PUBLIJU – PROĠETT

14511. L-ONOR. GRAZIELLA GALEA staqsiet lill-Ministru għat-Turiżmu u l-Indafa Pubblika: B’referenza għat-tweġiba tal-mistoqsija parlamentari 14113 dwar proġett fi Triq San Publiju, f’San Pawl il-Baħar, jista’ l-Ministru jgħid x’kienet ir-raġuni li qabel kienu ntalbu permessi DNO għall-istess xogħol?

ONOR. CLAYTON BARTOLO: L-informazzjoni tingħata f’seduta oħra.


SAN PAWL IL-BAĦAR – TRIQ SAN PUBLIJU – PROĠETT

14512. L-ONOR. GRAZIELLA GALEA staqsiet lill-Ministru għat-Turiżmu u l-Indafa Pubblika: Jista’ l-Ministru jqiegħed fuq il-Mejda tal-Kamra l-pjanti għall-proġett fi Triq San Publiju, f’San Pawl il-Baħar? Jista’ jgħid ukoll kemm hi l-istima ta’ dan il-proġett?

ONOR. CLAYTON BARTOLO: Filwaqt li l-pjanta tal-proġett tqiegħdet fuq il-Mejda tal-Kamra waqt il-ħin tat-Tqegħid ta’ Karti, ninforma lill-Onor. Interpellant li l-istima skont it-tender hija ta’ €111,380.


SAN PAWL IL-BAĦAR – TRIQ SAN PUBLIJU – PROĠETT

14513. L-ONOR. GRAZIELLA GALEA staqsiet lill-Ministru għat-Turiżmu u l-Indafa Pubblika: Jista’ l-Ministru jgħid meta hu mistenni li jkompli l-proġett fi Triq San Publiju, f’San Pawl il-Baħar? Jista’ jgħid ukoll meta hu mistenni li jitlesta dan il-proġett?

ONOR. CLAYTON BARTOLO: L-ebda xogħlijiet ma jistgħu jsiru sakemm jinħarġu istruzzjonijiet ulterjuri min-naħa tas-Sovrintendenza tal-Wirt Kulturali. Il-perjodu ta’ żmien għat-tlestija tal-proġett huwa stmat li jdum 33 ġimgħa. Dan ma jqisx il-perjodu ta’ żmien tal-waqfien imsemmi.





LIĊENZJAR TA’ KUNTRATTURI – APPLIKAZZJONIJIET

14515. L-ONOR. GRAZIELLA GALEA staqsiet lill-Ministru għall-Ġustizzja u r-Riforma tas-Settur tal-Kostruzzjoni: B’referenza għat-tweġiba tal-mistoqsija parlamentari 14019 dwar applikazzjonijiet marbutin mal-liċenzjar tal-kuntratturi, jista’ l-Ministru jgħid jekk kienx hemm kuntratturi li applikaw għal aktar minn liċenzja waħda? Jekk iva, jista’ jgħid kemm kien l-ammont u għal liema liċenzji applikaw?

ONOR. JONATHAN ATTARD: Kif jidher hawn taħt, kien hemm kuntratturi li applikaw għal aktar minn liċenzja waħda. In-numru ta’ kuntratturi li applikaw għal aktar minn liċenzja waħda huma hekk kif ġej:

Skavar u Twaqqigħ: 680
Skavar u Kostruzzjoni: 566
Twaqqigħ u Kostruzzjoni: 967
Skavar, Twaqqigħ u Kostruzzjoni: 523


ICL BOARD – MEMBRI

14516. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: Tista’ l-Ministru tgħid kemm hu l-persentaġġ (mill-membri kollha) ta’ persuni b’diżabilità li jiffurmaw l-ICL Board u dan mingħajr ma tidentifika min huma dawn il-membri iżda tagħti biss l-informazzjoni bħala numru?

ONOR. JULIA FARRUGIA PORTELLI: Wieħed minn tmien membri li jiffurmaw parti mill-ICL Board għandu diżabilità.


ICLA BOARD – MEMBRI

14517. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: Tista’ l-Ministru tgħid kemm hu l-persentaġġ (mill-membri kollha) ta’ persuni b’diżabilità li jiffurmaw l-ICLA Board u dan mingħajr ma tidentifika min huma dawn il-membri iżda tagħti biss l-informazzjoni bħala numru?

ONOR. JULIA FARRUGIA PORTELLI: Tnejn minn ħames membri li jiffurmaw parti mill-ICLA Board għandhom diżabilità.
SKEMI GĦAL RESTAWR TA’ POSTIJIET STORIĊI

14518. L-ONOR. GRAZIELLA GALEA staqsiet lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 13598, jista’ l-Ministru jgħid jekk l-iskema li biha l-kunsilli lokali jipproponu fejn jixtiequ li d-Direttorat tar-Restawr u Preservazzjoni jagħmel restawr fil-lokalità tagħhom ħarġitx u jekk iż-żmien li fih setgħu jsiru l-proposti għalaqx? Jista’ jgħid ukoll min seta’ japplika għal din l-iskema u jekk din l-iskema tinvolvix spejjeż għal min japplika?

ONOR. OWEN BONNICI: L-iskema li biha l-kunsilli lokali jipproponu fejn jixtiequ li d-Dipartiment tar-Restawr u Preservazzjoni jagħmel restawr fil-lokalità tagħhom se tinħareġ fil-ġimgħat li ġejjin, hekk kif għadha kif bdiet is-sena 2024.

Mal-iskema jinħarġu l-kundizzjonijiet tal-eliġibbiltà li jiggwidaw lill-Kunsilli Lokali dwar min jista’ japplika u x’tip ta’ proġetti jikkwalifikaw għall-konsiderazzjoni tal-bord tal-evalwazzjoni li jitwaqqaf biex jagħżel il-proġetti li jkunu se jitwettqu taħt din l-iskema.

Finalment, m’hemmx spejjeż għall-kunsilli li japplikaw, għajr il-ħlas tal-miżata tal-Awtorità kkonċernata għall-applikazzjoni tal-permessi tal-proġetti li jkunu se jitwettqu. 


SKEMA KOMUNITAJIET AKTAR SIGURI U ORGANIZZATI – KUNSILLI LI APPLIKAW

14519. L-ONOR. GRAZIELLA GALEA staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid liema kienu l-kunsilli lokali li applikaw għall-iskema Komunitajiet aktar siguri u organizzati, u li l-applikazzjoni tagħhom ma ġietx aċċettata? Jista’ jgħid ukoll min seta’ japplika għal din l-iskema, liema kien il-perjodu li fih setgħu jiġu sottomessi dawn l-applikazzjonijiet u liema hu l-perjodu li fih irid jiġi attwat il-proġett?

ONOR. OWEN BONNICI: L-uniku kunsill lokali li applika għall-iskema Komunitajiet aktar siguri u organizzati u li l-applikazzjoni tiegħu ġiet meqjusa ‘mhux eliġibbli’ kien il-Kunsill Lokali ta’ Ħal Luqa.
 Għal din l-Iskema setgħu japplikaw il-kunsilli lokali ta’ Malta u Għawdex. 
 
Intant, il-perjodu li fih setgħu jiġu sottomessi l-applikazzjonijiet kien bejn l-20 ta’ Marzu 2023 u t-28 ta’ Lulju 2023, filwaqt li l-perjodu li fih irid jiġi attwat il-proġett hu sal-15 ta’ Novembru 2024.


SAN PAWL IL-BAĦAR – UFFIĊĊJU TAS-SERVIZZ.GOV

14520. L-ONOR. GRAZIELLA GALEA staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 13349, jista’ l-Prim Ministru jgħid jekk iċ-ċentru tal-Qawra hux qed jinfetaħ? Jekk iva, jista’ jgħid x’inhuma l-ġranet u l-ħinijiet li fih qed jinfetaħ dan iċ-ċentru?

ONOR. ROBERT ABELA: Iċ-Ċentru l-ġdid ta’ San Pawl il-Baħar ntlaqa’ tajjeb ħafna minn dawk li jużaw is-servizz u minn analiżi li għamel is-Servizz Pubbliku jirriżulta li 70% tal-individwi li jagħmlu użu minnu qed isibu dan iċ-Ċentru eqreb minn dak tal-Qawra. Għalhekk, l-Aġenzija servizz.gov hija inklinata li fl-immedjat tiffoka l-ħidma u s-servizzi tagħha miċ-Ċentru ta’ San Pawl il-Baħar. 

Fl-istess ħin l-Aġenzija tibqa’ flessibbli u impenjata li twieġeb minnufih jekk tinqala’ l-ħtieġa li jerġa’ jiftaħ iċ-Ċentru tal-Qawra fi ġranet speċifiċi abbażi ta’ ċirkostanzi u domanda li jkunu qed jevolvu.


LISTA TA’ ĠURATI

14522. L-ONOR. REBEKAH BORG staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jispjega kif tiġi kkumpilata l-lista ta’ persuni li huma eliġibbli biex iservu bħala ġurat u kull kemm din tiġi aġġornata? Jista’ jgħid ukoll jekk persuni li jkunu ntgħażlu, u servew bħala ġurat, ikunux eżentati għal perjodu ta’ żmien milli jerġgħu jintgħażlu biex iservu għal darb’oħra, jew dawn immedjatament jerġgħu jkunu parti mil-lista ta’ persuni eliġibbli biex iservu bħala ġurat?

ONOR. JONATHAN ATTARD: Il-lista ta’ persuni li huma eliġibbli sabiex iservu bħala ġurat tiġi kkompilata u aġġornata skont dak li jipprovdi l-artikolu 605 tal-Kap. 9 tal-Liġijiet ta’ Malta. 

L-eżenzjoni ta’ ġurat wara li jservi f’ġuri tiddependi mid-diskrezzjoni tal-ġudikant li jkun mexxa l-ġuri. Jekk ma tingħatax eżenzjoni l-istess ġurat jista’ jerġa’ jintgħażel fil-ġuri ta’ wara.


TA’ QALI CRAFTS VILLAGE

14523. L-ONOR. REBEKAH BORG staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jispjega fiex wasal il-proġett ta’ Ta’ Qali Crafts Village u jelenka min huwa responsabbli għat-tkomplija tal-kumplament tax-xogħlijiet li fadal xi jsiru biex ix-xogħlijiet f’dan il-villaġġ ikunu totalment kompluti? Jista’ jgħid ukoll x’inhuma r-raġunijiet li bħalissa qegħdin iżommu lura t-tlestija tal-villaġġ?
ONOR. SILVIO SCHEMBRI: Huwa stmat li madwar 70% tal-proġett huwa lest. INDIS ilha sa mis-sena 2019 illi lestiet ix-xogħol infrastrutturali kollu li kienet responsabbli għalih bħat-toroq, servizzi, bankini, gardening u anke street furniture. Is-sena l-oħra ġie wkoll inawgurat l-Incubation Centre u din is-sena jiġu wkoll inawgurati d-Dying Crafts Centre u l-Istart-Up Centre. 

Ix-xogħol kollu li fadal huwa ta’ sidien illi ħadu l-art b’enfitewsi u li huma obbligati jlestuha skont il-kundizzjonijiet tal-kuntratt. 


AWTORITÀ TAL-ARTIJIET – AVUKATI INTERNI – SEJĦIET

14524. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsijiet parlamentari 12571, 13873, 14102 u 14222 u ċjoè: B’referenza għat-tweġiba tal-mistoqsija parlamentari 12158, jista’ l-Ministru jqiegħed fuq il-Mejda tal-Kamra kopja tas-sejħiet kollha li nħarġu sabiex kienu impjegati l-avukati li jaħdmu internament fi ħdan l-Awtorità tal-Artijiet u li għamel referenza għalihom fit-tweġiba tiegħu?

ONOR. STEFAN ZRIZO AZZOPARDI: It-tagħrif qiegħed jinġabar.

IL-BELT VALLETTA – KUNTRATT TA’ FOND

14525. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsijiet parlamentari 14103 u 14223 u ċjoè: B’referenza għat-tweġiba tal-mistoqsija parlamentari 12645, jista’ l-Ministru jqiegħed fuq il-Mejda tal-Kamra kopja tal-kuntratt li skada fl-2017?

ONOR. STEFAN ZRINZO AZZOPARDI: Id-dokument mitlub tqiegħed fuq il-Mejda tal-Kamra waqt il-ħin tat-Tqegħid ta’ Karti.


HOME OWNERSHIP SCHEME – KAŻIJIET MHUX SOLVUTI

14526. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsija parlamentari 13853, u jgħid kemm fadal każijiet tal-Home Ownership Scheme li għadhom ma ġewx solvuti mill-Awtorità tal-Artijiet?

ONOR. STEFAN ZRINZO AZZOPARDI: L-informazzjoni mitluba qed tinġabar.


HOME OWNERSHIP SCHEME – KAŻIJIET SOLVUTI

14527. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsija parlamentari 13852, u jgħid matul is-sena 2023 sal-ġurnata li fiha tiġi mwieġba din il-mistoqsija parlamentari, kemm-il każ tal-Home Ownership Scheme solviet l-Awtorità tal-Artijiet? Jista’ għal kull każ jindika kemm ingħata kumpens lis-sidien oriġinali u jindika n-numru ta’ każijiet solvuti u l-kumpens imħallas maqsuma lokalità b’lokalità?

ONOR. STEFAN ZRINZO AZZOPARDI: In-numru ta’ każijiet tal-Home Ownership Scheme li l-Awtorità tal-Artijiet solviet matul l-2023 kien ta’ 16. L-ammont ta’ kumpens imħallas lokalità b’lokalità huwa dak indikat fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.

ID-DWEJRA GĦAWDEX – LATRINA

14529. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid fiex waslu x-xogħlijiet fuq il-latrina tad-Dwejra u jagħti time frame ta’ meta għandhom ikunu lesti?

ONOR. CLINT CAMILLERI: Ix-xogħol tas-servizz tal-ilma u d-drenaġġ tlesta. Ix-xogħlijiet l-oħrajn se jkunu lesti fil-ġimgħat li ġejjin.


SERVIZZI TA’ TINDIF - KUNTRATTI

14531. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra l-kuntratti kollha relatati mas-servizzi ta’ tindif riferuti fir-rapport maħruġ mill-Uffiċċju Nazzjonali tal-Verifika bl-isem Report by the Auditor General on the Public Accounts 2022 li saru permezz ta’ proċeduri nnegozjati?

ONOR. JO ETIENNE ABELA: Il-kuntratti mitluba ma jistgħux jitqiegħdu fuq il-Mejda tal-Kamra minħabba li fihom informazzjoni kummerċjalment sensittiva.


SERVIZZI MOGĦTIJA PERMEZZ TA’ PROĊEDURI NNEGOZJATI

14532. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jelenka s-servizzi kollha li qed jingħataw preżentement permezz ta’ proċeduri nnegozjati, anke dawk li sal-lum għad ma hemm ebda kuntratt iffirmat dwarhom?

ONOR. JO ETIENNE ABELA: Dawn huma s-servizzi li qed jingħataw preżentement permezz ta’ proċeduri nnegozjati:

AACC Servizz ta’ Infermiera u Carers Domiċiljari (Servizz ta’ CommCare):  Proċedura ta’ Negozjar tagħlaq fit-2 ta’ Frar 2024.  It-tender ġiet ippubblikata u s-sejħa għall-offerti għalqet fit-12 ta’ Diċembru. Evalwazzjoni tal-offerti qiegħda fis-seħħ.

AACC Servizz ta’ Għajnuna fid-Dar (Home Help Service):  Proċedura ta’ Negozjar tagħlaq fit-2 ta’ April 2024. Is-sejħa għall-offerti ġiet aġġudikata. Peress li t-tender ħarġet bil-call-offs, tliet operaturi għaddew għat-tieni stadju. Jonqos wieħed mill-offerenti li jaċċetta l-għotja ħalli nkunu nistgħu nipproċedu bil-call-offs. L-operatur jonqos jipprovdi ċ-ċertifikat ta’ konformità lid-Dipartiment tal-Kuntratti biex ikun jista’ jaċċetta l-offerta u jipproċedi għall-call-offs. 

AACC Servizz Meals on Wheels: Proċedura ta’ Negozjar tagħlaq fl-24 ta’ Frar 2024. L-evalwazzjoni tat-tender tlestiet u l-perjodu ta’ oġġezzjoni għalaq fl-4 ta’ Diċembru 2023. L-AAKK għadu jistenna lid-Dipartiment tal-Kuntratti biex jibgħat il-kuntratt lill-kuntrattur magħżul. 

AACC Xiri ta’ Sodod għall-kura fit-tul f’Djar Residenzjali Privati: Din il-proċedura qiegħda tintuża bħalissa għall-xiri ta’ sodod fi djar residenzjali privati minħabba n-natura tas-servizz. 

SVP Proċedura negozjata għas-servizz tal-Care u Support Workers ġewwa San Vinċenz de Paul (SVP 26/2023)

SVP Proċedura negozjata għas-servizz tal-provvediment ta’ servizzi għas-sigurtà ġewwa San Vinċenz (SVP 48/2023)


SERVIZZI MOGĦTIJA B’KUNTRATTI SKADUTI

14533. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jelenka liema huma s-servizzi li bħalissa qed joperaw abbażi ta’ kuntratti skaduti u jgħid għaliex dawn is-servizzi qegħdin jingħataw b’kuntratti skaduti? Jista’ jgħid ukoll meta ser ikunu qed jinħargu t-tenders għal dawn is-servizzi?

ONOR. JO ETIENNE ABELA: L-Anzjanità Attiva u Kura fil-Komunità qed tiżgura li s-servizz ta’ Prodotti ta’ Inkontinenza jkun provdut għal ċittadini anzjani u persuni b’diżabilità f’Malta fi ħdan l-Anzjanità Attiva u Kura fil-Komunità – Skema A u Skema B. 

It-tender kif ukoll il-proċedura tan-negozjati qiegħda fi stadju ta’ appell għand il-Bord ta’ Reviżjoni tal-Kuntratti Pubbliċi.


MEALS FOR HOMES – KUNTRATTI

14534. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra l-kuntratti kollha relatati mal-Meals for Homes riferuti fir-rapport maħruġ mill-Uffiċċju Nazzjonali tal-Verifika bl-isem Report by the Auditor General on the Public Accounts 2022 li saru permezz ta’ proċeduri nnegozjati?

ONOR. JO ETIENNE ABELA: Il-kuntratti mitluba ma jistgħux jitqiegħdu fuq il-Mejda tal-Kamra minħabba li fihom informazzjoni kummerċjalment sensittiva.

DOMICILIARY SERVICES – KUNTRATTI

14535. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra l-kuntratti kollha relatati mad-Domiciliary Services riferuti fir-rapport maħruġ mill-Uffiċċju Nazzjonali tal-Verifika bl-isem Report by the Auditor General on the Public Accounts 2022 li saru permezz ta’ proċeduri nnegozjati?

ONOR. JO ETIENNE ABELA: Il-kuntratti mitluba ma jistgħux jitqiegħdu fuq il-Mejda tal-Kamra minħabba li fihom informazzjoni kummerċjalment sensittiva.


ANZJANITÀ ATTIVA U KURA FIL-KOMUNITÀ - STANDARD OPERATING PROCEDURES

14536. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid għaliex l-Anzjanità Attiva u Kura fil-Komunità (AACC) topera mingħajr ebda standard operating procedures interni? Jista’ jgħid ukoll meta ser ikunu qed isiru dawn il-proċeduri sabiex jassigura li r-regolamenti dwar l-akkwist pubbliku jiġu osservati?

ONOR. JO ETIENNE ABELA: L-Anzjanità Attiva u Kura fil-Komunità topera bl-istandard operating procedures li jintużaw mid-Dipartiment tal-Kuntratti u ma’ kull tibdil f’dawn il-proċeduri li jiġu ppubblikati matul is-sena.


APPOĠĠ F’KAŻ TA’ MARD U DIŻABILITÀ

14539. L-ONOR. ALEX BORG staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’inhuma l-kriterji li wieħed għandu jissodisfa biex persuna li għandha kundizzjoni, marda jew diżabilità tiġi mwieżna mill-Istat?

ONOR. JO ETIENNE ABELA: Nitlob lill-Onor. Interpellant biex jirreferi din il-mistoqsija parlamentari lill-Ministeru kkonċernat.

AGRICONNECT – SERVIZZI OFFRUTI

14541. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid jekk il-Ministeru għall-Agrikoltura, is-Sajd u d-Drittijiet tal-Annimali kkonsultax mal-Ministeru għal Għawdex rigward il-ftuħ ta’ AgriConnect ġewwa Għawdex, partikolarment peress illi din l-entità ser toffri servizzi simili u f’kompetizzjoni ma’ servizzi offruti minn Rural Gozo mill-Farm tal-Gvern ġewwa x-Xewkija?

ONOR. CLINT CAMILLERI: Ninforma lill-Onor. Interpellant biex jirreferi għat-tweġiba tal-mistoqsija parlamentari 14540.


KAŻ TA’ INDIVIDWU – INKJESTA

14542. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 13358, jista’ l-Ministru jgħid għalfejn il-familja ma ġietx infurmata li għaddejja inkjesta fuq il-mewt tal-pazjent li d-dettalji dwaru qed jingħataw separatament?

ONOR. JO ETIENNE ABELA: L-investigazzjoni interna għadha għaddejja u l-Bord maħtur għadu qiegħed jisma’ diversi xhieda.


INFERMIERA U QWIEBEL BI DUAL JEW CONCURRENT APPOINTMENT

14543. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm kien hemm infermiera u qwiebel bi dual jew concurrent appointment mill-25 ta’ Settembru 2023 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm minn dawn il-persuni ntalbu jagħżlu liema appointment iridu jżommu wara l-ftehim settorjali mal-infermiera u l-qwiebel f’Settembru 2023?

ONOR. JO ETIENNE ABELA: Fost l-infermiera kien hemm 14-il dual appointment. Fost il-qwiebel, kien hemm 4 dual appointments. 

Kollha ġew mitluba biex jagħżlu wara li ġie ffirmat il-ftehim settorali.

INFERMIERA U QWIEBEL – FTEHIM SETTORJALI

14544. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk wara l-ftehim settorjali mal-infermiera u l-qwiebel ta’ Settembru 2023, sarx kalkolu ħażin fiż-żieda, it-tnaqqis u d-differenza fl-allowances marbuta mal-overtime tal-istess infermiera u qwiebel, liema kalkolu żbaljat wassal biex numru konsiderevoli ta’ infermiera u qwiebel spiċċaw ħallsu taxxa ferm ogħla minn dik li normalment iħallsu?

ONOR. JO ETIENNE ABELA: Ma kien reġistrat ebda każ.


SPTAR MATER DEI – PERSUNI TAĦT L-INFLUWENZA TAL-ALKOĦOL U/JEW DROGA LI DAĦLU FL-EMERĠENZA

14545. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid, ġurnata b’ġurnata, kemm daħlu persuni fl-Emerġenza tal-Isptar Mater Dei taħt l-influwenza tal-alkoħol u/jew droga mill-1 sal-31 ta’ Diċembru 2023?

ONOR. JO ETIENNE ABELA: L-informazzjoni għadha qed tinġabar.


SPTAR MATER DEI – PERSUNI BI PROBLEMI TA’ SAĦĦA MENTALI U PSIKJATRIĊI LI DAĦLU FL-EMERĠENZA

14546. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid, ġurnata b’ġurnata, kemm daħlu persuni fl-emerġenza tal-Isptar Mater Dei minħabba problemi ta’ saħħa mentali u psikjatriċi mill-1 sal-31 ta’ Diċembru 2023?

ONOR. JO ETIENNE ABELA: Fil-perjodu indikat, it-total ta’ persuni li daħlu fl-Emerġenza tal-Isptar Mater Dei minħabba problemi ta’ saħħa mentali u psikjatriċi kien ta’ 170.


SPTAR MATER DEI - PSYCHIATRIC UNIT

14547. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk il-Psychiatric Unit fl-Isptar Mater Dei għadhiex magħluqa? Jekk iva, meta għalqet u għalfejn, u jekk le, meta għalqet u meta reġgħet infetħet?

ONOR. JO ETIENNE ABELA: Nitlob lill Onor. Interpellant sabiex tirreferi għat-tweġiba tal-mistoqsija parlamentari 9789 li għamlet hi stess. 


SPTAR MATER DEI – OBSERVATION 1A

14548. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid għal liema kundizzjonijiet qed tintuża l-Observation 1A fl-Isptar Mater Dei?

ONOR. JO ETIENNE ABELA: L-Observation 1A fl-Isptar Mater Dei qed tintuża għal żewġ għanijiet:

1.	Spazju ta’ ħames sodod qed jiġi użati għall-pazjenti sabiex jiġu ċċekkjati qabel jiġu ammessi mill-A&E.

2.	Spazju ta’ ħames sodod qed jiġi użat bħala holding bay għall-pazjenti li għandhom bżonn superviżjoni elevata, sakemm sodda in patient adegwata tiġi identifikata.


SPTAR MATER DEI – HOSPITAL ACTIVITY REPORT 2022

14549. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra l-Hospital Activity Report għall-Isptar Mater Dei għas-sena 2022?

ONOR. JO ETIENNE ABELA: L-informazzjoni tingħata f’xi seduta oħra.


SPTAR ĠENERALI TA’ GĦAWDEX - HOSPITAL ACTIVITY REPORT

14550. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra l-Hospital Activity Report għall-Isptar Ġenerali ta’ Għawdex għas-snin 2013 sal-2022?

ONOR. JO ETIENNE ABELA: L-informazzjoni tingħata f’xi seduta oħra.


SPTAR KARIN GRECH – HOSPITAL ACTIVITY REPORT

14551. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra l-Hospital Activity Report għall-Isptar Karin Grech għas-snin bejn l-2013 sas-sena 2022?

ONOR. JO ETIENNE ABELA: L-informazzjoni tingħata f’xi seduta oħra.


INFERMIERA U QWIEBEL – FTEHIM SETTORJALI

14552. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm kien hemm infermiera u qwiebel bi dual jew concurrent appointment mill-25 ta’ Settembru 2023 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm minn dawn il-persuni ntalbu jagħżlu liema appointment iridu jżommu wara l-ftehim settorjali mal-infermiera u l-qwiebel?

ONOR. JO ETIENNE ABELA: Ma hemm ebda infermiera li għandhom kariga doppja, jiġifieri ta’ infermiera u qwiebel.




INFERMIERA U QWIEBEL – FTEHIM SETTORJALI

14553. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk wara l-ftehim settorjali mal-infermiera u l-qwiebel ta’ Settembru 2023, sarx kalkolu ħażin fiż-żieda, it-tnaqqis u d-differenza fl-allowances marbuta mal-overtime tal-istess infermiera u qwiebel, liema kalkolu żbaljat wassal biex numru konsiderevoli ta’ infermiera u qwiebel spiċċaw ħallsu taxxa ferm għola minn dik li normalment iħallsu?

ONOR. JO ETIENNE ABELA: Nirreferi lill-Onor. Interpellant għat-tweġiba tal-mistoqsija parlamentari 14544.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI - PERSONS OF TRUST

14554. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid: 

a.	kemm hemm persons of trust mal-Ministeru; 
b.	x’funzjoni għandhom;
ċ.	kemm ilhom fl-inkarigu; 
d.	kif intgħażlu;
e.	kif inhuma impjegati;
f.	x’kuntratti għandhom; u 
g.	kemm jitħallsu?

ONOR. CHRIS BONETT: Il-persuni li qed jirreferi għalihom huma ingaġġati skont il-manwal li kopja tiegħu diġà tpoġġiet fuq il-Mejda tal-Kamra.


PROĠETTI KAPITALI

14555. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid: 

a.	kemm hemm proġetti kapitali għaddejjin bħalissa u f’liema stadju waslu; 
b.	kemm tlestew proġetti kapitali fl-aħħar sentejn; 
ċ.	kemm kienet in-nefqa kapitali; 
d.	jekk kienx hemm overruns; 
e.	kemm kienu; 
f.	kemm tlestew proġetti kapitali mis-sena 2017; u 
g.	kemm kienet in-nefqa kapitali?

ONOR. CHRIS BONETT: It-tweġiba ser tingħata f’seduta oħra.


PROĠETTI TAT-TOROQ

14556. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Fid-dawl li numru ta’ snin ilu l-Gvern kien ħabbar li ser jintefqu €700 miljun f’toroq, jista’ l-Ministru jgħid:

a.	kemm saru toroq sal-ġurnata li fiha tiġi mwieġba din il-mistoqsija parlamentari;
b.	kemm intefqu mis-€700 miljun;
ċ.	minn dawn kemm baqa’ proġetti tat-toroq għaddejjin;
d.	meta ser jitlestew;
e.	kemm ser ikunu damu għaddejjin snin biex tlestew dawn it-toroq li swew €700 miljun;
f.	wara din in-nefqa, x’inhuma l-baġits proġettati għat-toroq fit-tliet snin li ġejjin; 
g.	minn dawn kemm huma għal toroq ġodda; 
h.	liema huma;
i.	kemm minn dawn huma għal manutenzjoni, upgrade, tiswija;
j.	liema toroq huma;
k.	x’inhu l-proporzjon tal-proġetti tat-toroq fdati u mmexxija minn Infrastructure Malta bħalissa; u
l.	kemm kien qabel is-sena 2017?

ONOR. CHRIS BONETT: It-tweġiba ser tingħata f’seduta oħra.


AJRUPLANI

14557. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid:

a.	kemm hemm ajruplani reġistrati Malta mill-1 ta’ Jannar 2024;
b.	kif jikkompara ma’ dak tas-sentejn ta’ qabel;
ċ.	x’qed isir biex jissaħħaħ ir-reġistru tal-ajruplani minbarra l-leġiżlazzjoni mgħoddija; 
d.	kemm qed jintefaq kull sena f’marketing f’dan is-settur; u 
e.	kif qed isir?

ONOR. CHRIS BONETT: Mill-1 ta’ Jannar 2024 sal-lum, kien hemm erba’ ajruplani oħra ġodda reġistrati f’Malta. 

Sal-1 ta Jannar 2024 kien hemm 863 ajruplan reġistrati f’Malta. 

Sal-1 ta’ Jannar 2023 kien hemm 691 ajruplan reġistrati f’Malta, u sal-1 ta’ Jannar 2022 kien hemm 519-il ajruplan reġistrati f’Malta.

Filwaqt li l-leġiżlazzjoni għenet u tkompli tgħin fit-tkabbir ta’ dan is-settur, ta’ min jinnota li l-akbar inċentiv (marketing) hija r-reputazzjoni li Malta tgawdi f’ dan il-qasam. Barra minn hekk, Malta tipparteċipa fil-European Business Aviation Convention & Exhibition (EBACE) peress li huwa forum ewlieni għall-avjazzjoni industrijali. 

In-nefqa totali annwali hija madwar €100,000 liema somma tkopri attivitajiet relatati mas-settur li Malta tisponsorja u/jew parzjalment tisponsorja, kif ukoll reklamar.


E-SCOOTERS

14558. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid:

a.	kemm hemm e-scooters reġistrati mill-1 ta’ Jannar 2024; 
b.	kemm minn dawn huma għall-kiri u kemm huma proprjetà privata;
ċ.	x’ser jiġri mill-e-scooters meta tidħol fis-seħħ il-liġi f’Marzu li twaqqaf il-kirjiet tagħhom; u
d.	jekk saritx konsultazzjoni jew diskussjoni?

ONOR. CHRIS BONETT: L-informazzjoni mitluba tinsab fit-tabella hawn taħt. 

	Total ta’ e-kickscooters reġistrati fl- 2024

	Għall-kiri
	0

	Privati
	2



Rigward e-kickscooters għall-kiri, wara Marzu 2024 l-operaturi ma jkunux jistgħu joffru aktar dan is-servizz. Għaldaqstant, dawn għandhom jitneħħew mit-toroq.



INĊIDENTI FIT-TOROQ

14559. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid:

a.	kemm kien hemm inċidenti stradali fis-sena 2023; 
b.	kemm kienu fatali;
ċ.	kemm kienu serji;
d.	kif jikkompara mas-sentejn ta’ qabel;
e.	kemm kien it-total ta’ claims ma’ kumpaniji tal-insurance fis-sena 2023;
f.	kif jikkompara mas-sentejn ta’ qabel;
g.	kemm kien it-total paid out in claims fis-sena 2023;
h.	kif jikkompara mas-sentejn ta’ qabel; u
i.	kien hemm żidiet fl-insurance premiums matul is-sena 2023?

ONOR. CHRIS BONETT: Ir-risposta hija kif ġej:

a. Fis-sena 2023 kien hemm total ta’ 1,451 inċident stradali li kienu jinvolvu persuni bi ġrieħi jew fatalità.
b. Fis-sena 2023 kien hemm total ta’ 13-il inċident stradali li kienu jinvolvu fatalità.
ċ. Fis-sena 2023 kien hemm total ta’ 404 inċidenti stradali li kienu jinvolvu persuni bi ġrieħi gravi.
d. Fis-sena 2021 kien hemm total ta’ 1,313-il inċident stradali li fihom, 317-il persuna sofrew ġrieħi serji u disgħa kienu fatali. Fis-sena 2022 kien hemm total ta’ 1,403 inċidenti stradali li fihom, 357 persuna sofrew ġrieħi serji u 28 kienu fatali. 

Rigward domandi (e), (f), (g), (h), u (i) ta’ din il-mistoqsija parlamentari, din l-informazzjoni mhix disponibbli għand dan il-Ministeru u l-Awtorità għat-Trasport li taqa’ taħt id-dekasteru tiegħu.


L-IKLIN – TRIQ GERONIMO ABOS – SISTEMA TAD-DRENAĠĠ

14565. L-ONOR. JULIE ZAHRA staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid hemmx xi ħjiel dwar meta ser tittieħed azzjoni rigward id-drenaġġ li ma jlaħħaqx mal-katusi li hemm ġewwa Triq Geronimo Abos, fl-Iklin, u dan għad-detriment tar-residenti? Jista’ jgħid ukoll x’tip ta’ azzjoni ser tittieħed?
ONOR. CHRIS BONETT: Nitlob lill-Onor. Interpellant biex tirreferi din il-mistoqsija lill-Ministeru kkonċernat.


GĦAWDEX – RESTAWR TAL-BATTERIJA TAL-QBAJJAR

14566. L-ONOR. JULIE ZAHRA staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk hemmx pjan biex tiġi ssalvagwardjata l-batterija li hemm ġewwa l-Qbajjar, Għawdex peress li din qiegħda fi stat ħażin u tista’ tispiċċa bi ħsarat waqt il-maltemp tax-xitwa jekk ma tiġix restawrata minnufih?

ONOR. OWEN BONNICI: Is-sit imsemmi huwa suġġett għal talba ta’ kustodja. It-talba li ġejja mingħand Din l-Art Ħelwa qed tiġi analizzata u proċessata.

Irrid ngħid ukoll li fejn jidħlu talbiet ta’ kustodja hemm entitajiet oħrajn lil hinn mill-Ministeru de quo li huma involuti.


GĦAWDEX – TMEXXIJA TAL-BATTERIJA TAL-QBAJJAR 

14567. L-ONOR. JULIE ZAHRA staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid jekk hemmx il-ħsieb li l-batterija li tinsab ġewwa l-Qbajjar tgħaddi lill-NGO Din l-Art Ħelwa u lill-Kunsill Lokali taż-Żebbuġ sabiex tiġi ssalvagwardjata?

ONOR. STEFAN ZRINZO AZZOPARDI: Qed isiru diskussjonijiet f’dan ir-rigward.


IL-BELT VALLETTA – PJAN AMMINISTRATTIV

14568. L-ONOR. JULIE ZAHRA staqsiet lill-Ministru għall-Wirt Nazzjonali, l-Arti u l-Gvern Lokali: Fid-dawl li ħarġet il-konsultazzjoni pubblika dwar il-pjan amministrattiv tal-Belt Valletta, jista’ l-Ministru jgħid kif il-‘Vista’ tal-Belt Valletta ma ġietx diskussa qabel ma ntbagħat ir-rapport lill-UNESCO? Jista’ jgħid ukoll hemmx xi raġunijiet speċifiċi għalfejn il-Furjana ma ġietx inkluża fil-buffer zones tal-Belt Valletta?
ONOR. OWEN BONNICI: Il-Views and Vistas Analysis mitluba mill-World Heritage Centre hija eżerċizzju tekniku li jikkonsisti minn ritratti minn u lejn il-Belt Valletta minn punti li huma viżwalment strateġiċi u viewshed survey diġitali. Dawn ġew diskussi bejn l-entitajiet konċernati dwar il-Belt Valletta bħala Sit ta’ Wirt Dinji u ntbagħtu lill-World Heritage Centre kif mistenni. 

Dwar il-buffer zone proposta, l-Onor. Interpellant mitluba tara l-mappa f’paġna 15 tad-Draft Management Plan for Valletta WHS li tqiegħed għall-konsultazzjoni pubblika, fejn il-Floriana hija inkluża fil-buffer zone.


ĦAL BALZAN – DIRETTORAT TAS-SAĦĦA AMBJENTALI

14569. L-ONOR. JULIE ZAHRA staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 13962 rigward il-likwidu ta’ kulur skur li jibda ħiereġ ta’ kull filgħaxija mill-5.00 p.m. lil hemm mill-binja li d-dettalji dwarha qed jingħataw separatament u l-każ li jġib miegħu n-numru tar-referenza 5935/2023 li ntbagħat lid-Direttorat tas-Saħħa Ambjentali, tista’ l-Ministru tgħid x’ser isir wara l-investigazzjoni li saret?

ONOR. MIRIAM DALLI: B’referenza għat-tweġiba li tajt għall-mistoqsija parlamentari 13962, ninforma lill-Onor. Interpellant li l-Korporazzjoni għas-Servizzi tal-Ilma wettqet l-investigazzjoni meħtieġa u rriżulta li dan l-ilma li qed tirreferi għalih ma jappartjenix għall-infrastruttura tal-Korporazzjoni. Dwar “il-każ li jġib miegħu n-numru tar-referenza 5935/2023 li ntbagħat lid-Direttorat tas-Saħħa Ambjentali” li qed tirreferi għalih nitlobha tagħmel il-mistoqsija lill-Ministeru kkonċernat.


ĦAL BALZAN – DIRETTORAT TAS-SAĦĦA AMBJENTALI

14570. L-ONOR. JULIE ZAHRA staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 13963 u l-każ li jġib miegħu n-numru tar-referenza 5935/2023 li ntbagħat lid-Direttorat tas-Saħħa Ambjentali, jista’ l-Ministru jgħid x’ser isir wara li ġiet ikkuntattjata l-kumpanija li tieħu ħsieb il-kondominju tal-binja li d-dettalji dwarha qed jingħataw separatament u li minnha qed joħroġ likwidu ta’ kulur skur kull filgħaxija mill-5.00 p.m. lil hemm?

ONOR. JO ETIENNE ABELA: B’referenza għat-tweġiba tal-mistoqsija parlamentari 13963, fit-18 ta’ Diċembru 2023 tkompliet l-investigazzjoni billi saret l-ispezzjoni neċessarja mill-uffiċjal għas-Saħħa Ambjentali flimkien mal-kumpanija amministrattiva li tieħu ħsieb il-kondominju tal-fond indikat. Waqt il-ħin tal-ispezzjoni ġie kkonfermat li l-katusi huma kollha konnessi regolarment u wkoll waqt il-ħin tal-ispezzjoni ma kien hemm l-ebda ħruġ ta’ ilma maħmuġ. Wara din id-data saru wkoll spezzjonijiet oħra minn uffiċjali għas-saħħa ambjentali saħansitra filgħaxija u qatt ma ġie nnotat ħruġ ta’ ilma minn din il-binja. 

Minbarra li l-kumpanija amministrattiva li tieħu ħsieb il-kondominju ġiet avżata sabiex tibqa’ tissorvelja din il-binja saru wkoll spezzjonijiet mill-uffiċjali ġol-appartamenti fejn ġie żgurat li ma hemm ebda konnessjonijiet bħal, eżempju, tal-washing machines li huma irregolari. Dawn kollha nstabu li jarmu regolarment fid-drenaġġ.


ŻBIR TA’ SIĠAR – KUNTRATTI

14574. L-ONOR. JANICE CHETCUTI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kif kuntrattur jintgħażel minn ieħor meta jingħata kuntratt biex jiżbor is-siġar ta’ tipi differenti ġewwa t-toroq tagħna, x’inhuma l-prijoritajiet elenkati f’dan il-proċess ta’ għażla u jekk humiex liċenzjati mill-Awtorità għall-Ambjent u r-Riżorsi (ERA) kif inhu mistenni? Jista’ jgħid ukoll jekk dawn l-istess kuntratturi humiex mitluba u mistenni minnhom li jagħżlu li japplikaw għal dawn it-tip ta’ kuntratti wara li tintwera x’esperjenza għandhom f’dan ir-rigward biex b’hekk ma ssir l-ebda ħsara fuq is-siġar mimsusa?

ONOR. CHRIS BONETT: Bħala Aġenzija nikkonsultaw ma’ professjonisti f’dan il-qasam biex tiġi determinata il-metodoloġija li jkun hemm bżonn, kif ukoll nagħmlu superviżjoni waqt ix-xogħol. Is-sejħa għall-offerti tistabbilixxi rekwiżiti bħal Licensed Tree Specialist irreġistrat mal-ERA jew ekwivalenti. Bħalma wieħed jaf, l-esperjenza fit-tendering mhux dejjem tista’ tintalab għax din hija marbuta mal-valur tal-istima; ħafna drabi dan it-tip ta’ xogħol ma jilħaqx dan il-valur. Għalhekk meta kuntrattur jew espert ikun liċenzjat mill-Awtorità kompetenti, dan jikkwalifika biex jagħmel ix-xogħol.


ŻBIR TA’ SIĠAR – KUNTRATTI

14575. L-ONOR. JANICE CHETCUTI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema huma s-siġar li ser ikunu qed jiġu miżbura fil-ġranet u l-ġimgħat li ġejjin u f’liema lokalitajiet qegħdin? Jista’ jgħid ukoll jekk dawn il-kuntratti ta’ żabra u żamma tal-istess siġar ingħatawx diġà u min huma dawn il-kuntratturi li ġew magħżula u jekk kinux magħżula fuq mertu ta’ esperjenza u għarfien f’dan ix-xogħol tant delikat fuq is-siġar? Jista’ wkoll jara li l-proċess trasparenti ta’ evalwazzjoni fost il-kuntratturi qed isir bir-reqqa kollha biex l-ekosistemi naturali kollha flimkien mal-ħarsien u l-protezzjoni tas-siġar dejjem tkun prijorità unika meta jsir dan it-tip ta’ żbir?

ONOR. CHRIS BONETT: It-tweġiba ser tingħata f’seduta oħra.


ŻBIR TA’ SIĠAR

14576. L-ONOR. JANICE CHETCUTI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid meta ssir żabra, x’qed isir mill-fdalijiet u jekk dawn hux qed jiġu shredded jew mormija u f’dan il-każ, fejn? Jista’ jgħid ukoll jekk il-postijiet minn fejn qed jiġu maqtugħa dawn is-siġar hux qed jiġu trattati jew le għal kwalunkwe tip ta’ mard li jista’ mbagħad jinfettahom?

ONOR. CHRIS BONETT: Meta jkun hemm bżonn interventi fuq siġar, dawn l-interventi dejjem isiru skont il-method statement approvat mill-awtoritajiet kompetenti. Dawn il-permessi u kundizzjonijiet huma aċċessibbli pubblikament fuq is-sistema tal-Awtorità responsabbli. 






AFM – SULDATI MIBGĦUTA L-LIBANU

14577. L-ONOR. JANICE CHETCUTI staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid: 

a.	jekk il-grupp ta’ suldati mibgħuta mill-Forzi Armati ta’ Malta (FAM) fil-Libanu jinsabux f’sitwazzjoni sigura issa li nħolqot aktar tensjoni bejn l-Iżrael u l-Hizbollah;
b.	jekk il-ħlas li qed jirċievu hux qed jirrifletti s-sitwazzjoni perikoluża li nħolqot issa u li qiegħda kulma tmur tinbidel;
ċ.	jekk hux qegħdin jitħallsu bl-istess mod kif qed jitħallsu suldati li ġejjin minn pajjiżi oħra, partikolarment bħal dawk tal-Irlanda li qegħdin fl-istess grupp magħhom;
d.	jekk dawn hux qed jiġu mħallsa min-Nazzjonijiet Magħquda bħall-bqija tal-pajjiżi kkonċernati;
e.	jekk fl-affermattiv, jekk dawn il-pagamenti hux qegħdin jingħataw kollha b’mod dirett lis-suldati; u
f.	x’inhuma ċ-ċifri li qed jiġu mħallsa għal dawn is-servizzi u kif qed jiġu mqassma?

ONOR. BYRON CAMILLERI: Il-preżenza tan-Nazzjonijiet Uniti fuq il-fruntiera bejn il-Libanu u l-Iżrael permezz tal-missjoni United Nations Interim Force in Lebanon (UNIFIL) hija mmirata proprju biex titnaqqas it-tensjoni f’dawn it-tip ta’ ċirkustanzi. Infurmat li l-Forzi Armati ta’ Malta jżommu kuntatt dirett u kontinwu mas-suldati Maltin, kuntatt dirett u kontinwu mal-kmand ġenerali tal-Forzi Armati Irlandiżi li s-suldati Maltin jagħmlu parti minnu, kif ukoll mar-rappreżentanza Maltija lejn in-Nazzjonijiet Uniti fi New York. 

Kull prekawzjoni sabiex, fiċ-ċirkostanzi, tiġi ssalvagwardjata l-ħajja u s-saħħa tas-suldati taż-żamma tal-paċi qegħdin jiġu meħuda kemm mill-kmand ġenerali tal-missjoni UNIFIL kif ukoll mill-kmand tal-kontinġent Irlandiż li s-suldati Maltin jagħmlu parti minnu. Dawn il-miżuri jinkludu monitoraġġ u assessjar kontinwu tas-sitwazzjoni, linji ta’ komunikazzjoni bejn il-kmand tal-missjoni UNIFIL u l-armata Iżraeljana, tibdiliet temporanji fl-operat tal-missjoni skont is-sitwazzjoni, kif ukoll miżuri fiżiċi ta’ protezzjoni, bħal shelters li jservu ta’ kenn f’każ li jkun hemm xi periklu minn rockets u artillerija. 

L-uffiċjali u s-suldati Maltin huma mħarrġa, addestrati, u ta’ livell biex jaħdmu u joperaw f’dawn iċ-ċirkostanzi. Apparti dan, qabel dawn l-uffiċjali u s-suldati Maltin jitilgħu għal din il-missjoni, jagħmlu żmien ta’ taħriġ intensiv flimkien mal-Irlandiżi sabiex jiġi assigurat li ż-żewġ forzi jilħqu l-livell neċessarju. Kull uffiċjal u suldat li jipparteċipa f’din il-missjoni jieħu sehem fuq bażi volontarja u sal-ġurnata tal-lum l-ebda suldat Malti ma talab sabiex jinżel lura Malta. 

Il-ħlas li jirċievu s-suldati Maltin huwa bbażat fuq linji ta’ policies interni tal-Forzi Armati dwar servizz barra minn xtutna filwaqt li l-ħlas tas-suldati taż-żamma tal-paċi li jservu man-Nazzjonijiet Uniti hija kwistjoni ta’ politika interna tal-pajjiżi kontribwenti individwalment. Kull pajjiż jimxi u jħaddan il-proċeduri u mekkaniżmi interni ta’ ħlas. Kwalunkwe ħlas min-Nazzjonijiet Uniti isir dirett lis-suldati Maltin fil-Libanu.


ĦAL QORMI – ŻONA TAL-ĦANDAQ – TISWIJA TA’ BANKINA FI TRIQ INDRI PSAILA 

14586. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jara li tittieħed azzjoni minnufih fuq l-istat tal-bankina fi Triq Indri Psaila fiż-żona industrijali f’Tal-Ħandaq, f’Ħal Qormi, kif muri fir-ritratt li qed jintbagħat separatament biex il-bankina tiġi rranġata u b’hekk ma tkunx ta’ periklu kemm għall-ħaddiema kif ukoll għar-residenti?

ONOR. SILVIO SCHEMBRI: Iż-żona msemmija ma taqax taħt ir-responsabbiltà tal-INDIS.


SKEJJEL TAL-ĦANDAQ – ARJA KKONDIZZJONATA 

14591. L-ONOR. ROSIANNE CUTAJAR staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid meta ser jitlestew ix-xogħlijiet biex l-iskola medja u l-iskola sekondarja tal-Ħandaq li jagħmlu parti mill-Kulleġġ San Injazju jkunu mgħammra bl-apparat tal-arja kkondizzjonata?

ONOR. CLIFTON GRIMA: It-tweġiba tingħata f’seduta oħra. 
KUNSILL DWAR IL-PROFESSJONI TAL-GĦALLIEMA

14600. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi d-data tal-bidu u t-tmiem tat-terminu tal-Kunsill dwar il-Professjoni tal-Għalliema kurrenti?

ONOR. CLIFTON GRIMA: Il-membri għandhom terminu ta’ tliet snin iżda ma jistgħux iservu għal aktar minn tliet termini konsekuttivi li jibdew meta l-membri jiġu appuntati skont l-artikolu 26 tal-Kap. 327 tal-Liġijiet ta’ Malta. 


KUNSILL DWAR IL-PROFESSJONI TAL-GĦALLIEMA – ELEZZJONI TA’ GĦALLIEMA

14601. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi d-data tal-aħħar elezzjoni tal-erba’ għalliema reġistrati, maħtura minn fost l-għalliema reġistrati kollha, tal-Kunsill dwar il-Professjoni tal-Għalliema kurrenti, u d-data tal-elezzjoni li jmiss?

ONOR. CLIFTON GRIMA: L-erba’ għalliema kienu nnominati f’Ġunju tas-sena 2021.


KUNSILL DWAR IL-PROFESSJONI TAL-GĦALLIEMA – MEMBRI

14602. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi lista tal-membri tal-Kunsill dwar il-Professjoni tal-Għalliema għal kull waħda mill-kategoriji li ġejjin u jgħid kemm ilu kull membru fil-kunsill?

	Kategorija
	Membru

	A
	President maħtur mill-Ministru;

	B1
	Għalliem reġistrat maħtur mill-Ministru li għandu mhux inqas minn tmien snin esperjenza fil-prattika ta’ għalliem;

	B2
	Kategorija B2: Għalliem reġistrat maħtur mill-Ministru magħżul minn fost l-uffiċjali tad-Direttorat għall-Kwalità u Standards fl-Edukazzjoni li għandu mhux inqas minn tmien snin esperjenza fil-prattika ta’ għalliem;

	B3
	Kategorija B3: Għalliem reġistrat maħtur mill-Ministru magħżul minn fost l-uffiċjali tad-Direttorat għal Servizzi Edukattivi li għandu mhux inqas minn tmien snin esperjenza fil-prattika ta’ għalliem;

	C1
	Kategorija C1: Għalliem reġistrat maħtur minn u minn fost l-għalliema reġistrati kollha, li għandu mhux inqas minn tmien snin esperjenza fil-prattika ta’ għalliem u li jgħallem fil-livell primarju tal-edukazzjoni fis-settur statali;

	C2
	Kategorija C2: Għalliem reġistrat maħtur minn u minn fost l-għalliema reġistrati kollha, li għandu mhux inqas minn tmien snin esperjenza fil-prattika ta’ għalliem u li jgħallem fil-livell primarju tal-edukazzjoni fis-settur mhux statali;

	C3
	Kategorija C3: Għalliem reġistrat maħtur minn u minn fost l-għalliema reġistrati kollha, li għandu mhux inqas minn tmien snin esperjenza fil-prattika ta’ għalliem u li jgħallem fil-livell sekondarju tal-edukazzjoni fis-settur statali;

	C4
	Kategorija C4: Għalliem reġistrat maħtur minn u minn fost l-għalliema reġistrati kollha, li għandu mhux inqas minn tmien snin esperjenza fil-prattika ta’ għalliem u li jgħallem fil-livell sekondarju tal-edukazzjoni fis-settur mhux statali;

	D1
	Kategorija D1: Għalliem reġistrat minn fost l-għalliema reġistrati li qed jipprattikaw, maħtur mill-MUT li għandu mhux inqas minn tmien snin esperjenza fil-prattika ta’ għalliem;

	D2
	Kategorija D2: Għalliem reġistrat minn fost l-għalliema reġistrati li qed jipprattikaw, maħtur mill-MUT li għandu mhux inqas minn tmien snin esperjenza fil-prattika ta’ għalliem;

	E1
	Kategorija E1: Membru nominat mill-Università minn fost l-istaff akkademiku permanenti tal-fakultà responsabbli għall-edukazzjoni u t-taħriġ tal-għalliema;

	E2
	Kategorija E2: Membru nominat mill-Università minn fost l-istaff akkademiku permanenti tal-fakultà responsabbli għall-edukazzjoni u t-taħriġ tal-għalliema;

	F
	Kategorija F: Ġenitur nominat minn assoċjazzjonijiet ta’ ġenituri.



ONOR. CLIFTON GRIMA: L-informazzjoni mitluba tinsab hawn taħt:

	Kategorija
	Membru
	Kemm ilu membru

	A
	Dr Simon Cachia
	Lulju 2023

	B1
	Is-Sur Karl Parnis
	Ottubru 2023

	B2
	Vakanti
	

	B3
	Is-Sur Anton Falzon
	Ottubru 2023

	C1
	Vakanti
	

	C2
	Is-Sa Mary Grace Gerada
	April 2015

	C3
	Is-Sa Roberta Ann Caruana
	April 2018

	C4
	Is-Sa Nicky Azzopardi
	Ġunju 2021

	D1
	Is-Sa Terry Duca
	Ottubru 2023

	D2
	Is-Sa Elaine Germani
	Ottubru 2020

	E1
	Prof. Sandro Caruana
	Awwissu 2016

	E2
	Prof. Suzanne Piscopo
	Awwissu 2016

	F
	Dr Glorianne Borg Axisa
	April 2015







KUNSILL DWAR IL-PROFESSJONI TAL-GĦALLIEMA – LAQGĦAT

14603. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi lista tal-laqgħat li saru tal-Kunsill Dwar il-Professjoni tal-Għalliema għal kull sena għall-perjodu 2018-2023?

ONOR. CLIFTON GRIMA: Matul il-perjodu msemmi saru 116-il laqgħa.


RAPPORT ANNWALI TAL-KUMITAT TAS-SIGURTÀ GĦAS-SENA 2022

14619. L-ONOR. KAROL AQUILINA staqsa lill-Uffiċċju tal-Prim Ministru: Jista’ l-Prim Ministru jgħid xi tħalla barra mir-rapport annwali tal-Kumitat tas-Sigurtà għas-sena 2022? Jista’ wkoll jikkoreġi d-dikjarazzjoni tiegħu bid-data ta’ nhar it-22 ta’ Diċembru 2023 f’każ li ma tħalla xejn barra mir-rapport annwali tal-Kumitat tas-Sigurtà għas-sena 2022 u li kopja tiegħu flimkien mal-imsemmija dikjarazzjoni ġew imqiegħda fuq il-Mejda tal-Kamra nhar it-8 ta’ Jannar 2024?

[bookmark: _Hlk151383511]ONOR. ROBERT ABELA: Ir-rapport li tpoġġa fuq il-Mejda tal-Kamra huwa dak approvat mill-Kumitat tas-Sigurtà għal dan il-għan u ma hi meħtieġa ebda korrezzjoni.


TWELID TA’ TRABI FIL-25 TA’ DIĊEMBRU 2023

14620. L-ONOR. KAROL AQUILINA staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm twieldu trabi f’Malta u f’Għawdex nhar il-25 ta’ Diċembru 2023? Jista’ jgħid ukoll x’inhu s-sess u n-nazzjonalità tal-imsemmija trabi?

ONOR. JO ETIENNE ABELA: Nitlob lill-Onor. Interpellant biex jagħmel din il-mistoqsija parlamentari lill-Ministeru kkonċernat.


TWELID TA’ TRABI FL-1 TA’ JANNAR 2024

14621. L-ONOR. KAROL AQUILINA staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm twieldu trabi f’Malta u f’Għawdex nhar l-1 ta’ Jannar 2024? Jista’ jgħid ukoll x’inhu s-sess u n-nazzjonalità tal-imsemmija trabi?

ONOR. JO ETIENNE ABELA: Nitlob lill-Onor. Interpellant biex jagħmel din il-mistoqsija parlamentari lill-Ministeru kkonċernat.


MINISTRU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – RWOL TA’ INDIVIDWI

14622. L-ONOR. ALBERT BUTTIGIEG staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru, permezz tas-Segretarju Parlamentari għaż-Żgħażagħ, ir-Riċerka u l-Innovazzjoni, jgħid x’inhu r-rwol tal-individwi li d-dettalji dwarhom qed jingħataw separatament fis-segretarjat tiegħu, kemm jitħallsu u jqiegħed kopja tal-kuntratt tax-xogħol tagħhom?

ONOR. CLIFTON GRIMA: Il-persuni msemmija ma jaħdmux fi ħdan il-Ministeru tiegħi.

KUMMISSARJU GĦOLI GĦALL-GHANA

14623. L-ONOR. ALBERT BUTTIGIEG staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jwieġeb il-mistoqsija parlamentari 13861 u ċjoè: B’referenza għat-tweġiba tal-mistoqsija parlamentari 12638, jista’ l-Ministru jgħid jekk kellimx lill-Ministru għall-Intern u lill-Kummissarju tal-Pulizija, biex jitolbu lill-Kummissarju Għoli Malti għall-Ghana għal aktar tagħrif u anke biex jekk ikun il-każ, tiġi involuta l-INTERPOL?

ONOR. IAN BORG (Ministru għall-Affarijiet Barranin u Ewropej u l-Kummerċ): Nitlob lill-Onor. Interpellant biex jirreferi din il-mistoqsija lill-Ministeru kkonċernat. Intenni li l-Ministeru li jien responsabbli minnu huwa dispost li jikkollabora mal-istituzzjonijiet tal-pajjiż fi kwalunkwe stħarriġ.


KUMMISSARJU GĦOLI GĦALL-GHANA

14624. L-ONOR. ALBERT BUTTIGIEG staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jwieġeb il-mistoqsija parlamentari 13860 u ċjoè: B’referenza għat-tweġiba tal-mistoqsija parlamentari 12638, jista’ l-Ministru jipprovdi d-data ta’ meta ġie maħtur il-Kummissarju ta’ Malta għall-Ghana u sa meta twassal din il-kariga? Jista’ jgħid jekk dan l-uffiċjal hux se jerġa’ jgħaddi għall-iskrutinju tal-Kumitat dwar il-Ħatriet Pubbliċi biex jiġi kkonfermat jew le?

ONOR. IAN BORG: L-inkarigu tal-Kummissarju Għoli inkwistjoni beda fis-26 ta’ Frar 2019, liema terminu f’dan l-istadju huwa maħsub li jintemm fl-24 ta’ Frar, 2025. Skont il-provvedimenti tal-Att dwar l-Amministrazzjoni Pubblika, sa issa ma kienx hemm il-ħtieġa li l-persuna inkwistjoni tgħaddi għal darb’oħra mill-iskrutinju tal-Kumitat Permanenti dwar il-Ħatriet Pubbliċi.


KUMMISSARJU GĦOLI – RABTIET AŻJENDALI

14625. L-ONOR. ALBERT BUTTIGIEG staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jwieġeb il-mistoqsija parlamentari 13859 u ċjoè: B’referenza għat-tweġiba tal-mistoqsija parlamentari 12640, jista’ l-Ministru jgħid jekk saritx verifika tad-dokument uffiċjali tal-Ministeru tiegħu, datat 24-28 Lulju 2017, liema dokument jikkonferma illi l-individwu li d-dettalji tiegħu qed jingħataw separatament kien gideb lill-Kumitat Permanenti dwar il-Ħatriet Pubbliċi meta ma semmiex li kien għadu fin-negozju mal-individwu maħrub minn Malta (‘fugitive’) li skont il-Kummissarju tal-Istandards, kellu international arrest warrant? Jista’ l-Ministru jgħid ukoll jekk l-istess individwu nħallx biss mir-rabta wara l-ħatra tiegħu bħala Kummissarju Għoli u allura jekk kienx fin-negozju mal-maħrub kemm meta huwa kien uffiċjalment Konslu għal Malta kif ukoll waqt li kien taħt l-iskrutinju tal-Kumitat Permanenti dwar il-Ħatriet Pubbliċi?

ONOR. IAN BORG: Il-Ministeru, kif inhuwa mistenni li jsir, ma jindaħalx fl-iskrutinju parlamentari li jitwettaq mill-Kumitat Permanenti dwar il-Ħatriet Pubbliċi. Dwar f’liema stadju ġew maħlula r-rabtiet ażjendali, nitolbu jirreferi għal ‘Dokument F’ anness mar-rapport maħruġ mill-Kummissarju għall-Istandards dwar il-każ K/023. F’dik l-ittra datata 12 ta’ Mejju tas-sena 2020 mgħoddija lill-Kummissarju għall-Istandards mill-predeċessur tiegħi, kien għadda wkoll dikjarazzjoni mressqa mill-persuna inkwistjoni fejn kiteb hekk: “Allow me to reiterate that after my appointment I took the decision to slowly remove all the companies I had, as not to create any possible doubt of conflict of interest as this was raised by the Public Appointments Committee. I did this knowing I had the right to keep ownership of such companies”. Mill-konfermi li waslu bil-miktub diġà riferuti fit-tweġiba għall-mistoqsija parlamentari 12640 nikkonferma li tali rabtiet ażjendali kienu kollha maħlula sas-7 ta’ Frar 2020. 


RAKKOMANDAZZJONI MILL- KUMMISSARJU GĦALL-ISTANDARDS FIL-ĦAJJA PUBBLIKA – KAŻ TA’ INDIVIDWU

14626. L-ONOR. ALBERT BUTTIGIEG staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jwieġeb il-mistoqsijiet parlamentari 13332 u 13820 u jgħid x’passi kienu ttieħdu mill-Ministeru tiegħu dwar l-individwu, li d-dettalji dwaru qed jingħataw separatament, fuq ir-rakkomandazzjoni tal-Kummissarju għall-Istandards fil-Ħajja Pubblika kif jidher fil-paragrafu 81 tar-rapport K/023 datat 20 ta’ Jannar 2020?

ONOR. IAN BORG: Nitlob lill-Onor. Interpellant biex jirreferi din il-mistoqsija lill-Ministeru kkonċernat. Intenni li l-Ministeru li jien responsabbli minnu huwa dispost li jikkollabora mal-istituzzjonijiet tal-pajjiż fi kwalunkwe stħarriġ.


APH LIMITED – KUNTRATTI

14627. L-ONOR. ALBERT BUTTIGIEG staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jwieġeb il-mistoqsijiet parlamentari 13329 u 13813 u jqiegħed fuq il-Mejda tal-Kamra l-kuntratti u l-ftehim li ġew iffirmati bejn il-Gvern u APH Limited (C 72130), u/jew mal-promoturi tal-istess soċjetà li d-dettalji tagħhom qegħdin jingħataw separatament mis-sena 2013 sal-ġurnata li fiha tiġi mwieġba din il-mistoqsija parlamentari?
[bookmark: _Hlk155695894][bookmark: _Hlk150347595]ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): Il-kuntratt li ġie ffirmat bejn il-Gvern u APH Limited (C 72130) tqiegħed fuq il-Mejda tal-Kamra waqt il-ħin tat-Tqegħid ta’ Karti.

L-Awtorità kontraenti ma ffirmat l-ebda kuntratt mal-promoturi tal-istess soċjetà li d-dettalji tagħhom ingħataw separatament f’din il-mistoqsija parlamentari.


BIRŻEBBUĠA – ĠNIEN IL-KUNSILL TAL-EWROPA – APPARAT TAL-BANDLI

14658. L-ONOR. STANLEY ZAMMIT staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jelenka lista tal-apparat tal-bandli li ser ikunu installati fi Ġnien il-Kunsill tal-Ewropa f’Birżebbuġa u meta dawn ser ikunu installati?

ONOR. OWEN BONNICI: L-apparat tal-bandli li ser ikun installat fi Ġnien il-Kunsill Lokali huwa kif ġej:

Apparat ġdid:
•	Pluto – FM-JQ-9924
• 	Big House – MSH 441
• 	Spring Rocker Horse – LLC225
• 	Spring Rocker Gorilla – LJ010
• 	Three Saw – SWT48664
• 	Mini House – Q314
• 	3 Face – BL-NK-11
• 	Fun House – TM-SW-706-L

Apparat eżistenti li ser ikun qed jiġi rilokat għal Ġnien il-Kunsill Lokali minn bandli Mons. Ġużeppi Minuti huwa kif ġej:

• 	Wheelchair swing

Dan il-proġett ta’ Ġnien il-Kunsill Lokali għandu jkun iffinalizzat fl-għeluq tal-ewwel kwart ta’ din is-sena. 

Finalment, għall-finijiet ta’ kjarifika, l-isem uffiċjali tas-sit inkwistjoni huwa Ġnien il-Kunsill Lokali u mhux Ġnien il-Kunsill tal-Ewropa.





LABORATORJI GĦAL TESTIJIET FUQ IL-BRICKS

14659. L-ONOR. STANLEY ZAMMIT staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: B’referenza għat-tweġiba tal-mistoqsija parlamentari 13053 li oriġinarjament saret lill-Ministru għall-Inklużjoni, il-Volontarjat u d-Drittijiet tal-Konsumatur, jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid abbażi ta’ liema standard ġie akkredidat il-laboratorju f’Malta għal xi testijiet fuq bricks precast użat fil-bini u x’inhuma dawn it-testijiet?

ONOR. CHRIS FEARNE: Il-laboratorju huwa akkreditat skont l-istandard internazzjonali EN ISO/IEC 17025:2017. B’referenza għall-precast, il-laboratorju huwa akkreditat għal testijiet skont l-istandard Ewropew EN772-1:2011+A1:2015 u EN772-16:2011.


ART ESPROPRJATA – KUMPENS DOVUT 

14660. L-ONOR. STANLEY ZAMMIT staqsa lill-Ministru għall-Finanzi u x-Xogħol: Jista’ l-Ministru jgħid għaliex ma jistax iqiegħed fuq il-Mejda tal-Kamra l-valur (il-book value) illi l-Gvern qiegħed juża għal finijiet tal-kontijiet pubbliċi u ċjoè l-ammont li potenzjalment il-Gvern ser ikun qed iħallas ta’ kumpens dovut għal artijiet li ġew meħuda mill-Gvern mill-1990 sal-ġurnata li fiha tiġi mwieġba din il-mistoqsija parlamentari u li għadhom ma ġewx ikkompensati b’mod sħiħ? Jista’ jgħid ukoll kemm u x’tip ta’ proviżjoni qiegħed jieħu l-Gvern f’dan ir-rigward?

ONOR. CLYDE CARUANA: Nitlob lill-Onor. Interpellant biex jirreferi din il-mistoqsija parlamentari lill-Ministeru kkonċernat.


ART ESPROPRJATA

14661. L-ONOR. STANLEY ZAMMIT staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jqiegħed fuq il-Mejda tal-Kamra lista li turi l-każijiet, l-arja u l-lokalità, il-valur u meta ser jingħata l-kumpens fejn is-sidien jew aċċettaw, jew intlaħaq ftehim mas-sidien, li l-Gvern ser ikun qed iħallas għal artijiet li ġew meħuda mill-Gvern mill-1990 sal-ġurnata li fiha tiġi mwieġba din il-mistoqsija parlamentari u li għadhom ma ġewx ikkompensati b’mod sħiħ?

ONOR. STEFAN ZRIZO AZZOPARDI: Nirreferi l-Onor. Interpellant għat-tweġiba li ngħatat għall-mistoqsija parlamentari 9360.


ATT DWAR L-IPPJANAR TAL-IŻVILUPP U D-DESIGN POLICY GUIDANCE

14662. L-ONOR. STANLEY ZAMMIT staqsa lill-Ministru għal Għawdex u l-Ippjanar: Jista’ l-Ministru jgħid jekk u kif kienet ġiet ikkjarifikata l-anomalija marbuta mas-CBT wara li ġew fis-seħħ l-Att dwar l-Ippjanar tal-Iżvilupp (Kap. 552) u d-Design Policy Guidance, DC15?

ONOR. CLINT CAMILLERI: Fl-Att dwar l-Ippjanar tal-Iżvilupp, Kap. 552, ġew introdotti provvedimenti biex żvilupp li sar qabel l-2016 ikun jista’ jiġi regolarizzat. Dan is-suġġett ġie spjegat aktar fit-tul f’ċirkulari għall-Periti 3/16, 1/19 u 1/24. Kopji taċ-ċirkulari msemmija tqiegħdu fuq il-Mejda tal-Kamra waqt il-ħin ta’ Tqegħid ta’ Karti.


BIRŻEBBUĠA – XOGĦLIJIET FUQ IS-CENTRAL STRIP U R-ROUNDABOUT

14663. L-ONOR. STANLEY ZAMMIT staqsa lill-Ministru għat-Turiżmu u l-Indafa Pubblika: B’referenza għat-tweġiba tal-mistoqsija parlamentari 10125, jista’ l-Ministru jispjega, permezz ta’ pjanta u deskrizzjoni u/jew dokumenti oħra li jaħseb li huma xierqa, x’tip ta’ upgrades se jsiru fis-central strip u r-roundabout li jagħtu għal pjazza prinċipali ta’ Birżebbuġa?

ONOR. CLAYTON BARTOLO: Dan il-proġett huwa tal-kunsill lokali u għaldaqstant nitlob lill-Onor. Interpellant biex jagħmel il-mistoqsija tiegħu lill-Ministru kkonċernat.


SAĦĦA MENTALI – ASSISTENZA LILL-EDUKATURI U L-ISTAFF

14673. L-ONOR. RYAN CALLUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14401 dwar il-Mental Health First Aid Course li qed jiġi offrut fl-iskejjel, jista’ l-Ministru jgħid x’kien l-għan ta’ dan il-kors, min mexxieh, kif kien imqassam, u kemm kien in-numru ta’ għalliema mill-iskejjel statali, tal-Knisja u Independenti li spiċċaw il-kors b’suċċess?

ONOR. CLIFTON GRIMA: L-għan ta’ dan il-kors kien biex l-edukaturi jiġu mħarrġa fil-Mental Health First Aid. B’hekk ikunu jistgħu jissapportjaw u jagħrfu sintomi meta persuna tkun għaddejja minn żmien diffiċli. Dan il-kors kien kordinat mar-Richmond Foundation u kien imqassam fuq 25 siegħa.

In-numru ta’ għalliema li lestew il-kors b’suċċess huwa indikat fit-tabella t’hawn taħt.

	Stat
	Knisja
	Indipendenti

	403
	123
	55




STUDENTI SPORTIVI LI JIRRAPPREŻENTAW LIL MALTA

14677. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti taħt is-16-il sena li huma wkoll sportivi u li jirrappreżentaw lil Malta f’xi tip ta’ sports jew huma parti mit-tim nazzjonali fl-isport tagħhom? Jista’ jgħid ukoll liema huma dawn l-isports differenti li fihom jipparteċipaw?

ONOR. CLIFTON GRIMA: L-informazzjoni mitluba għadha qed tinġabar.


STUDENTI SPORTIVI F’LIVELL POST-SEKONDARJU LI  JIRRAPPREŻENTAW LIL MALTA

14678. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti f’livell post-sekondarju li huma wkoll sportivi u li jirrappreżentaw lil Malta f’xi tip ta’ sports jew huma parti mit-tim Nazzjonali fl-isport tagħhom? Jista’ jgħid ukoll liema huma dawn l-isports differenti li jipparteċipaw fihom?

ONOR. CLIFTON GRIMA: L-informazzjoni mitluba għadha qed tinġabar.


SPTAR ĠENERALI TA’ GĦAWDEX – MRI

14685. L-ONOR. ALEX BORG staqsa lill-Ministru għas-Saħħa u l-Anzjanità Attiva: Jista’ l-Ministru jagħti time frame ta’ meta ser titlesta u tibda tiffunzjona l-MRI ġewwa l-Isptar Ġenerali ta’ Għawdex?

ONOR. JO ETIENNE ABELA: L-MRI temporanja ta’ 1.5 Tesla fl-Isptar Ġenerali ta’ Għawdex għandha tibda tintuża matul l-ewwel kwart tas-sena. Hu ppjanat li l-MRI ta’ 3.0 Tesla tibda topera qabel l-aħħar ta’ din is-sena minflok dik temporanja.


MINISTERU GĦALL-POLITIKA SOĊJALI U D-DRITTIJIET TAT-TFAL – IMPJIEG TA’ DEPUTATI TAL-OPPOŻIZZJONI

14688. L-ONOR. ROSIANNE CUTAJAR staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MICHAEL FALZON: It-tagħrif għadu qed jinġabar.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – IMPJIEG TA’ DEPUTATI TAL-OPPOŻIZZJONI

14689. L-ONOR. ROSIANNE CUTAJAR staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. ANTON REFALO: L-informazzjoni qed tinġabar u ser tingħata f’xi seduta oħra.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – IMPJIEG TA’ DEPUTATI TAL-OPPOŻIZZJONI

14690. L-ONOR. ROSIANNE CUTAJAR staqsiet lill-Ministru għall-Ekonomija, l-Intrapriża u Proġetti Strateġiċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. SILVIO SCHEMBRI: It-tagħrif qed jinġabar. 


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – IMPJIEG TA’ DEPUTATI TAL-OPPOŻIZZJONI

14691. L-ONOR. ROSIANNE CUTAJAR staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14115, tista’ l-Ministru tqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

[bookmark: _Hlk150347480]ONOR. MIRIAM DALLI: Tweġiba tingħata f’seduta oħra.


MINISTERU GĦALL-FINANZI U X-XOGĦOL – IMPJIEG TA’ DEPUTATI TAL-OPPOŻIZZJONI

14692. L-ONOR. ROSIANNE CUTAJAR staqsiet lill-Ministru għall-Finanzi u x-Xogħol: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

[bookmark: _Hlk155696760]ONOR. CLYDE CARUANA: L-informazzjoni mitluba għadha qed tinġabar.


ESPROPJAZZJONI TA’ ART AGRIKOLA 

14752. L-ONOR. CHARLES AZZOPARDI staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid kemm-il medda ta’ art li kellha użu agrikolu ttieħdet biex minnha jsiru toroq ġodda? 

ONOR. ANTON REFALO: Nitlob lill-Onor. Interpellant sabiex jirreferi din il-mistoqsija parlamentari lill-Ministeru kkonċernat.


ESPROPJAZZJONI TA’ ART AGRIKOLA 

14753. L-ONOR. CHARLES AZZOPARDI staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid bejn Diċembru 2021 u l-ġurnata li fiha tiġi mwieġba din il-mistoqsija parlamentari kemm ittieħdet art agrikola biex fiha sar jew se jsir żvilupp ta’ kostruzzjoni, maqsuma xahar b’xahar?

ONOR. ANTON REFALO: Nitlob lill-Onor. Interpellant sabiex jirreferi din il-mistoqsija parlamentari lill-Ministeru kkonċernat.


LIĊENZJI ĠODDA TAS-SEWQAN MAĦRUĠA LIL RESIDENTI BARRANIN F’MALTA

14754. L-ONOR. CHARLES AZZOPARDI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jagħti rendikont ta’ kemm kien inħarġu liċenzji ġodda tas-sewqan lil residenti barranin f’Malta, li mhux bilfors għadhom jgħixu Malta sal-lum, bejn l-2017 u l-ġurnata li fiha tiġi mwieġba di il-mistoqsija parlamentari, maqsuma xahar b’xahar? 

ONOR. CHRIS BONETT: Mill-1 ta’ Jannar 2017 sal-lum, 36,880 resident barrani ngħataw liċenzja tas-sewqan Maltija. Il-figuri relattivi għal kull sena u xahar b’xahar tqiegħdu fuq il-Mejda tal-Kamra waqt il-ħin tat-Tqegħid ta’ Karti.


ĦRUĠ TA’ Y PLATES

14755. L-ONOR. CHARLES AZZOPARDI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm inħarġu Y Plates matul l-aħħar tliet xhur tal-2023? 

ONOR. CHRIS BONETT: L-informazzjoni mitluba hija kif jidher hawn taħt:
 
	Xahar
	Ammont

	Ottubru 2023
	232

	Novembru 2023
	51

	Diċembru 23
	36




KAŻIJIET TA’ PERSUNI LI TRESSQU L-QORTI

14756. L-ONOR. CHARLES AZZOPARDI staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm persuni Maltin u kemm barranin tressqu l-Qorti matul is-snin 2019, 2020, 2021 u 2022 u kemm minn dawn il-każijiet għad m’hemmx deċiżjoni tal-Qorti fuqhom? 

ONOR. JONATHAN ATTARD: L-informazzjoni ser tingħata f’seduta oħra.

